**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Οκτωβρίου 2024, ημέρα Τρίτη και ώρα 13.20΄ στην Αίθουσα «Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Απόστολου Βεσυρόπουλου, καθώς και του Βουλευτή – μέλους της κ. Στυλιανού (Στέλιου) Πέτσα, με θέμα ημερήσιας διάταξης: «Συζήτηση επί του προσχεδίου του Κρατικού Προϋπολογισμού 2025» (2η συνεδρίαση).

Στη συνεδρίαση παρέστησαν ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Ευθυμίου Άννα, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Γαβρήλος Γεώργιος, Σαρακιώτης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Στολτίδης Λεωνίδας, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχεια της συζήτησης επί του προσχεδίου του Κρατικού Προϋπολογισμού 2025.

Στην Επιτροπή παρίσταται ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς.

Είμαστε στη δεύτερη συνεδρίαση της Επιτροπής. Εισερχόμαστε στον κατάλογο των Ειδικών Εισηγητών των Κ.Ο. με πρώτη ομιλήτρια την Ειδική Εισηγήτρια της Κ.Ο. της Νέας Δημοκρατίας, την κυρία Ασημίνα Σκόνδρα. Κυρία Σκόνδρα, έχετε τον λόγο για δέκα λεπτά.

**ΑΣΗΜΙΝΑ ΣΚΟΝΔΡΑ (Ειδική Εισηγήτρια της Κ.Ο. «ΝΕΑ ΔΗΜΟΚΡΑΤΙΑ»):** Ευχαριστώ, κ. Πρόεδρε.

Κύριε Υπουργέ, κυρίες και κύριοι συνάδελφοι, ξεκινήσαμε στην Επιτροπή μας τη συζήτηση για το προσχέδιο του Προϋπολογισμού του 2025. Κι όποιος είναι ειλικρινής θα παραδεχθεί ότι η συζήτηση αυτή γίνεται σε εντελώς διαφορετικές συνθήκες από εκείνες που βιώσαμε μόλις λίγα χρόνια πριν. Ποιος θα πίστευε πριν από 3-4 χρόνια τη σταθερή σημαντική αύξηση της οικονομίας, της ανάπτυξης και όλων των δεικτών, τη θεαματική μείωση της ανεργίας, τις αυξήσεις σε μισθούς και συντάξεις, τις ψηφιακές συναλλαγές των Ελλήνων πολιτών και τη μείωση της φοροδιαφυγής. Ποιος θα μπορούσε να προβλέψει τη νέα σχέση εμπιστοσύνης ανάμεσα σε πολίτες και κράτος.

Επιτυχίες που δεν είναι αυτονόητες, αλλά που αντανακλούν την ολική επανεκκίνηση της χώρας που πραγματοποιείται τα τελευταία πέντε χρόνια. Και φυσικά, όλα αυτά δεν έτυχαν, πέτυχαν. Τα πέτυχε η κυβέρνηση της Νέας Δημοκρατίας με συνεπή και συνετή δημοσιονομική πολιτική, με συστηματική δουλειά, με σαφή ιδεολογικό προσανατολισμό και συνειδητή την ευθύνη απέναντι στο σύνολο των Ελληνίδων και των Ελλήνων.

Παράλληλα, σε διεθνές επίπεδο βλέπουμε την Ελλάδα να ισχυροποιείται, να εδραιώνει τη θέση της, να παίρνει πρωτοβουλίες και αυτές να υιοθετούνται, σε μια εποχή προκλήσεων χωρίς σύνορα. Πόλεμος στην «καρδιά» της Ευρώπης, πόλεμος στη Μέση Ανατολή, κλιματική κρίση. Τα αποτελέσματα που απορρέουν τα ζούμε στην ενέργεια, στην καθημερινότητα, στις τιμές της αγοράς. Κι όμως η Ελλάδα αντέχει. Δείχνει απίστευτα αντανακλαστικά, πολύ μεγάλη προσαρμοστικότητα και χάρη στην ισχυρή ηγεσία του Κυριάκου Μητσοτάκη προχωράει μπροστά, γίνεται πιο ανταγωνιστική, ασφαλής, δυνατή και παράδειγμα προς μίμηση στην Ευρώπη.

Παρόλα αυτά, όμως, χθες άκουσα τους αγαπητούς συναδέλφους Εισηγητές των κομμάτων να καταστραφολογούν. Να διαβάζουν ακριβώς ανάποδα τους αριθμούς, να τηρούν κατά γράμμα την ισοπεδωτική γραμμή που συνηθίζουν. Από τον ΣΥΡΙΖΑ, ασάφειες, γενικότητες και σύγχυση. Εν ολίγοις, μια «τρικυμία εν κρανίο» δικαιολογημένη εν μέρει βεβαίως αυτή την εποχή. Για να είμαι δίκαια, βέβαια, τη μόνη διαφορά τη διέκρινα στον κ. Κουκουλόπουλο του ΠΑΣΟΚ-ΚΙΝΑΛ, που αναγνώρισε κάποιες καλές πρακτικές της Κυβέρνησης και προέβη σε παρεμβάσεις σε κάποιους τομείς.

Αναφέρθηκε, για παράδειγμα, στις αμυντικές δαπάνες και προέτρεψε να λογίζονται ως δαπάνη ευρωπαϊκή. «Τσιγκουνεύτηκε» όμως να πει ότι η πρωτοβουλία αυτή ανήκει στον Πρωθυπουργό. Είναι εκείνος που το πρότεινε και επισήμως έθεσε το ζήτημα αυτό τον Ιούλιο του 2024. Επίσης, ο κ. Μητσοτάκης πρωτοστάτησε και μαζί με τον Πολωνό ομόλογό του υπέβαλε πρόταση για έναν ευρωπαϊκό «σιδερένιο» θόλο στην αεράμυνα από τον Μάιο του 2024. Όσο για την περαιτέρω φορολόγηση που προτείνει εμμέσως πλην σαφώς το ΠΑΣΟΚ, εμείς είμαστε απολύτως αντίθετοι και ιδεολογικά και διότι αυτό θα σήμαινε ύφεση στην οικονομία.

Άκουσα επίσης από όλους να μιλούν για αύξηση φόρων, προσπαθώντας να ερμηνεύσουν τα επιπλέον έσοδα στα δημόσια ταμεία. Αγαπητοί συνάδελφοι, εσκεμμένα εκ του πονηρού και καλοπροαίρετα μιλάτε για υπερφορολόγηση. Γνωρίζετε όλοι πολύ καλά ότι, όχι απλώς δεν αυξήθηκε κανένας φόρος, αντιθέτως μειώθηκαν και μειώνονται κι άλλοι δόθηκαν στο νέο Προϋπολογισμό. Είναι άλλο η φορολογία και οι συντελεστές της και άλλο τα έσοδα από αυτή. Γι’ αυτό αφήστε στην άκρη αυτή την τακτική. Εμείς δεν ωραιοποιούμε την κατάσταση, αντιθέτως προσπαθούμε κάθε μέρα να την κάνουμε καλύτερη. Ούτε από εσάς ζητάμε να την αναγνωρίσετε ως ιδανική. Απατηλή όμως, όπως την παρουσιάζετε, δεν είναι.

Κυρίες και κύριοι συνάδελφοι, τι βλέπουμε στο Προσχέδιο; Τα μακροοικονομικά και δημοσιονομικά μεγέθη να εναρμονίζονται με τις εκτιμήσεις του Μεσοπρόθεσμου Δημοσιονομικού - Διαρθρωτικού Σχεδίου 2025 - 2028 που βασίζεται στο νέο ευρωπαϊκό πλαίσιο οικονομικής διακυβέρνησης.

Ο ρυθμός ανάπτυξης αναμένεται να ανέλθει σε 2,2% το 2024 και 2,3% το 2025, δηλαδή διπλάσιος και πλέον από αυτόν της Ευρωζώνης.

Το χρέος της Γενικής Κυβέρνησης μειωμένο το 2025 στο 149,1% του ΑΕΠ από 153,7% που θα κλείσει φέτος.

Το δημοσιονομικό έλλειμμα αναδιαμορφώνεται στο 0,6% από 1% που θα κλείσει το τρέχον έτος.

Στις πρωτογενείς δαπάνες υπολογίζεται αύξηση 3,7% το 2025. Έτσι από τα 100 δισεκατομμύρια ευρώ το 2024, του χρόνου ανεβαίνουν στα 103,7 δισεκατομμύρια ευρώ, τα 700 εκατομμύρια ευρώ εκ των οποίων τα κερδίσαμε, λόγω σωστής εκτέλεσης του Προϋπολογισμού και επιπλέον εσόδων από την ανάπτυξη της οικονομίας και τη μείωση της φοροδιαφυγής.

Τα 3,7 δισεκατομμύρια ευρώ κατανέμονται ως εξής. Ένα δισεκατομμύριο ευρώ ετησίως, περίπου, για συντάξεις, ένα δισεκατομμύριο ευρώ υπολογίζεται η συνήθης αύξηση των τακτικών δαπανών και φορέων Γενικής Κυβέρνησης και Υπουργείων - λειτουργικές δαπάνες, ετήσια αύξηση φαρμακευτικής και νοσοκομειακής δαπάνης και λοιπά, σε αμυντικές δαπάνες που το 2025 θα ανέλθουν στα 860 εκατομμύρια ευρώ και μένει ένα δισεκατομμύριο ευρώ περίπου για εφαρμογή νέων μέτρων.

Αυτό που είναι πολύ σημαντικό να καταλάβουμε, είναι πως οι δαπάνες του Προϋπολογισμού μας θα έχουν πια όρια, κοινώς ταβάνι, όπως θα γίνεται στο εξής για όλα τα κράτη μέλη της Ευρωπαϊκής Ένωσης. Ο όποιος επιπλέον δημοσιονομικός χώρος για νέες πρωτοβουλίες δημιουργείται από την εφαρμογή μέτρων, είτε στην πλευρά των εσόδων, είτε των δαπανών. Για τη χώρα μας ο επιπλέον χώρος μπορεί να προκύψει από τη μείωση της φοροδιαφυγής και τη μείωση των δημοσίων δαπανών. Το πρώτο εξάμηνο του 2024, χωρίς αύξηση φόρων, το τονίζω πάλι, από την πάταξη της φοροδιαφυγής τα έσοδα αυξήθηκαν κατά 10,3 δισεκατομμύρια ευρώ σε σχέση με το πρώτο εξάμηνο του 2023 και με πληθωρισμό περίπου 3%. Αυτό επιτεύχθηκε και με την ανάπτυξη της οικονομίας, αλλά και την προώθηση της διασύνδεσης POS με ταμειακές μηχανές.

Στις δημόσιες δαπάνες μείωση μπορεί να επέλθει με μεταρρυθμίσεις που συνεχίζουμε και την περαιτέρω ψηφιοποίηση του κράτους. Όσο γι’ αυτούς που αναρωτιούνται πού πάει τέλος πάντων το όποιο πρωτογενές πλεόνασμα, η απάντηση είναι ότι η υπεραπόδοση θα διατίθεται, είτε για την αποπληρωμή του χρέους, είτε για τη δημιουργία αποθεματικού, είτε και για τα δύο. Στην πρώτη περίπτωση οι πολίτες κερδίζουν από την εξυπηρέτηση του δημοσίου χρέους. Και μην ξεχνάμε ποτέ ότι το χρέος ήταν το επίκεντρο της οικονομικής κρίσης που βιώσαμε. Στη δεύτερη διασφαλίζονται πόροι για αντιμετώπιση εκτάκτων αναγκών σε πιθανές έκτακτες συνθήκες και δυστυχώς ήδη ζήσαμε τέτοιες, όπως οι καταστροφές του Daniel στην Περιφέρειά μου στη Θεσσαλία οι οποίες θα φτάσουν ίσως και να ξεπεράσουν τα 4 δισεκατομμύρια ευρώ.

Επ’ ευκαιρίας να ενημερώσω τον Εισηγητή του ΣΥΡΙΖΑ, ότι στη Θεσσαλία τα αντανακλαστικά της Κυβέρνησης ήταν πρωτόγνωρα και η ταχύτητα των διαδικασιών και στον Ιανό και τώρα στον Daniel. Μέχρι τέλος του 2024 οι αποζημιώσεις σε φυσικά πρόσωπα, αγρότες και επιχειρήσεις θα πλησιάσουν το 1 δισεκατομμύριο ευρώ. Έχουν δρομολογηθεί έργα αποκατάστασης, έργα αντιπλημμυρικά και αναπτυξιακά, έργα ορεινής υδρονομίας που βεβαίως θέλουν το χρόνο υλοποίησής τους.

Κυρίες και κύριοι συνάδελφοι, σε ό,τι αφορά τώρα άλλα οικονομικά μεγέθη. Στις επενδύσεις προβλέπεται αύξηση κατά 8,4% έναντι 6,7% το 2024 και 4% το 2023. Η ανεργία το 2025 παγιώνεται κάτω από το 10% και αναμένεται να πέσει στο 9,7% έναντι του 10,3% κατά μέσο όρο το 2024.

Ο πληθωρισμός θα μειωθεί, ενώ ο ρυθμός αύξησης των τιμών υπολογίζεται στο 2,1% από 2,7% φέτος και σημαντικά πιο κάτω από το 4,2% του 2023. Σε ότι αφορά την κατάργηση φόρων συμπεριλαμβάνονται όλες οι δεσμεύσεις του Πρωθυπουργού στη ΔΕΘ, καταργείται το τέλος επιτηδεύματος, βελτιώνεται ο τρόπος υπολογισμού των τεκμηρίων των ελεύθερων επαγγελματιών, μειώνονται οι ασφαλιστικές εισφορές στον ιδιωτικό τομέα, επιστρέφεται πλήρως ο Ειδικός Φόρος Κατανάλωσης στο αγροτικό πετρέλαιο, προβλέπεται αυτοτελής φορολόγηση των εφημεριών των γιατρών με 22%. Στο σύνολο μειώνονται 12 φόροι που σημαίνει ελάφρυνση 900 εκατ. για τους συμπολίτες μας. Για το δημογραφικό προβλέπονται μέτρα πάνω από 400 εκατομμύρια ήτοι αύξηση του οικογενειακού επιδόματος, αύξηση επιδόματος γέννησης, επίδομα μητρότητας σε αγρότισσες ελεύθερους επαγγελματίες και αυτοαπασχολούμενους, προνόμια πολυτέκνων και στους τρίτεκνους, αύξηση αφορολογήτου για κάθε τέκνο και άλλα.

Για το στεγαστικό πρόβλημα, το προσχέδιο αναφέρει μέτρα ύψους άνω των 2 δισ. ευρώ. Απαλλάσσονται από το φόρο ενοικίου για τρία χρόνια όσοι ιδιοκτήτες διαθέτουν ακίνητο που ήταν κλειστό ή σε βραχυχρόνια μίσθωση, διπλασιάζεται η έκπτωση ΕΝΦΙΑ από 10% σε 20% σε όσους ασφαλίζουν για φυσικές καταστροφές ακίνητα αξίας έως 500.000 ευρώ. Προβλέπεται νέο πρόγραμμα «ΣΠΙΤΙ ΜΟΥ 2», διπλασιάζεται η επιδότηση του προγράμματος «ΑΝΑΚΑΙΝΙΖΩ – ΝΟΙΚΙΑΖΩ», αυξάνεται το επίδομα στέγασης καθώς και το αντίστοιχο φοιτητικό επίδομα. Προβλέπεται αύξηση των συντάξεων περίπου 2,5%. Ενίσχυση των ΚΑΠ των ΟΤΑ κατά 53 εκατομμύρια ευρώ σε μόνιμη βάση.

Κυρίες και κύριοι συνάδελφοι, αν οι αριθμοί και οι δείκτες του Προϋπολογισμού απασχολούν τους οικονομολόγους, η ουσία του ενδιαφέρει τον κάθε πολίτη. Ο στόχος είναι η συλλογική πρόοδος να μετατρέπεται σε ατομική ευημερία. Οι ρυθμοί ανάπτυξης που ανέφερα παραπάνω μεταφράζονται σε δουλειές και καλύτερους μισθούς, αυτή εξάλλου είναι και η εξήγηση της γρήγορης αποκλιμάκωσης της ανεργίας. Όσο μειώνεται η ανεργία τόσο μεγαλώνει η ανάγκη στις επιχειρήσεις να προσφέρουν καλύτερους μισθούς για προσέλκυση εργαζομένων. Αυτή η πολιτική είναι στον πυρήνα της αντίληψης μας για την οικονομία. Βέβαια όσο μικρότερο είναι τελικά το χρέος του κράτους τόσο μειώνονται και οι επιβαρύνσεις για την εξυπηρέτησή του, απελευθερώνοντας έτσι πόρους για κοινωνική πολιτική. Το κοινωνικό πρόσημο στην εφαρμοσμένη πολιτική της Κυβέρνησης είναι αναμφισβήτητο, είναι η αύξηση 46,5% από το 2019 μέχρι σήμερα στην υγεία, το 114% μέχρι και το 2025 στα νοσοκομεία, αφού προβλέπονται 220 εκατομμύρια επιπλέον το νέο έτος, τα 22 δις ετησίως στις συντάξεις. Είναι η μέριμνα για αύξηση του διαθέσιμου εισοδήματος των συμπολιτών μας, όπως αποτυπώνεται στην αύξηση του κατώτατου μισθού από 650 ευρώ το 2019 σε 830 ευρώ σήμερα και 950 το 2027. Επίσης ο μέσος μισθός από 1.046 ευρώ σε 1.258 ευρώ το 2023 και 1.500 το 2027, γιατί, κυρίες και κύριοι, παλεύουμε να αναχαιτίσουμε την ακρίβεια με πολλά εργαλεία, παράλληλα όμως τονώνουμε το κατά κεφαλήν εισόδημα με μόνιμες αυξήσεις, αντισταθμίζοντας έτσι τον πληθωρισμό.

Με σύνθημά μας το τρίπτυχο «ανάπτυξη στην οικονομία - δημοσιονομική σύνεση - φροντίδα στην κοινωνία», προχωράμε με γενναίες μεταρρυθμίσεις αλλά και με προσεκτικές σταθμίσεις. Το 2024 κλείνει με ανάπτυξη του ΑΕΠ της χώρας, σχεδόν διπλάσιο του ευρωπαϊκού μέσου όρου. Θυμίζω για την ιστορία ότι ο ρυθμός ανάπτυξης της Κυβέρνησης ΣΥΡΙΖΑ σωρευτικά για τα τέσσερα χρόνια ήταν μόνο το ¼ του ρυθμού ανάπτυξης της Ευρωζώνης, σε αντίθεση με σήμερα που οι ρυθμοί είναι πολλαπλάσιοι. Το δε χρέος της χώρας αποκλιμακώνεται σταθερά και αυτή είναι μια μεγάλη κατάκτηση πρωτίστως του ελληνικού λαού γιατί ειδικά κατά τη δίνη της οικονομικής κρίσης το βάρος γι’ αυτούς ήταν δυσβάστακτο.

Εν κατακλείδι το 2025 θα είναι καλύτερο από το 2024, προοιωνίζεται δυναμικό, αναπτυξιακό, δημοσιονομικά σταθερό, μεταρρυθμιστικό, με ενίσχυση της οικονομίας, της ανταγωνιστικότητας του διαθέσιμου εισοδήματος των πολιτών, των επενδύσεων, της καινοτομίας και με ειδικό βάρος στις ανάγκες της εποχής στη στήριξη της κοινωνίας, στη μείωση των ανισοτήτων και με αυξημένη την αξιοπιστία και το κύρος της πατρίδας μας διεθνώς. Εμείς στη Νέα Δημοκρατία, ο Πρωθυπουργός μας, ο Κυριάκος Μητσοτάκης και η Κυβέρνησή μας, αισθανόμαστε βαρύ το χρέος να χτίσουμε το αύριο σε γερά θεμέλια και αυτό κάνουμε ακολουθώντας πολιτικές ρεαλιστικές, φιλελεύθερες, κοινωνικά δίκαιες και δημοσιονομικά υπεύθυνες.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο κ. Γαβρήλος.**

**ΓΕΩΡΓΙΟΣ ΓΑΒΡΗΛΟΣ (Ειδικός Εισηγητής της Κ.Ο «ΣΥΡΙΖΑ-ΠΡΟΔΕΥΤΙΚΗ ΣΥΜΜΑΧΙΑ»): Ευχαριστώ κύριε Πρόεδρε, κυρίες και κύριοι συνάδελφοι. Το σχέδιο Προϋπολογισμού του 2025, βρίσκει την κοινωνία χωρίς ιδιαίτερες προσδοκίες για το μέλλον της με χειρότερους δείκτες, ποιότητα ζωής και χωρίς ιδιωτικές αποταμιεύσεις. Βρίσκει τη μεσαία τάξη σε οικονομική και κοινωνική πτώση. Το μερίδιο της εργασίας βαίνει μειούμενο, σε σχέση με την ανάπτυξη που εσείς, συνάδελφοι της Νέας Δημοκρατίας, επικαλείστε. Το ίδιο και η παραγωγικότητα της εργασίας η οποία συρρικνώνεται λόγω του ελλείμματος των επενδύσεων. Δηλαδή, αναφέρεστε στον νέο Προϋπολογισμό που καταθέτετε σε μια ισχνή μεγέθυνση, χωρίς η ανάπτυξη να αφορά τους πολλούς.**

**Αναλυτικότερα. Στον Προϋπολογισμό για το 2025 αναμένεται να πληρώσουμε δυόμισι χιλιάδες δισεκατομμύρια περισσότερους φόρους. Ενάμισι δισεκατομμύριο περισσότερο στο ΦΠΑ και ένα δισεκατομμύριο περισσότερο στο φόρο εισοδήματος. Το ΦΠΑ επιβαρύνει περισσότερο, όπως γνωρίζουμε όλοι μας τις τσέπες των λαϊκών νοικοκυριών και πιέζει ιδιαίτερα τους χαμηλοσυνταξιούχους και τον κόσμο κυρίως, της μισθωτής εργασίας . Ο φόρος εισοδήματος, βάζει ταφόπλακα στους μικρούς ελεύθερους επαγγελματίες και αυτοαπασχολούμενους, ακολουθώντας πιστά το σχέδιο Πισσαρρίδη για συρρίκνωση της αγοράς, ώστε να ευνοηθούν οι μεγάλοι όμιλοι και επιχειρήσεις. Τα νούμερα, μαρτυρούν πως επιβαρύνετε τους μικρομεσαίους με 700 εκατομμύρια ευρώ από το χαράτσι και τολμάτε σήμερα να τους κοροϊδεύετε ότι τους απαλλάσσετε με 130 τάχα με το τέλος επιτηδεύματος. Διαφημίζετε το τέλος επιτηδεύματος και αποσιωπάτε την πραγματική φοροληστεία των μικρομεσαίων και αυτοαπασχολούμενων που έρχεται από την πίσω πόρτα.**

**Η Κυβέρνηση κάνει λόγο για ανάπτυξη στο τέλος του 2024 περίπου στο 2,2%. Παράλληλα προβλέπει ανάπτυξη 2,3% για το 2025, 2% για το 2026, 1,5% για το 2027 και 1,3% για το 2028, όπως εμφανίζεται και στο μεσοπρόθεσμο. Και όλοι μας αναρωτιόμαστε για ποια ανάπτυξη ακριβώς μιλάει η Κυβέρνηση, όταν η μεγέθυνση της οικονομίας και ισχνή είναι και αφορά μόνο σε λίγους και εκλεκτούς; Όταν οι Έλληνες είναι τελευταίοι στην Ευρώπη αναφορικά με την αγοραστική τους δύναμη. Όταν πληθωρισμός τροφίμων ξεπέρασε ξανά πάνω από το γενικό δείκτη όπως έδειξαν και τα τελευταία στοιχεία της ΕΛΣΤΑΤ. Όταν η Ελλάδα, με βάση την Eurostat παραμένει πολύ ψηλά στη λίστα της ακρίβειας. Είμαστε στην τέταρτη θέση, σε σχέση με την αύξηση των τιμών και το ρυθμό ανόδου που έχει η υπόλοιπη Ευρώπη. Κι όταν από τα στοιχεία του 2025 διαπιστώνουμε ότι οι φόροι έχουν αυξηθεί κατά 42,5 % σε σχέση με αυτό που από το 2021 έως σήμερα ζει το κάθε νοικοκυριό, ο κάθε Έλληνας και κυρίως, βιώνει η μεσαία τάξη της χώρας μας. Όταν ξεζουμίζετε ουσιαστικά τον κόσμο και με τα υπέρ- πλεονάσματα αντί να στοχεύετε σε κοινωνικές παροχές και στην ανάπτυξη της πραγματικής οικονομίας κυρίως, στον πρωτογενή τομέα, στον δευτερογενή τομέα, αυτό που κάνετε ουσιαστικά είναι να πριμοδοτείτε κάποια συγκεκριμένα καρτέλ, που έχουν διαμορφωθεί είτε στην αγορά των τροφίμων, είτε στην αγορά της ενέργειας, στις τράπεζες, στα διυλιστήρια.**

**Πάμε τώρα, στα ζητήματα των εργαζομένων, στους μισθούς και στις συντάξεις, εκεί δηλαδή, που είναι οι πραγματικές ανάγκες της κοινωνίας. Για το 2025 θα έχουμε για πρώτη φορά μείωση των μισθών των δημοσίων υπαλλήλων στην κεντρική διοίκηση. Οι μισθοί μειώνονται ετησίως, κατά 1,61 % ήτοι 241 εκατ. ευρώ. Και σας ρωτάμε και σας λέμε, πόσο θα αυξήσετε τελικά τους μισθούς που επικαλείστε, γιατί τα στοιχεία μιλάνε από μόνα τους. Από το 2023, έχουν αυξηθεί μόλις 4,5 % με τον πληθωρισμό να ξεπερνά το 17% αυτά τα χρόνια. Ειδικά στο δημόσιο, η δέσμευση του κυρίου Πρωθυπουργού μιλάει για αύξηση 12 ευρώ το μήνα ουσιαστικά και αυτό από τον Απρίλιο το 2025.**

Αυτή είναι η πραγματικότητα που θα ζήσουν και οι δημόσιοι υπάλληλοι για το 2025. Προβλέπεται αύξηση 1 δις για τις συντάξεις, όμως η αλήθεια είναι πως η αυξήσεις του 2025 θα είναι κατώτερες του τρέχοντος επίσημου πληθωρισμού. Αναφέρεστε σε 2,2%, 2,5%, με τον πληθωρισμό να κινείται άνω του 3% για φέτος και ακολουθώντας την τακτική των προηγούμενων χρόνων, αναπροσαρμογή δηλαδή κατά 50% επί του ΑΕΠ και μόλις κατά 50% επί του πληθωρισμού. Αυτό κάνετε. Αυτή είναι η πολιτική σας για τη μεσαία τάξη, για τους δημοσίους υπαλλήλους, για τους χαμηλοσυνταξιούχους, για τον κόσμο της μισθωτής εργασίας. Αυτό ουσιαστικά αποτελεί την πρώτη κρυφή μείωση αφού εγκαταλείπεται η αύξηση των συντάξεων στο ύψος του μέσου μισθού. Ισχύει ότι δεν θα εφαρμοστεί η διάταξη του ν.4670/2020 που ορίζει ότι οι αυξήσεις συντάξεων από το 2025 και εφεξής θα διενεργούνται με βάση τον δείκτη καταβολής μισθών που υπολογίζεται από την ΕΛΣΤΑΤ; Απαντήστε μας σε αυτό το καίριο και βασικό ερώτημα. Άρα, ισχύει πως η αύξηση που θα προκύψει με βάση τη μεταβολή του μέσου ετήσιου γενικού δείκτη τιμών καταναλωτή της Ελληνικής Στατιστικής Αρχής; Θα υπάρχει αυτή η αύξηση; Πείτε στους συνταξιούχους πως ότι θα πάρουν πρόκειται άμεσα να απορροφηθεί από την ακρίβεια και την αισχροκέρδεια των καρτέλ που όλοι βιώνουμε αυτά τα χρόνια με την ανοχή, αν όχι με την βούληση και κυρίαρχη επιλογή της Κυβέρνησης της Νέας Δημοκρατίας.

Σε αυτό τον Προϋπολογισμό φαίνεται καθαρά πως 930.000 χαμηλοσυνταξιούχοι έως 700 ευρώ, θα στερηθούν για το 2025 την επιταγή ακρίβειας, μία επιταγή που το 2024 ήταν μόνο 150 ευρώ αλλά για κάποιους αποτελούσε, έστω και αυτό, ένα βοήθημα επιβίωσης. Επικαλείστε αύξηση στις συντάξεις για το 2025 αλλά δεν θα λάβουν αύξηση όσοι συνταξιούχοι πληρώνουν εισφορά αλληλεγγύης. Μάλιστα κάποιοι πρόκειται να δουν και μείωση, ύστερα από τις δηλώσεις που έκανε η αρμόδια Υπουργός Εργασίας, η κυρία Κεραμέως, αφού αναμένεται να περάσουν τον κόφτη της εισφοράς και έτσι να τους γίνουν παρακρατήσεις. Απλώς να σημειώσω ότι ακόμη και για αυτό έχουμε μέσα Οκτώβρη και ακόμη η πολυδιαφημιζόμενη νομοθετική ρύθμιση της κυρίας Κεραμέως δεν έχει έλθει ακόμη στη Βουλή. Άραγε, βρισκόμαστε μπροστά ακόμη σε ένα νέο εμπαιγμό;

Όσον αφορά στην προσωπική διαφορά, θεωρητικά το πρώτο δεκαήμερο του Δεκεμβρίου 2024, θα καταβληθεί στους δικαιούχους συνταξιούχους το επίδομα προσωπικής διαφοράς ύψους 100 έως 200 ευρώ, θα είναι όμως για όλους; Ασφαλώς και όχι. Οι μεγάλοι χαμένοι είναι οι παλαιοί ασφαλισμένοι συνταξιούχοι πριν από το 2026, οι οποίοι θα λάβουν μόνο το επίδομα προσωπικής διαφοράς, καθώς δεν θα πάρουν ούτε την αύξηση του 2,5% για το νέο έτος. Δηλαδή 670.000, ένας στους τρεις χαμηλοσυνταξιούχους είναι θύμα της προσωπικής διαφοράς με μηδενικές αυξήσεις. Άρα, τι θα κάνετε με την προσωπική διαφορά; Εύκολα τα λόγια και πλούσια τα λόγια σας πριν τις εκλογές του 2019, όπως και για την αλλαγή του νόμου Κατρούγκαλου. Έχετε έξι χρόνια στο τιμόνι της χώρας και ακόμη, όποτε σας βολεύει αναφέρεστε στον νόμο Κατρούγκαλου, αλλά καμία αλλαγή δεν έχει επέλθει στον νόμο Κατρούγκαλου. Σας ρωτάμε επιτέλους, είστε έτοιμοι να κάνετε κάποια αλλαγή; Λαλίστατοι είστε κατά τα άλλα και οι Εισηγητές και οι Υπουργοί. Πλούσια λόγια. Έξι χρόνια κυβερνάτε. Απευθυνθήκατε στον ελληνικό λαό και στους συνταξιούχους, κατακεραυνώνοντας τον νόμο Κατρούγκαλου. Θα κάνετε κάποια αλλαγή;

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Γενικός Εισηγητής της ΚΟ «ΝΕΑ ΔΗΜΟΚΡΑΤΙΑ»):** Έχουν γίνει αλλαγές.

**ΓΕΩΡΓΙΟΣ ΓΑΒΡΗΛΟΣ (Ειδικός Εισηγητής της ΚΟ «ΣΥΡΙΖΑ-ΠΡΟΔΕΥΤΙΚΗ ΣΥΜΜΑΧΙΑ»):** Στις κοινωνικές παροχές έχουμε υπό εκτέλεση για φέτος 368 εκατομμύρια έναντι 411 εκατομμύρια την προηγούμενη χρονιά στον Προϋπολογισμό του 2024.

Μισθοί. Ο Έλληνας πληρώνεται κάτι παραπάνω από τον μισθό της Βουλγαρίας αντιστοιχώντας περίπου με το 50% του μέσου ωριαίου μισθού στην Ευρωπαϊκή Ένωση των 27 κρατών μελών, μόλις 12,6 ευρώ μεικτά το μέσο ωρομίσθιο στην Ελλάδα. Εκεί μας έχετε οδηγήσει. Αυτές είναι οι περιβόητες αυξήσεις που κάνετε τα τελευταία χρόνια συνοδευόμενες ασφαλώς με την ακρίβεια που κατατρώει το εισόδημα του μέσου νοικοκυριού. Πάνω από το 50% των μισθωτών στον ιδιωτικό τομέα αμείβεται με 800 ή λιγότερα ευρώ καθαρά τον μήνα. Το 70% των μισθωτών αμείβεται μέχρι 950 ευρώ καθαρά το μήνα και μόνο το 10% αμείβεται με πάνω από 1.450 ευρώ. Δηλαδή αυτοί που παίρνουν έναν καλό μισθό για τα δεδομένα της εποχής, αποτελούν ένα πολύ μικρό μέρος του συνόλου των εργαζομένων, μόλις ένας στους δέκα. Μόλις το 3,63% των μισθωτών αμείβεται με έναν μισθό γύρω στα 2.025 ευρώ καθαρά.

Ξηλώσατε αυτά τα 6 χρόνια - 5 συν τον 1 χρόνο που διανύετε - στη διακυβέρνηση της χώρας όλο το εργασιακό πλαίσιο. Εσκεμμένη περιθωριοποίηση των συλλογικών συμβάσεων, «μαύρη» εργασία, μηδενική έλεγχοι στην αγορά, το 50% των νέων θέσεων εργασίας είναι μερικής απασχόλησης, οι τριετίες δε δίνονται από τους εργοδότες και η πλειονότητα σε πολλούς κλάδους είναι επισφαλώς εργαζόμενοι. Αυτό είναι το τοπίο που ζουν οι Έλληνες μισθωτοί, την ώρα που μισθολογικά ο Έλληνας είναι καθηλωμένος εδώ και χρόνια. Ενώ και μια μικρή αύξηση να πάρει, την ακουμπάει στο ταμείο των super market και στους λογαριασμούς ενέργειας.

Τέλος, για την ανεργία μας λέτε ότι «θα μειωθεί, στο 10,3% θα κλείσει το 2024 και 9,7% το 2025». Δε μας λέτε, όμως, ότι περίπου 384.000 λιγότερους ανέργους ανακοίνωσε η ΕΛΣΤΑΤ για τον Ιούλιο του 2024 σε σχέση με τον ΟΑΕΔ και, ασφαλώς, μας λέτε ότι «αυτό γινόταν πάντα, διαχρονικά και από όλες τις κυβερνήσεις», αυτή η διαφορά που υπάρχει μεταξύ των στοιχείων που παρουσιάζει η ΕΛΣΤΑΤ και η ΔΥΠΑ. Ναι, αλλά δεν πρέπει να δούμε, ακριβώς, την πραγματικότητα της ανεργίας που υπάρχει; Γιατί αυτά τα στοιχεία που παρουσιάζει και η ΔΥΠΑ - απλά μετριούνται με διαφορετικό τρόπο - είναι μια πραγματικότητα που βιώνει ο κόσμος της μισθωτής εργασίας, η ελληνική κοινωνία και δεν είναι για πανηγυρισμούς τα στοιχεία που παρουσιάζει η ΕΛΣΤΑΤ και τα χρησιμοποιείτε και μιλάτε για «μείωση της ανεργίας».

Σύμφωνα με τη ΔΥΠΑ «τον Ιούλιο οι άνεργοι ήταν 848.602 και η ανεργία 18,68%». Δεν είναι πλασματικά αυτά τα στοιχεία, είναι στοιχεία που αποτυπώνουν μία πραγματικότητα, ανεξάρτητα αν η Ελληνική Πολιτεία πάντα παρακολουθεί τα στοιχεία της ΕΛΣΤΑΤ. Όμως, μην κλείνετε τα μάτια σε μια πραγματικότητα που βιώνει η ελληνική κοινωνία και μόνο το Μέγαρο Μαξίμου και ο κ. Μητσοτάκης δε μπορεί να αντιληφθεί.

Επίσης, δε μας λέτε ότι είμαστε δεύτεροι στην ανεργία στην Ευρωπαϊκή Ένωση για το Μάρτιο του 2024 που έχουμε στοιχεία, με 10,2 πίσω από την Ισπανία σύμφωνα με τα στοιχεία της Eurostat. Πανηγυρίζετε για τη μείωση της ανεργίας, ενώ είμαστε, ουσιαστικά, προτελευταίοι στην Ευρωπαϊκή Ένωση σε ποσοστό ανεργίας.

Τέλος, δε μας λέτε πως τον Ιούλιο του 2024 η ανεργία στους νέους ήταν 20% και η ανεργία στις γυναίκες 12,5%. Συνεχίζουν και φεύγουν τα νέα παιδιά στο εξωτερικό και παρόλα αυτά αποτυπώνεται ένα τόσο μεγάλο ποσοστό στην Ελλάδα ως «ανεργία των νέων». Δεν ανακόψατε αυτή τη φυγή των νέων. Δεν τα καταφέρατε, αλλά συνεχίζετε να κρατάτε τους νέους που μένουν στη χώρα και το παλεύουν, σε αυτά τα ποσοστά ανεργίας.

Αφού σας αρέσουν τα στοιχεία, να σας πούμε κι άλλο ένα σχετικό με τις καλές δουλειές που διαφημίζετε ότι έχει να προτείνει στους νέους και στις νέες μας η Κυβέρνηση της Νέας Δημοκρατίας. Από 1/1/2023 έως 31/12/2023 το 51,37% των νέων θέσεων ήταν πλήρους απασχόληση, το 39,2% ήταν μερικής απασχόλησης και 9,4% ήταν εκ περιτροπής. Δεν το λες και «παράδεισο» αυτό, το 50% των νέων συμβάσεων να είναι κακοπληρωμένες θέσεις εργασίας και θέσεις εργασίας ανάγκης.

Κυρίες και κύριοι συνάδελφοι, ο ΣΥΡΙΖΑ - Προοδευτική Συμμαχία εδώ και πολύ καιρό έχει πει πως είστε η Κυβέρνηση που παρέλαβε μία χώρα εκτός μνημονίων, αλλά βαλθήκατε να τη σύρεται ξανά στην εποχή της λιτότητας, των σκληρών πλεονασμάτων και της φτώχειας για το μεγαλύτερο κομμάτι της ελληνικής κοινωνίας, για το μεγαλύτερο κομμάτι του πληθυσμού της χώρας. Μόνο που αυτή τη φορά το αρνητικό πρόσημο πέφτει όλο στην πλευρά των νοικοκυριών, των μικρομεσαίων επιχειρήσεων, των νέων, των εργαζόμενων και των συνταξιούχων, όπως αναφέρθηκα. Το μείγμα της οικονομικής πολιτικής που ακολουθείτε, βάζει «βόμβα» στα θεμέλια της κοινωνίας. Το όραμά σας για την πραγματική ενίσχυση της οικονομίας δεν πάει παραπέρα από την εξυπηρέτηση των funds, τον πλουτισμό των τραπεζών και το Real Estate. Ήδη υπάρχει μία απόκλιση οικονομική. Αντί για άμβλυνση των ανισοτήτων και των διαφορών σε επίπεδο οικονομίας με όλους τους δείκτες της υπόλοιπης Ευρώπης και αυτό το αποκρύπτετε. Αντί να συγκλίνουμε με τα υπόλοιπα κράτη-μέλη της Ευρωπαϊκής Ένωσης σε αυτά τα χρόνια που έχουμε καταφέρει κι έχουμε βγει με τις θυσίες του ελληνικού λαού από τα μνημόνια, συνεχίζεται αυτή η διεύρυνση, κυρίως, των ανισοτήτων.

Ζούμε στον 6ο χρόνο εφαρμογής ενός σχεδίου δημιουργίας βαθιών κοινωνικών ανισοτήτων και μιας μεγάλης προσπάθειας αναδιανομής του χρέους, αλλά και του πλούτου. Η χώρα βιώνει τη μεγαλύτερη και την πιο βίαιη αναδιανομή του πλούτου της μεταπολίτευσης. Ζούμε, δυστυχώς, τη δεκαετία του ‘50 και του ‘60 με δέκα ισχυρές οικογένειες να πλουτίζουν εις βάρος της κοινωνίας και μια θεσμική εκτροπή που συνεχίζεται από την Κυβέρνηση της χώρας, που έχει να κάνει με τις παρεμβάσεις στη δικαιοσύνη, με τις υποκλοπές κλπ., με το κράτος δικαίου, με τη χειραγώγηση των μέσων μαζικής ενημέρωσης.

Ζούμε και θεσμικά και οικονομικά μια δεκαετία 1950 - 1960 για τη χώρα που ανατρέπει και τα σχέδια του κάθε μεσαίου νοικοκυριού, της μεσαίας, κυρίως, τάξεως, οδηγώντας την στη φτωχοποίηση και έτι είχε υποστεί τα χρόνια των μνημονίων, 10, 12 χρόνια και περίμενε, όταν ο ΣΥΡΙΖΑ - Προοδευτική Συμμαχία άφησε γεμάτα ταμεία σε αυτήν τη χώρα, τα κρατικά ταμεία, κάτι που δεν βρήκε το 2015 όταν παρέλαβε και που περίμενε ο ελληνικός λαός ότι θα έρθει η ώρα της ανακούφισης κυρίως για τους πολλούς. Δυστυχώς έρχεται η ώρα του πλιάτσικου και γίνεται αυτό πέντε χρόνια τώρα για τους μεγάλους και ισχυρούς που εσείς εξυπηρετείται με τις πολιτικές σας εις βάρος του κόσμου, της εργασίας και των μικρομεσαίων.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε τον κύριο Γαβρήλο. Τον λόγο έχει ο Ειδικός Εισηγητής της Κ.Ο. ΠΑΣΟΚ - Κίνημα Αλλαγής, κύριος Παύλος Γερουλάνος.

**ΠΑΥΛΟΣ ΓΕΡΟΥΛΑΝΟΣ (Ειδικός Εισηγητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε. Αγαπητές συναδέλφισσες και αγαπητοί συνάδελφοι, το φετινό Νόμπελ Οικονομικών δόθηκε σε τρεις οικονομολόγους με μία κοινή θεώρηση. Ότι η ευημερία των εθνών εξαρτάται από την ποιότητα των θεσμών τους, ότι επίμονα φαινόμενα ανισοτήτων μεταξύ κρατών απορρέουν από το πόσο ισχυροί είναι οι θεσμοί μέσα στην κοινωνία και πώς οι θεσμοί αυτοί σέβονται τους πολίτες, τα δικαιώματα και τους κόπους τους. Και ενώ η θεώρηση αυτών των οικονομολόγων έχει εμπνεύσει αμέτρητες ενδιαφέρουσες συζητήσεις και μέσα στην ελληνική επικράτεια, κανείς μα κανείς εκεί έξω δεν μοιάζει να ενδιαφέρεται για το τι συζητάμε εμείς εδώ μέσα.

Λογικό, διότι καιρό τώρα οι συζητήσεις στη Βουλή για τον Προϋπολογισμό δεν εμπνέουν ουσιαστικά κανέναν, ούτε πυροδοτούν ουσιαστικό κοινωνικό διάλογο. Λογιστικές εγγραφές, μεγέθη χωρίς διακριτό αποτύπωμα, «πάρε λίγο από εδώ και βάλε λίγο εκεί». Η Κυβέρνηση έχει βαφτίσει την αδράνεια «δημοσιονομική σταθερότητα», επαναλαμβάνοντας μονότονα ότι δεν υπάρχουν «λεφτόδεντρα» και εγκλωβισμένη μέσα στο μύθο αυτής της υπευθυνότητας, που η ίδια δημιούργησε για τον εαυτό της, είναι απολύτως ανίκανη να δει ότι «λεφτόδεντρα» μπορεί να μην υπάρχουν, υπάρχουν όμως πολιτικές επιλογές.

Πώς, λοιπόν, να μη μοιάζει ανούσια η σημερινή συζήτηση; Χωρίς πολιτικές επιλογές κάθε κοινοβουλευτική συζήτηση δεν αξίζει ούτε τον μισθό που εμείς παίρνουμε. Όμως για εμάς, το Πανελλήνιο Σοσιαλιστικό Κίνημα, πολιτική επιλογή είναι αυτή η επίπλαστη σταθερότητα που πρεσβεύει η Κυβέρνηση. Η «συντήρηση», όπως εμάς μας αρέσει να τη λέμε. Διότι σε μια εποχή που όλα αλλάζουν η συντήρηση είναι η λάθος πολιτική επιλογή. Και το ερώτημα είναι αν απέναντι σε αυτή την πολιτική επιλογή έχουμε άλλες πολιτικές να αναδείξουμε.

Έρχονται, λοιπόν, σήμερα οι τρεις αυτοί οικονομολόγοι και λένε ουσιαστικά, με λίγα λόγια, ότι «Κύριε Μητσοτάκη, μην ψάχνετε για «λεφτόδεντρα». Η ευημερία της χώρας δεν εξαρτάται από αυτά. Επισκευάστε τους θεσμούς που εσείς χαλάσετε, κάντε τους και πιο δυνατούς από ότι τους βρήκατε και έτσι θα πυροδοτήσετε πραγματική ανάπτυξη, διότι, μεταξύ άλλων καλών, έτσι αναγνωρίζεται και αξιοποιείται η πραγματική αξία των πλουτοπαραγωγικών σας πηγών. Και έτσι, θα προσθέσω εγώ, δανειζόμενος από έναν άλλον οικονομολόγο ο όποιος δεν έχει πάρει ακόμα το Νόμπελ, ότι: «Ο πλούτος θα μοιραστεί πιο δίκαια». Αυτό μάλιστα, αυτό τώρα, είναι μια πολιτική επιλογή.

Πώς, λοιπόν, μετατρέπεις μια συζήτηση Προϋπολογισμού εγκλωβισμένη σε λογιστικά αδιέξοδα; Σε μια συζήτηση Προϋπολογισμού εμπλουτισμένη με πολιτικές επιλογές. Πώς μετατρέπει μια συζήτηση Προϋπολογισμού σε μία κοινωνία και μια οικονομία που νιώθουν εγκλωβισμένες σε ένα παρωχημένο μοντέλο ανάπτυξης; Σε μια συζήτηση απελευθέρωσής τους από αυτό.

Σήμερα, λοιπόν, θα έλεγα ότι όλοι νιώθουμε εγκλωβισμένοι σε ένα παραγωγικό μοντέλο που βασίζεται σε εισαγωγές και κατανάλωση, αφήνει ανέλεγκτη την αισχροκέρδεια, ερημώνει την περιφέρεια, δημιουργεί στρατιές νεόπτωχων που δουλεύουν όλο και περισσότερο αλλά το εισόδημά τους, τους φτάνει όλο και λιγότερο, αποθαρρύνει τους νέους από το να κάνουν οικογένεια και οδηγεί με μαθηματική ακρίβεια ολοταχώς σε μια νέα κρίση.

Πώς πάμε από δω σε ένα νέο παραγωγικό μοντέλο που βασίζεται στην εξωστρέφεια και στην καινοτομία, δημιουργεί καλές θέσεις εργασίας με καλό εισόδημα, δίνει νέα πνοή σε κάθε περιφέρεια της χώρας; Πώς θα εμπνεύσουμε σιγουριά σε κάθε οικογένεια και σε όλους εκείνους που θέλουν να κάνουν οικογένεια, για να αρχίσουμε έτσι να σπάμε το φαύλο κύκλο του δημογραφικού, της ερήμωσης, του ασφαλιστικού, των κόκκινων δανείων, βόμβες που πραγματικά μπορούν να τινάξουν στον αέρα κάθε Προϋπολογισμό ρουτίνας σαν αυτόν τον οποίον μας καταθέσατε;

Θα προσπαθήσω να το κάνω με ένα πρακτικό παράδειγμα μιας που η ανάπτυξη των οικονομικών του διαστάσεων θα κοίμιζε ακόμη και τον αγαπητό συνάδελφο τον κύριο Τσακαλώτο. Ας πάρουμε, λοιπόν, το παράδειγμα που έγινε πρόσφατα από την Κυβέρνηση στον Έβρο. Σύσσωμη η Κυβέρνηση επισκέφθηκε την Ορεστιάδα. Δεν είχε κάτι απολύτως καινούργιο να πει, απλά έκανε πακέτο τα χρήματα που ήδη δίνονται στον Έβρο για να πει πόσο νοιάζεται για τα ελληνικά σύνορα. Πήγε, λοιπόν, να παρουσιάσει ειλημμένες αποφάσεις από πάνω προς τα κάτω για μια ακόμη φορά.

Τι την παρακίνησε ξαφνικά να κάνει μια τέτοια φιέστα; Ως παράταξη έχουμε αναδείξει ξανά και ξανά το πρόβλημα της ερήμωσης της περιφέρειας και προσωπικά στην προεκλογική μου εκστρατεία μίλησα εκτεταμένα συγκεκριμένα για το πρόβλημα του βόρειου Έβρου. Διότι ακόμη και εκεί που η Κυβέρνηση κάνει σωστές επιλογές, όπως για παράδειγμα η επένδυση στο Λιμάνι της Αλεξανδρούπολης, επειδή δεν κάνει περιφερειακό σχεδιασμό αξιοποιώντας τοπικούς φορείς και θεσμούς καταφέρνει να ερημώσει το βόρειο Έβρο.

Προσέξτε, μιλάμε για την ερήμωση των συνόρων μας, όχι για μια οποιαδήποτε περιοχή. Πεποίθησή μου είναι και προκαλώ όποιον θέλει να με διαψεύσει αν μπορεί, ότι η Κυβέρνηση αισθάνθηκε την ανάγκη να αναδείξει πόσο πολλά έχει κάνει εκείνη για τον βόρειο Έβρο, διότι καταλαβαίνει ότι έχει αμελήσει ένα πραγματικό πρόβλημα.

Έρχεται, λοιπόν, τρία χρόνια αφότου έγινε η επένδυση, αφού απέτυχε το εγχείρημα της να δώσει μια ολιστική λύση για μία τόσο ευαίσθητη περιοχή, για να κάνει πλασματικό τοπικό σχεδιασμό για τα μάτια του κόσμου. Για μια ακόμα φορά η προσέγγισή της βεβαίως ήταν λάθος, διότι ξεκίνησε από τη λάθος αρχή. Απαξίωση των θεσμών, λογιστικές εγγραφές, μεγέθη χωρίς διακριτό αποτύπωμα, πάρε λίγο από δω και βάλε κάπου αλλού. Έτσι λοιπόν δεν υπάρχει καμία προοπτική πραγματικής αλλαγής σαν τον Προϋπολογισμό τον οποίο μας προσφέρει σήμερα η Κυβέρνηση.

Αν θες να δημιουργήσεις πραγματικό πλούτο και προοπτική στον Έβρο, όπως και σε κάθε άλλη περιοχή της Ελλάδας, πρέπει να αλλάξεις το παραγωγικό του μοντέλο. Για να το κάνεις αυτό πρώτο βήμα είναι να σεβαστείς και να δυναμώσεις τους θεσμούς και τους φορείς της περιοχής. Να τους συντονίσεις, να τους ακούσεις και μετά να τους εμπιστευτείς για τη λύση. Περιφέρεια και δήμους, τοπικό πανεπιστήμιο, επιμελητήρια και επαγγελματικούς φορείς, συνεταιρισμούς και ομάδες παραγωγών, αν και ξέρω ότι εσείς δεν πιστεύετε σε τέτοια πράγματα, πόσο μάλλον σε συνδικαλιστικά όργανα και εργατικά κέντρα. Να δυναμώσεις, να συντονίσεις, να ακούσεις και μετά να τους εμπιστευτείς τη λύση. Εκεί είναι η ουσία. Διότι από αυτούς θα καταλάβεις, ποιο είναι το πραγματικό πρόβλημα της περιοχής και αυτοί θα είναι οι εμπνευστές και οι φορείς της λύσης, αν θέλετε να δώσετε λύση από κάτω προς τα πάνω και όχι, βεβαίως, όπως το έκανε η Κυβέρνηση από πάνω προς τα κάτω.

Αφού κάνεις αυτή τη δουλειά πρέπει να καταγράψεις όλα τα εργαλεία που έχεις στη διάθεσή σου για να οδηγήσεις στη νέα προσέγγιση, διευκολύνοντας το έργο των τοπικών φορέων που θα γίνουν διαχειριστές αυτών των εργαλείων. Τις πλουτοπαραγωγικές πηγές της κάθε περιοχής πολλές εκ των οποίων παραμένουν αδρανείς, τη δημόσια περιουσία στην περιοχή την οποία ακόμα επιμένετε να ελέγχεται από το Υπερταμείο, τα χρήματα που έρχονται από το εξωτερικό, δηλαδή, το ΕΣΠΑ και το Ταμείο Στήριξης, τις τράπεζες -χωρίς τραπεζικό σύστημα δεν μπορείς να κάνεις τοπική ανάπτυξη- και βεβαίως το φορολογικό σύστημα αν θες και μπορείς να δώσεις κίνητρα. Χωρίς συντονισμό των πέντε αυτών εργαλείων από δυνατούς τοπικούς θεσμούς και φορείς δεν πρόκειται να αλλάξεις παραγωγικό μοντέλο. Οι αριθμοί στον Έβρο θα παραμείνουν λογιστικές εγγραφές. Τα μεγέθη θα μείνουν χωρίς διακριτό αποτύπωμα και το μόνο που θα καταφέρεις είναι, το «πάρε λίγο από εδώ και βάλε λίγο κάπου αλλού».

Τίποτα από αυτά βεβαίως δεν έκανε η Κυβέρνηση. Πρώτον, δεν πήγε εκεί που είναι το πραγματικό πρόβλημα. Πήγε στην Ορεστιάδα που ακόμα επιβιώνει λόγω της ύπαρξης του τοπικού πανεπιστημίου και όχι στις πόλεις που πραγματικά ερημώνουν, όπως είναι το Διδυμότειχο και το Σουφλί. Έτσι έκανε χειρότερη την αίσθηση εγκατάλειψης που νιώθουν αυτοί οι πολίτες του Έβρου.

Δεύτερον, δεν έκανε καμία πραγματική διαβούλευση. Οι ειδικοί που εκπόνησαν τα λεγόμενα σχέδια, είχαν ήδη φάει πόρτα από πολλούς δημάρχους, διότι τους παρουσίασαν έτοιμα σχέδια, χωρίς να συμβουλευτούν από την αρχή τους τοπικούς παράγοντες. Στη φιέστα παρέλασαν όλοι οι υπουργοί περιγράφοντας αυτά που ήδη έκαναν από μόνοι τους και μετά έδωσαν τον λόγο στους δημάρχους για τα μάτια του κόσμου, απαξιώνοντας τους ακόμα περισσότερο.

Τρίτον, αναφέρθηκαν μόνο σε αυτά που επενδύονται ή ξοδεύονται. Δεν αναφέρθηκαν καθόλου στο τι μπορεί να παραχθεί, τι υπάρχουσες αγορές για προϊόντα και υπηρεσίες θα ενισχυθούν και ποιες νέες αγορές μπορούν να ανοίξουν. Ούτε προφανώς το πώς θα παραχθεί κάτι καινούργιο ή τι θα κάνουν, ώστε αυτό που θα παραχθεί να βρει οικονομικό αποτύπωμα. Αντί, δηλαδή, η προσέγγιση να είναι ολιστική για τον Έβρο, ήταν κατακερματισμένη για να αναδειχθεί το κάθε υπουργείο.

Δεν άκουσαν κανέναν, δεν διαβουλεύτηκαν, ουσιαστικά, με κανέναν, δεν εμπιστεύτηκαν κανέναν. Αντί να δυναμώσουν, να σεβαστούν και να εμπιστευτούν τους τοπικούς θεσμούς και φορείς και να δώσουν τον πρώτο και βασικό λόγο σε αυτούς, τους μάζεψαν, ουσιαστικά, για το χειροκρότημα. Έτσι μια ολιστική προσέγγιση για τον Έβρο θα πρέπει ακόμη να περιμένει. Έτσι στο μυαλό της τοπικής κοινωνίας οι αριθμοί θα παραμείνουν λογιστικές εγγραφές, τα μεγέθη θα παραμένουν χωρίς διακριτό αποτύπωμα και το μόνο που θα καταφέρουν είναι το «πάνε λίγο από δω και βάλε λίγο κάπου αλλού».

Και ναι, μπορεί να γίνει ο νέος δρόμος, αλλά στο μεταξύ θα αδειάσει ο βόρειος Έβρος από νέους ανθρώπους. Εκεί, ακριβώς, βρίσκεται και το πρόβλημα με το προσχέδιο του Προϋπολογισμού που έχουμε μπροστά μας, τουλάχιστον σε ότι αφορά την ανάπτυξη και τη δυνατότητά του να αλλάξει τα πράγματα που χρειάζονται απεγνωσμένα αλλαγή. Δεν προσφέρει πολιτικές επιλογές, δεν ανοίγει πραγματική πολιτική συζήτηση, δεν αλλάζει τα κακώς κείμενα και συνεχίζει να εγκλωβίζει την ελληνική κοινωνία σε απόγνωση. Διότι, ο Έβρος και η Θράκη είναι μόνο ένα από τα πολλά παραδείγματα.

Στη δυτική Μακεδονία τα ίδια, στην Ήπειρο τα ίδια, στη Στερεά Ελλάδα τα ίδια, στη Θεσσαλία μετά τις πλημμύρες τα ίδια, ολόκληρες περιοχές της Πελοποννήσου τα ίδια. Δηλαδή, σε όλες τις περιοχές που δεν είναι μεγάλα αστικά κέντρα ή δεν υπάρχει τουριστική ανάπτυξη, η προοπτική οποιασδήποτε άλλης ανάπτυξης και παραγωγής πλούτου έχει απόλυτα φρενάρει και αυτό αποτυπώνεται και στο προσχέδιο του Προϋπολογισμού. Διότι πάλι κάνετε λογιστικές εγγραφές.

Εδώ, λοιπόν, επιτρέψτε μου να ανοίξω όμως μια παρένθεση και να πω ότι ακόμη και τα αστικά κέντρα, αλλά και οι τουριστικές περιοχές, χαίρουν μεγάλης προσοχής για το σχεδιασμό του παραγωγικού τους μοντέλου, για το μέλλον που έχουν μπροστά τους. Αλλά θα δεχτώ, τουλάχιστον, ότι το πρόβλημά τους δεν είναι όσο επιτακτικό είναι σε περιοχές όπως η Θράκη, η δυτική Μακεδονία, που είναι ήδη στα όρια της ερήμωσης.

Έρχομαι τώρα λοιπόν και ρωτάω με κάθε διάθεση συζήτησης. Για να κάνει φιέστα η Κυβέρνηση, σημαίνει ότι αναγνωρίζει ότι κάπου υπάρχει ένα πρόβλημα, αλλά το προσεγγίζει χωρίς να το λύνει και μόνο για να προβληθεί. Δεν θέλει ή δεν μπορεί να το λύσει; Και εδώ είναι η μαγεία της συντήρησης. Δεν έχει καμία σημασία. Είτε δεν θέλει και άρα δεν έχει ασχοληθεί με το πως, είτε δεν ξέρει πώς και άρα αφήνει τα πράγματα ως έχουν. Σε μια εποχή, όμως, που το δημογραφικό, το ασφαλιστικό και το ιδιωτικό χρέος κινδυνεύουν να τινάξουν την ελληνική οικονομία στον αέρα, η συντήρηση είναι έγκλημα.

Προσθέστε τώρα και το δημόσιο χρέος και τα νέα τοκοχρεολύσια του 2032, τέσσερα χρόνια μετά το τέλος της θητείας του κυρίου Μητσοτάκη και έχετε την τέλεια καταιγίδα. Αλλά, βεβαίως, εσάς τι σας νοιάζει, τότε δεν θα είσαστε στα πράγματα. Γι’ αυτό κι εμείς έχουμε αποφασίσει να δώσουμε τη μάχη και εδώ μέσα και έξω στην κοινωνία από τώρα και στον Προϋπολογισμό και σε κάθε περιοχή της χώρας. Διότι εσείς μπορεί να είσαστε ικανοποιημένοι με τη συντήρηση, αλλά εμείς και ο κόσμος εκεί έξω απαιτεί αλλαγή, απαιτεί πρόοδο.

Αυτή την πολιτική επιλογή θα αναδείξουμε εμείς παντού και συνέχεια, μέχρι να φύγει η Κυβέρνησή σας, με ή χωρίς Νόμπελ, για να μας δικαιώνει. Σας ευχαριστώ πάρα πολύ.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε τον κ. Γερουλάνο. Τον λόγο τώρα έχει η Ειδική Εισηγήτρια της Κοινοβουλευτικής Ομάδας του Κομμουνιστικού Κόμματος Ελλάδος, κυρία Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Εισηγήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ. Το προσχέδιο είναι στα πλαίσια του νέου μεσοπρόθεσμου πλαισίου, που απαιτεί υπερβολικά πλεονάσματα, από τη φοροληστεία της εργατικής τάξης και των λαϊκών στρωμάτων. Τα έσοδα, λοιπόν, αυξημένα, για να ενισχύσουν με ζεστό χρήμα επιχειρηματικούς ομίλους, καθηλωμένοι, όμως, μισθοί και συντάξεις, βαθαίνοντας τη φτώχεια για τον λαό και στα επόμενα χρόνια.

Οι κεφαλαιοκράτες θα συνεχίσουν να απολαμβάνουν φθηνή δανειοδότηση, πλούσιες επιδοτήσεις, μπόλικες φοροαπαλλαγές και μειωμένες ασφαλιστικές εργοδοτικές εισφορές σε βάρος των ταμείων των εργαζομένων. Δηλαδή, ένα ταξικό κοκτέιλ υπέρ του κεφαλαίου και ενάντια στον λαό.

Στο προσχέδιο περιγράφεται το δυσμενές και αβέβαιο διεθνές περιβάλλον, για να μας πείσετε για την ανθεκτικότητα της ελληνικής οικονομίας. Όμως, δεν ζούμε σε αποστειρωμένο περιβάλλον. Η αλήθεια είναι ότι αποτυπώνονται με στοιχεία και ακρίβεια η εισοδηματική σφαγή σε βάρος του λαού τα επόμενα χρόνια.

Πρόκειται για έναν Προϋπολογισμό προσαρμοσμένο στις ανάγκες της καπιταλιστικής κερδοφορίας και γι’ αυτό είναι βαθιά αντιλαϊκός. Τσακίζετε το λαϊκό εισόδημα και τις ανάγκες, υποβαθμίζοντας ακόμα πιο πολύ το βιοτικό επίπεδο του λαού, για να κερδίσει το κεφάλαιο. Άδικο και ταξικό.

Παρουσιάζετε τα αντιλαϊκά μέτρα ως φιλολαϊκά, όπως τη μείωση των ασφαλιστικών εισφορών κατά 1% από την επόμενη χρονιά, ότι θα αυξήσει το εισόδημα των εργαζομένων. Κι όμως, το μέτρο εξασφαλίζει τις μεγάλες επιχειρήσεις που τις απαλλάσσει από 440 εκατομμύρια ευρώ κάθε χρόνο και προστίθενται σε προηγούμενες μειώσεις ασφαλιστικών εισφορών κατά τρεις μονάδες, που αντιστοιχούσαν στα 871 εκατομμύρια. Δηλαδή, συνολικά, 1,3 δισεκατομμύρια τα χαρίζετε στους ομίλους και ταυτόχρονα, τα στερούνται τα ασφαλιστικά ταμεία, μεγαλώνοντας τη μαύρη τρύπα που θα φορτωθεί ξανά στους ασφαλισμένους, με τα γνωστά επιχειρήματα περί ελλειμμάτων. Για τους εργαζόμενους είναι 5 ευρώ το μήνα για μισθό χιλίων ευρώ, που εξαφανίζονται βέβαια με το «καλημέρα», λόγω της μεγάλης ακρίβειας.

Έχετε το θράσος να μιλάτε για αυξήσεις στις κύριες συντάξεις, όταν το ποσό που αντιστοιχεί είναι 0,60 ευρώ την ημέρα. Είναι κάτω από τον πληθωρισμό και σε καμία περίπτωση δεν αντιμετωπίζει την ακρίβεια. Μόνο οι υπέρογκες ανατιμήσεις δεκάδων φαρμάκων, που έφταναν μέχρι 448%, οδηγούν σε απόγνωση και αφαιρούν άλλα 30 εκατομμύρια ευρώ από τις τσέπες των ασφαλισμένων και ένα μεγάλο μέρος είναι συνταξιούχοι.

Όσον αφορά στη στέγη, ειδικά για νέα ζευγάρια, η Κυβέρνηση της Νέας Δημοκρατίας, όπως και οι προηγούμενες, έχουν θεσπίσει ένα νομικό πλαίσιο με βάση το οποίο, τα κοράκια και οι τράπεζες πετάνε τον κόσμο έξω από τα σπίτια τους. Ήδη, στο δεύτερο εξάμηνο προβλέπονται πάνω από 10.000 πλειστηριασμοί ακινήτων. Η συντριπτική πλειοψηφία τους είναι περιουσία χρεωμένων φτωχών λαϊκών ανθρώπων, που δεν μπορούν να ανταπεξέλθουν στα δάνεια. Αλλά, δυστυχώς, αφορά και εγγυητές, που στάθηκαν αλληλέγγυοι σε κάποιο συγγενικό πρόσωπο. Δεν πήραν, δηλαδή, κανένα δάνειο και τους παίρνουν το μοναδικό σπίτι. Την περασμένη εβδομάδα γλίτωσαν το Εργατικό Κέντρο Πειραιά και τα σωματεία, ένα τέτοιο σπίτι εγγυητή στη Νίκαια, αφού ο δανειολήπτης είχε αποβιώσει.

Τελικά, το ερώτημα είναι, μειώνονται οι φόροι όπως λέτε; Πρόκειται για ανέκδοτο, γιατί τα νούμερα λένε πλεονάσματα 7 δισ. σε τέσσερα χρόνια. Αυτά θα πληρώσουν με τους έμμεσους αλλά και τους άμεσους φόρους τα λαϊκά στρώματα και η Κυβέρνηση παρουσιάζει ως μειώσεις όσα τους παίρνει διπλά από την άλλη τσέπη. Δεν μπορείτε να κοροϊδέψετε κανένα, γιατί ξέρουμε ότι ο μήνας δεν βγαίνει με τίποτα. Οι μισθοί παρουσιάζονται καθηλωμένοι, αλλά στην πραγματικότητα, μειώνονται. Είναι στα επίπεδα που ήταν πριν από 14 χρόνια.

Το μόνο σίγουρο είναι ότι δεν ενδιαφέρεστε για τις ανάγκες του λαού. Το βλέπουμε στη δημόσια υγεία. Οι εξαγγελίες σας δεν είναι τίποτα άλλο από εξειδικευμένα μέτρα που ενισχύουν την επιχειρηματική δράση στις δημόσιες μονάδες υγείας, τις επιπλέον πληρωμές από τους ασθενείς, τα επί πληρωμή απογευματινά χειρουργεία, τη συνέχεια της μεγάλης υποστελέχωσης των δημόσιων νοσοκομείων και των κέντρων υγείας, την επιδείνωση εργασιακών οικονομικών, επιστημονικών και κοινωνικών αναγκών των εργαζομένων υγειονομικών.

Δίκαια βγαίνουν σε απεργία, στις 17 Οκτωβρίου, οι νοσοκομειακοί και δίκαια τα αιτήματα τους για δωρεάν υγεία για το λαό, για μαζικές προσλήψεις, διπλασιασμό μισθών. Διότι τα μέτρα είναι σε πλήρη αρμονία με τις κατευθύνσεις και τις Οδηγίες της Ευρωπαϊκής Ένωσης, που υποστηρίζετε όλοι σας, ανεξάρτητα του τι λέτε εδώ μέσα, προκειμένου η λαϊκή υγεία να κοστίζει λιγότερο στους κρατικούς προϋπολογισμούς, να μην αντιστρατεύεται τους αντιλαϊκούς δημοσιονομικούς στόχους, την ανταγωνιστικότητα και την κερδοφορία των επιχειρηματικών ομίλων.

Για το επόμενο, δε, διάστημα προωθείτε το κριτήριο της παραγωγικότητας στη λειτουργία των Δημόσιων Μονάδων Υγείας. Κριτήριο της αγοράς, που θα καθορίζει ποια τμήματα και εργαστήρια θα είναι βιώσιμα, ποιες και πόσοι εργαζόμενοι θα τα στελεχώνουν, ανάλογα με τα έσοδα από την πώληση των εργασιών τους και όχι με κριτήριο τις λαϊκές κοινωνικές ανάγκες.

Αλλά και στην παιδεία, μάς έδωσε, χθες, ο κ. Υπουργός, επιλεκτικά, ορισμένα στοιχεία. Η αλήθεια, όμως, είναι ότι, την περίοδο 2010-2017, από τον Κρατικό Προϋπολογισμό, μειώθηκαν κατά 34% και δεν αναπληρώθηκαν ποτέ. Η υποχρηματοδότηση είναι εμφανής σε όλα τα επίπεδα -σχολικών υποδομών, προσωπικού, εξοπλισμού, λειτουργικές δαπάνες και άλλα.

Και δεν είναι μόνο οι συγχωνεύσεις των 27 και 30 μαθητών, ανά τάξη, τελείως αντιεκπαιδευτικό, αλλά και οι σοβάδες που πέφτουν σε παμπάλαια και ασυντήρητα σχολεία.

Επιπλέον, υπέρμετρη είναι η δαπάνη των λαϊκών νοικοκυριών για να καλύψουν φροντιστήρια και εξωσχολικές δραστηριότητες, διατηρώντας την αναλογία 60% από τις δημόσιες δαπάνες, 40% οι δαπάνες των οικογενειών για να καλύψουν ελλείψεις, ανεπάρκειες, κενά ή να στηρίξουν τα παιδιά τους σε ένα άκρως ανταγωνιστικό και εξετασιοκεντρικό σχολείο.

Οι μόνιμοι εκπαιδευτικοί, σε πρωτοβάθμια και δευτεροβάθμια, είναι κατά 34.000 λιγότεροι συγκριτικά με την τελευταία δεκαετία, δηλαδή μείωση 24%. Οι δε αναπληρωτές καλύπτουν σχεδόν το 30% των αναγκών στα σχολεία.

Το 60% των σχολικών μονάδων είναι μεγαλύτερα από 40 ετών. Και αν στην παλαιότητα προσθέσουμε την υποσυντήρηση, αφού οι δαπάνες προς τους δήμους παραμένουν καθηλωμένες και ανεπαρκείς για να καλύψουν τη συντήρηση των σχολείων, τότε η κατάσταση είναι πάρα πολύ σοβαρή. Απαιτείται γενναία αύξηση -και όχι, στην καλύτερη περίπτωση, μια από τα ίδια- ειδικά για λειτουργικές δαπάνες, αφού τα ατυχήματα είναι συχνά.

Τα ίδια και στην τριτοβάθμια. Τι να πρωτοπούμε; Την τρομακτική πτώση ασανσέρ στις φοιτητικές εστίες του Πανεπιστημίου Θεσσαλονίκης; Και η φοιτητική μέριμνα, άφαντη. Το κράτος αφήνει στο έλεος τους χιλιάδες φοιτητές από την επαρχία, αφού φοιτητική εστία για το σύνολο των φοιτητών δεν υπάρχει. Χαρακτηριστικά, στο ΕΚΠΑ *(Εθνικό Καποδιστριακό Πανεπιστήμιο Αθηνών)* μόλις το 7% των φοιτητών έχει πρόσβαση σε δωμάτιο σε φοιτητική εστία. Και, την ίδια στιγμή, το ΕΚΠΑ διαθέτει δεκάδες ακίνητα στην Αθήνα, όπου με κατάλληλη προσαρμογή αρκετά από αυτά θα μπορούσαν να γίνουν φοιτητικές εστίες.

Τραγικές οι ελλείψεις και σε ΔΕΠ Διδασκόντων. Υπάρχουν, αυτήν τη στιγμή, δεκάδες Τμήματα που δεν έχουν ξεκινήσει ακόμα μαθήματα και εργαστήρια που είναι στο πρόγραμμα, λόγω έλλειψης προσωπικού. Ενδεικτικό είναι ότι, πέρσι, καλύφθηκε μόλις μία στις 4 αναχωρήσεις διδασκόντων. Μπορεί να ανακοινώσατε 1.000 προσλήψεις, όμως είναι κάτι λιγότερο από σταγόνα στον ωκεανό, αφού δεν καλύπτουν τις αποχωρήσεις.

Επικαλείστε ήδη από τις πρώτες σελίδες ότι ο Προϋπολογισμός 2025, καλείται να συγκεράσει τη δημοσιονομική σταθερότητα και την αντιμετώπιση σύγχρονων προκλήσεων, μεταξύ των οποίων και την Κλιματική Κρίση. Είναι απαράδεκτο και προκλητικό να το επικαλείστε, όταν η δική σας πολιτική είναι αυτή που καταστρέφει και οικολογικά ό, τι έχει απομείνει, για να κερδοφορούν οι όμιλοι.

Να θυμηθούμε τις φωτιές της Αττικής που μπήκαν μέσα στον οικιστικό ιστό ή την πιο πρόσφατη στην Κορινθία, τρεις μέρες συνεχόμενες έκαψε 65.000 στρέμματα; Είναι οι τραγικές συνέπειες της εγκληματικής Κυβερνητικής πολιτικής και υποχρηματοδότησης και στον τομέα της αντιπυρικής προστασίας και συνεχίζεται.

Δώσατε άδεια αιολικού πάρκου, δηλαδή, εγκατάσταση μιας τεράστιας βιομηχανικής μονάδας δίπλα από τη Βάλια Κάλντα, που αποτελεί τον πυρήνα του Εθνικού πάρκου Πίνδου, με μεγάλη οικολογική, βιολογική, γεωλογική, γεωμορφολογική, επιστημονική και αισθητική σημασία.

Η κάθε ανεμογεννήτρια ύψους 187 μέτρα, όσο ένας ουρανοξύστης 57 ορόφων. Η βάση στήριξης απαιτεί τουλάχιστον 500 κυβικά. Ποτέ δεν πρόκειται να επανέλθει στην αρχική του κατάσταση. Εμείς σας λέμε πάρτε το πίσω. Το είδαμε σε δημοσιεύσεις.

Όμως τα κακουργήματα συνεχίζονται και στο Γράμμο, σε μια περιοχή που έχει χαρτογραφηθεί ως περιοχή άνευ δρόμων, σε δίκτυο Natura 2000, με την επωνυμία Κορφές Όρους Γράμμου, έχουν μπει με το έτσι, θέλω, μπουλντόζες και σκαπτικά μηχανήματα της περιφερειακής αρχής σε υψόμετρο πάνω από 2.000 μέτρα, υλοποιώντας διάνοιξη δρόμων που ποτέ δεν έχει ζητηθεί και δεν το έχουν ανάγκη οι κάτοικοι των γύρω χωριών.

Δίκαια οι κάτοικοι, στα Μαστοροχώρια και στα γύρω χωριά του Γράμμου, έχουν βγει σε καταγγελίες για την οικολογική λεηλασία και σε κινητοποιήσεις. Εμείς είμαστε μαζί τους. Όμως, τελειώνοντας θέλω να πω ότι όλα αυτά συνιστούν ότι ο λαός πρέπει να βάλει εμπόδια στην υλοποίηση της αντιλαϊκής πολιτικής που εγγυάται το μεσοπρόθεσμο και ο Προϋπολογισμός του 2025.

Μάχες, έχουμε μπροστά μας, με τις κλαδικές κινητοποιήσεις του επόμενου διαστήματος και την Πανελλαδική απεργία στις 20 Νοέμβρη. Ωστόσο πρέπει να συγκροτηθεί ένα μεγάλο Πανελλαδικό κίνημα που θα εκφράζει τη συμμαχία των εργαζόμενων, ριζωμένο σε κάθε χώρο δουλειάς, στις γειτονιές, στα χωριά, στις πόλεις, για να αλλάξουν οι συσχετισμοί στην κατεύθυνση ανατροπής της καπιταλιστικής βαρβαρότητας, άλλη λύση δεν υπάρχει.

Το «Κομμουνιστικό Κόμμα Ελλάδας», φωτίζει τη μόνη ρεαλιστική διέξοδο για τον λαό αυτή του σοσιαλισμού, ενός ποιοτικά ανώτερου συστήματος που ενδιαφέρεται για τον άνθρωπο και τις ανάγκες του και όχι, για τα κέρδη της πλουτοκρατίας που με κάθε τρόπο στηρίζουν οι Κυβερνήσεις της «Νέας Δημοκρατίας» και τα άλλα αστικά κόμματα.

Γι’ αυτό, η κριτική τους είναι ανώδυνη και άσφαιρη, «ιστοριούλες» θα τις έλεγα που κάνει τους επιχειρηματικούς ομίλους να τρίβουν τα χέρια τους να μειδιούν, ευχαριστημένοι, γιατί μπορεί να συνεχίζεται η στυγνή εκμετάλλευση των εργαζομένων και τα κέρδη τους.

Αυτό που φοβούνται είναι η άνοδος του ταξικού κινήματος και αυτό πρέπει να γίνει και το «Κ.Κ.Ε.» είναι μαζί τους και μπροστά.

Ευχαριστώ.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε την κυρία Μανωλάκου. Συνεχίζουμε με τον κ. Στυλιανό Φωτόπουλο.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικό Εισηγητή της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ κύριε Πρόεδρε. Από ότι φαίνεται η επώδυνη εμπειρία της χρεοκοπίας και των μνημονίων, τα οποία δεν θα σταματήσουμε να το λέμε, είχαν ως αποτέλεσμα πέραν της υποθήκευσης και ξεπουλήματος της ιδιωτικής και Δημόσιας περιουσίας και τη δημογραφική κατάρρευση της χώρας, δεν ήταν ικανά, ώστε τα κόμματα, τα οποία ανέλαβαν να κυβερνήσουν, δηλαδή, η «Νέα Δημοκρατία», το «ΠΑΣΟΚ» και ο «ΣΥΡΙΖΑ», να πράξουν το αυτονόητο, να θωρακίσουν οικονομικά τη χώρα, ώστε να μην χρεοκοπήσουμε ξανά.

Μετά από χρόνια αρκετών δυσκολιών με μνημόνια ρύθμισης χρέους, η οικονομική κρίση για κάποιους δείχνει να έχει ξεχαστεί. Στην πραγματικότητα, όμως, οι διαρθρωτικές αδυναμίες της ελληνικής οικονομίας και το παραγωγικό της μοντέλο παραμένουν ίδιες σαν να μην έχει περάσει ούτε μια μέρα από το 2011, τότε που το έλλειμμα του ισοζυγίου τρεχουσών συναλλαγών ήταν όσο περίπου είναι η πρόβλεψη και για το τρέχον έτος. Το έλλειμμα αυτό πιο ξεκάθαρα από οποιονδήποτε άλλο δείκτη οικονομικής δραστηριότητας δείχνει την έλλειψη ανταγωνιστικότητας της οικονομίας μας, καθώς παραμένει αρνητικό συστηματικά εδώ και δεκαετίες και μας φορτώνει με χρέος και υποθηκεύει το μέλλον της χώρας και των παιδιών μας. Και ενώ μια νέα κρίση βρίσκεται ενόψει, η Κυβέρνηση πανηγυρίζει.

Το έλλειμμα του ισοζυγίου τρεχουσών συναλλαγών σημαίνει ότι η χώρα θα πρέπει να βρίσκει από άλλες πηγές χρηματοδότηση για να καλύψει αυτή την πλεονάζουσα κατανάλωση. Οι άλλες πηγές, όμως, μπορεί να είναι ή ξένες άμεσες επενδύσεις ή επενδύσεις χαρτοφυλακίου ή καθαρός δανεισμός από τις διεθνείς αγορές. Επειδή, οι άμεσες ξένες επενδύσεις και οι επενδύσεις χαρτοφυλακίου είναι ελάχιστες αυτό σημαίνει ότι ο δανεισμός θα καλύπτει το κενό του ελλείμματος.

Με συνεχές έλλειμμα στο ισοζύγιο τρεχουσών συναλλαγών την τελευταία εικοσαετία, το οποίο καλύπτεται κατά κύριο λόγο, όπως είπα, με νέο δανεισμό, δεν μπορούμε να ισχυριστούμε ότι έχουμε στήσει μια ευημερούσα οικονομία, η οποία αναπτύσσεται ισόρροπα. Αν θέλουμε, λοιπόν, να δομήσουμε μια οικονομία που δεν θα βασίζεται στο δανεισμό για να αναπτυχθεί χρειάζεται να δημιουργήσουμε τις συνθήκες για σταθερά πολυετή πλεονάσματα του ισοζυγίου τρεχουσών συναλλαγών. Μόνο έτσι θα μπορέσει να αυξηθεί το πραγματικό εισόδημα των Ελλήνων, όχι μόνο σε ονομαστικούς όρους, αλλά και σε όρους αγοραστικής δύναμης και θα μπορέσει να μειωθεί το δημόσιο και το ιδιωτικό χρέος, όχι μόνο ως ποσοστό του ΑΕΠ, για το οποίο και μόνο μιλάει η Κυβέρνηση της Νέας Δημοκρατίας από το 2020 και μετά την εκτίναξή του κατά 50 δισ., αλλά και σε απόλυτο ποσό.

Ο μοναδικός τομέας της οικονομίας που έχει βοηθήσει προς αυτή την κατεύθυνση τα τελευταία χρόνια είναι ο τουρισμός. Από 10 δισ. ευρώ τουριστικών εσόδων το 2012, το 2023 φτάσαμε τα 20 δισ. και το 2024 αναμένεται να είμαστε λίγο παραπάνω, όμως δεν πρέπει να παραγνωρίζουμε το γεγονός ότι από την άλλη πλευρά το τουριστικό μας προϊόν έχει φτάσει στα όριά του. Φέτος περίπου 30 εκατομμύρια τουρίστες επισκέπτονται τη χώρα μας, ο αριθμός αυτός είναι περίπου τριπλάσιος από τους μόνιμους κατοίκους, θέτοντας τις δημόσιες υποδομές της χώρας στα όριά τους. Ήδη σε πολλές περιπτώσεις έχουμε υποβάθμιση του τουριστικού προϊόντος, δημοφιλείς νησιωτικοί προορισμοί έχουν αρχίσει να απαξιώνονται και βλέπουν στασιμότητα ή και μείωση των επισκεπτών τους.

Επιπλέον, στα αρνητικά της μονοδιάστατης ανάπτυξης του τουρισμού θα πρέπει να συμπεριλάβουμε το γεγονός ότι ο κλάδος δεν δημιουργεί μόνιμες, με την έννοια της διαρκούς απασχόλησης και καλά αμειβόμενες θέσεις εργασίας, ενώ είναι πολύ ευαίσθητος σε ενδεχόμενες οικονομικές και όχι μόνο αναταράξεις, βλέπε covid.

Θα πρέπει εδώ να ειπωθεί ότι το ισοζύγιο τρεχουσών συναλλαγών, που αφορά τις υπηρεσίες είναι πλεονασματικό για τη χώρα μας λόγω του τουρισμού, κάτι που πρακτικά σημαίνει πως σε ό,τι αφορά στην παροχή άλλων υπηρεσιών, πλην του τουρισμού, βρίσκεται σε σχετική ισορροπία. Δηλαδή, επί της ουσίας, δεν πουλάμε άλλες υπηρεσίες. Το πρόβλημα, όμως, εντοπίζεται στο ισοζύγιο συναλλαγών για τα αγαθά, όπου έχουμε συστηματικά σημαντικό έλλειμμα. Το μέγεθος και η συστηματικότητα του ελλείμματος στα αγαθά, σε συνδυασμό με το πλεόνασμα στην παροχή υπηρεσιών, δείχνει ξεκάθαρα ότι αυτό που πληγώνει την ελληνική οικονομία είναι η βιομηχανική παραγωγή, καθώς καταναλώνουμε πολύ περισσότερα προϊόντα απ’ όσα παράγουμε.

Είναι, λοιπόν, ξεκάθαρο ότι ο δρόμος για μια βιώσιμη ανάπτυξη που θα δώσει τη δυνατότητα στη χώρα να ευημερήσει είναι η ανάπτυξη της βιομηχανικής της ικανότητας σε σημαντικό βαθμό. Αν υποθέσουμε ότι είχαμε σήμερα 25 δισ. μεγαλύτερη εγχώρια παραγωγή, το ισοζύγιο τρεχουσών συναλλαγών θα ήταν πλεονασματικό κατά 7 δισ., θα είχαμε πλεόνασμα του ισοζυγίου της γενικής κυβέρνησης, ενώ θα είχαμε 250.000 - 300.000 περίπου θέσεις εργασίας, δηλαδή θα είχαμε αποτρέψει το δημογραφικό και τη μετανάστευση 500.000 νέων και ενεργών Ελλήνων, ενώ μια ισχυρή παραγωγική βάση θα είχε ως αποτέλεσμα και μερικά επιπλέον δισ. ευρώ ως άμεσες ξένες επενδύσεις.

Στόχευση, δηλαδή, μιας πραγματικά αναπτυξιακής πολιτικής μηδενικού ελλείμματος τρεχουσών συναλλαγών θα πρέπει να είναι η αύξηση της αξίας της εγχώριας παραγωγής αγαθών κατά 25 δις σε σημερινές τιμές μέσα στα επόμενα χρόνια.

Στη δημόσια σφαίρα συζητάμε χρόνια την αλλαγή του παραγωγικού μοντέλου της χώρας αποφεύγοντας όμως να μιλήσουμε συγκεκριμένα για το ποιες αλλαγές χρειάζονται και σε ποια κατεύθυνση.

Η ανταγωνιστικότητα της βιομηχανίας επηρεάζεται από ένα μεγάλο αριθμό παραμέτρων και έτσι οι όποιες πολιτικές ανάπτυξης θα πρέπει να στοχεύουν στη βελτίωση καθεμιάς τους ξεχωριστά.

Δώστε λύσεις σε προβλήματα, όπως η χωροθέτηση, η πολυνομία και σύνθετοι κανόνες για τη χωροθέτηση. Λίγα οργανωμένα βιομηχανικά πάρκα με φτωχές υποδομές και το μεγαλύτερο μέρος της βιομηχανικής παραγωγής εκτός οριοθετημένων βιομηχανικών ζωνών. Μπορώ να σας πω ένα προσωπικό παράδειγμα στο Δήμο Αχαρνών, κύριε Πρόεδρε, όπου δεν υπάρχουν δρόμοι για να περάσουν φορτηγά για να μεταφέρουν από και προς τις επιχειρήσεις, ενώ πολλές φορές η κατάρρευση του ίντερνετ και του τηλεφωνικού δικτύου έχει φτάσει και τον ένα μήνα.

Περιοχές με τη μεγαλύτερη βιομηχανική παραγωγή στη χώρα, όπως είναι τα Οινόφυτα και η Σίνδος σε μια χαοτική διάταξη και με αδιευκρίνιστο νομικό καθεστώς.

Αδειοδότηση. Πολύμηνες διαδικασίες με πολλές αλληλοεπικαλυπτόμενες αρμοδιότητες υπηρεσιών για τις εγκρίσεις για εγκαταστάσεις μεσαίου και μεγάλου μεγέθους επιχειρήσεις. Κλασσικότερο όλων το παράδειγμα της Microsoft, που περιμένει τέσσερα χρόνια να αδειοδοτηθεί από ό,τι διαβάζουμε.

Χρηματοδότηση. Τραπεζικό σύστημα φοβικό για το επιχειρηματικό ρίσκο με μόνη στόχευση τα ακίνητα των επιχειρήσεων. Επενδυτικοί νόμοι που εν τέλει δεν προκηρύσσονται.

Επενδυτικά Προγράμματα ΕΣΠΑ με πολλούς περιορισμούς και κυρίως επικεντρωμένα σε μη βιομηχανικούς τομείς.

Λειτουργικά κόστη, μη μισθολογικό κόστος εργασίας 23% που είναι το τέταρτο υψηλότερο στον ΟΟΣΑ.

Κόστος ενέργειας, σταθερά μέσα στα υψηλότερα στην Ευρωπαϊκή Ένωση και πολλαπλάσιο σε σχέση με χώρες εκτός Ευρωπαϊκής Ένωσης.

Μεταφορικά κόστη υψηλά λόγω θαλάσσιων μεταφορών, αλλά και με τα υψηλότερα κόστη διοδίων ανά χιλιόμετρο στην Ευρωπαϊκή Ένωση για το Εθνικό Οδικό Δίκτυο.

Πέραν, όμως, των παραπάνω αποδεικνύεται και από το γεγονός ότι οι μεγάλες βιομηχανικές μονάδες έκλεισαν τα τελευταία χρόνια και είναι δηλωτικό για την κάκιστη κατάσταση της ανταγωνιστικότητας της χώρας μας.

Προχωρήστε άμεσα στη σύσταση Υπουργείου Βιομηχανίας, ούτως ή άλλως τα μικρά και ευέλικτα υπουργικά σχήματα τα θυμόσαστε μόνο προεκλογικά.

Ο Προϋπολογισμός για το 2025 μαζί με τον πρώτο πολυετή Προϋπολογισμό, τον μεσοπρόθεσμο, ανακοινώθηκε και τελεί πλέον υπό την έγκριση των Βρυξελλών, δίνοντας μια εικόνα ευημερίας στους αριθμούς, αλλά επισφραγίζοντας μια πορεία διαρκούς λιτότητας.

Στο βωμό της μείωσης του χρέους περιορίζονται σε ένα εύρος της τάξης των 500 εκατομμυρίων ευρώ οι κινήσεις για την τόνωση της αγοράς ως το 2028.

Τα αναπτυξιακά κονδύλια της Ευρωπαϊκής Ένωσης σταματούν μετά το 2026 με την παρούσα μορφή, καθώς τελειώνει το Ταμείο Ανάκαμψης, ενώ αν δεν υπάρξει κάποια άλλη συμφωνία με τις Βρυξέλλες τότε τα στοιχεία δείχνουν μια απότομη βουτιά στις επενδύσεις με επιπτώσεις και στην επιχειρηματικότητα, αλλά και γενικότερα στην αναπτυξιακή δομή.

Ο Προϋπολογισμός προβλέπει μαζί με τα δάνεια του Ταμείου Ανάκαμψης συνολικά κονδύλια για δημόσιες επενδύσεις 14,8 δις για το 2024 από 11,6 δις το 2023 που θα αυξηθούν σε 18,9 δις το 2025 για να κορυφωθούν στα 20,9 δις ευρώ το 2026 και ξαφνικά το 2027 καταγράφει ελεύθερη πτώση στα 13 δις ευρώ και 11,2 δις ευρώ για το 2028.

Απειλή για τα δημοσιονομικά, εκτός των άλλων, της χώρας αποτελούν η γήρανση του πληθυσμού, στην οποία είμαστε το τρίτο πιο εκτεθειμένο κράτος στην Ευρωπαϊκή Ένωση, όπως εκτεθειμένοι είμαστε και στις φυσικές καταστροφές. Οι πρόσφατες εμπειρίες από την τεράστια καταστροφή στη Θεσσαλία, αλλά και τις πυρκαγιές που καίνε «παραδοσιακά» την Ελλάδα κάθε καλοκαίρι, μόνο ήσυχους δεν μας αφήνουν. Οι απειλές δε από τη συνεχιζόμενη γεωπολιτική κρίση στην Ουκρανία και τη Μέση Ανατολή, καθώς και τα γεγονότα στην Ερυθρά Θάλασσα αποτελούν κακούς οιωνούς για πληθωριστικές πιέσεις και καθυστερήσεις στη χαλάρωση της νομισματικής πολιτικής.

Σας ευχαριστώ, κύριε Πρόεδρε.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής)**: Ευχαριστούμε τον κ. Φωτόπουλο.

Συνεχίζουμε με την κυρία Αχτσιόγλου.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Ειδική Εισηγήτρια της Κ.Ο. «ΝΕΑ ΑΡΙΣΤΕΡΑ»):**  Ευχαριστώ κύριε Πρόεδρε.

Κυρίες και κύριοι συνάδελφοι, η συζήτηση για τον Προϋπολογισμό, πάντα είναι εκ των πραγμάτων μια συζήτηση για τη συνολική οικονομική πολιτική της Κυβέρνησης και καταλαμβάνει όλα τα επίπεδα. Δηλαδή, την παραγωγή του πλούτου, εργασία, επενδύσεις, τη διανομή του πλούτου, κυρίως τη φορολογία, δηλαδή, και την πολιτική στις δημόσιες δαπάνες. Η συζήτηση αυτή αφορά πάντα και τη χρονιά που κλείνουμε, δηλαδή, εν προκειμένω, το 2024 και τη χρονιά που ανοίγεται μπροστά μας για το τι προτίθεται να κάνει η Κυβέρνηση το 2025.

Πέρυσι, στην αντίστοιχη συζήτηση που κάναμε για τον Προϋπολογισμό για το 2024 από την πλευρά μας, από την πλευρά της «Νέας Αριστεράς» είχαμε κάνει μία συγκεκριμένη κριτική. Είχαμε υποστηρίξει ότι η οικονομική πολιτική που αποτυπώνεται στον Προϋπολογισμό έχει ως βασικό αντικείμενο την αντίστροφη αναδιανομή. Δηλαδή, τη μεταφορά πλούτου από τα λαϊκά και μεσαία στρώματα και τη συγκέντρωσή του ως υπερβάλλοντα πλούτο στα ανώτατα εισοδήματα στους πλέον πλούσιους της ελληνικής κοινωνίας. Και είπαμε, επίσης, ότι αυτή η οικονομική πολιτική που από την Κυβέρνηση παρουσιάζεται ως διεθνώς επιτυχημένη- ακούω συχνά να λέει ο Υπουργός για πρωτιές της ελληνικής οικονομίας στην Ευρώπη- αυτή η πολιτική, όχι απλώς είναι μεροληπτική, άκρως μεροληπτική, δηλαδή, υποβοηθά ελάχιστους να ζουν σκανδαλωδώς καλύτερα αλλά τη συντριπτική πλειονότητα να φτωχοποιείται αλλά είναι και μια πολιτική η οποία τελικά εγκλωβίζει την ελληνική οικονομία στο να είναι μία από τις πλέον αδύναμες οικονομίες στην Ευρώπη. Από τις τρεις ή τέσσερις πλέον αδύναμες οικονομίες: στο μισθό, στη χαμηλή ανάπτυξη, στον χαμηλό μισθό, στη χαμηλή παραγωγικότητα.

Και ερχόμαστε τώρα ένα χρόνο μετά και βλέπουμε ότι στην πραγματικότητα αυτή η κριτική, όχι απλώς έχει επαληθευθεί αλλά θα έλεγα ότι έχει αφήσει και εντονότερα αποτελέσματα απ’ ότι είχαμε προβλέψει. Και εξηγούμαι.

Πρώτα από όλα στις επενδύσεις προβλέπεται ότι φέτος οι επενδύσεις θα αυξηθούν κατά 15% το 2024. Τελικά λέτε ότι οι επενδύσεις θα αυξηθούν μόλις κατά 6,7%, δηλαδή, μιλάμε για κάτι που είναι περίπου στο 1/3 της πρόβλεψης σας. Θυμίζω ότι και αυτό το 15% πέρυσι το είχατε πει αφού είχατε και πάλι εκτεθεί με την προηγούμενη πρόβλεψή σας- που είχατε πει ότι τάχα θα αυξηθούν οι επενδύσεις κατά 30%- είδατε ότι δεν πιάνετε ούτε το μισό, το κατεβάσετε στο 15%. Τι βλέπουμε εδώ; Εδώ βλέπουμε ότι δεν υπάρχει στην πραγματικότητα ούτε κάποιο στοιχειώδες πλάνο, ούτε κάποια ρεαλιστική εκτίμηση, ούτε κάποιο σχέδιο. Στην πραγματικότητα πετάμε νούμερα για να δημιουργούμε εντυπώσεις, μετά τα αλλάζουμε, τα κατεβάζουμε στο μισό ή στο 1/3 και απλά δεν τρέχει τίποτα.

Ποιο είναι το χειρότερο; Δεν είναι το ποσοτικό το χειρότερο. Το χειρότερο είναι το ποιοτικό. Για τι επενδύσεις μιλάμε στην πραγματικότητα και νομίζω ότι αν οι Έλληνες πολίτες ήξεραν για τι επενδύσεις μιλάμε θα καταλάβαιναν καλύτερα αυτή τη συζήτηση, γιατί ακούνε μια λέξη αλλά δεν ξέρουν τι υπάρχει από πίσω. Η συντριπτική πλειονότητα των επενδύσεων, το 90% των επενδύσεων που γίνονται την περίοδο της διακυβέρνησης Ν.Δ. είναι στην πραγματικότητα real estate (αγοραπωλησίες ακινήτων), είναι αγορά «κόκκινων δανείων» από funds και αυτό καταγράφεται ως επένδυση- το να αγοράζετε ένα «κόκκινο δάνειο από fund» θεωρείται επένδυση- είναι και οι ιδιωτικοποιήσεις, όπως για παράδειγμα, ιδιωτικοποίηση της ΔΕΗ που και αυτό καταγράφεται ως επένδυση. Άρα, μιλάμε για κατεξοχήν μη παραγωγικές επενδύσεις.

Δεύτερο στοιχείο ακούω για την ανεργία. Λέτε, επαίρεται διαρκώς η Κυβέρνηση για το πόσο πολύ έχει μειωθεί η ανεργία την περίοδο της διακυβέρνησης σας. Η ανεργία την περίοδο της διακυβέρνησης σας πράγματι έχει μειωθεί κατά 7,5 μονάδες. Αν όμως δει κανείς συγκριτικά, τι συνέβη, για παράδειγμα, την προηγούμενη περίοδο στην προηγούμενη διακυβέρνηση θα συνειδητοποιήσει ότι αυτή η μείωση δεν είναι δα και κάτι το πρωτοφανές. Και εξηγούμαι. Την περίοδο ’15-‘19 η ανεργία μειωνόταν κατά 0,44 μονάδες το τρίμηνο αυτή τη στιγμή μειώνεται κατά 0,3 μονάδες το τρίμηνο. Βλέπουμε, λοιπόν, ότι έχει πιο αργό ρυθμό η μείωση. Άρα, δεν είναι κάτι οπωσδήποτε το πρωτοφανές. Γιατί ακούω συχνά και τον κύριο Χατζηδάκη να λέει «θυμηθείτε που είχαμε φτάσει». Ας θυμηθούμε που είχαμε φτάσει, είχαμε φτάσει σε μια ανεργία 28% που την είχε φέρει η Ν.Δ.. Εκεί είχαμε φτάσει, αυτή είναι η ιστορία της χώρας.

Τρίτο σημείο η παραγωγικότητα. Η Ελλάδα είναι στην τελευταία θέση στην παραγωγικότητα μεταξύ των ευρωπαϊκών χωρών, είναι τέταρτη από το τέλος στον ΟΟΣΑ, κάτω από εμάς το Μεξικό, η Κολομβία και η Χιλή και τα τελευταία χρόνια αυτή η κατάσταση επιδεινώνεται διαρκώς. Άρα το ένα σκέλος που αφορά την παράγωγή βρίσκεται σε αυτά τα δεδομένα. Το δεύτερο σκέλος που αφορά στη διανομή και είναι, δηλαδή, κατά βάση φορολογία, τι βλέπουμε; Βλέπουμε ότι από το 2021 και μετά τα φορολογικά έσοδα παρουσιάζουν εκρηκτική αύξηση. Έχουμε στην πραγματικότητα αύξηση πάνω από 18 δισ. στα φορολογικά έσοδα και θα αυξηθεί περαιτέρω του χρόνου, εσείς τα λέτε, εσείς τα γράφετε στον Προϋπολογισμό. Τα μισά από αυτά είναι έσοδα από ΦΠΑ από τον κατεξοχήν άδικο φόρο, δηλαδή, που επιβαρύνει με τον ίδιο τρόπο με τον ίδιο συντελεστή, το πλέον φτωχό πολίτη με τον πλέον πλούσιο πολίτη.

Και ακούω τώρα εγώ εδώ και τρία χρόνια σχεδόν τις ίδιες δικαιολογίες από την πλευρά της Κυβέρνησης ότι τάχα αυτά τα έσοδα, τα υπερέσοδα του ΦΠΑ, δεν είναι στην πραγματικότητα επιβάρυνση των λαϊκών στρωμάτων, αλλά έρχονται από διάφορες άλλες αιτίες και ο κ. Χατζηδάκης είπε εκ νέου χθες το γνωστό επιχείρημα ότι τα έσοδα από ΦΠΑ αυξάνονται λόγω της ανάπτυξης, όχι επειδή επιβαρύνεται ο πολίτης και κοιτάξτε τώρα πόσο ψευδές είναι αυτό το επιχείρημα.

Προβλέπατε πέρυσι ότι η ανάπτυξη θα είναι 2,9% και ότι θα έχετε «x» έσοδα από ΦΠΑ. Τώρα λέτε ότι η ανάπτυξη δεν θα είναι τελικά 2,9%, θα είναι 2,2%, θα είναι μικρότερη δηλαδή, αλλά τα έσοδα από ΦΠΑ θα είναι 870 εκατομμύρια περισσότερα και νομίζω ότι αυτό προσκρούει και στην κοινή λογική, όταν ένα πράγμα κάνει, 100 ευρώ, πληρώνω, 24 ευρώ ΦΠΑ, όταν ένα πράγμα κάνει, 200 ευρώ, πληρώνω, 48 ευρώ ΦΠΑ. Όσο αυξάνουν οι τιμές και ο συντελεστής του ΦΠΑ δεν μειώνεται, είναι προφανές ότι οι πολίτες θα πληρώνουν παραπάνω στο ΦΠΑ και άρα τελικά, θα μαζεύονται περισσότερα έσοδα στο Κράτος από αυτό εφόσον η Κυβέρνηση επιλέγει να μην μειώσει τους συντελεστές. Η Κυβέρνηση αυτό επιλέγει, να μην μειώσει τους συντελεστές ΦΠΑ. Δεν έχει νόημα λοιπόν να λέτε «Μειώσαμε τόσους φόρους, μειώσαμε 5-10-8 φόρους».

Το ερώτημα είναι φορολογικά οι πολίτες τελικά επιβαρύνονται ή ελαφρύνονται και ποιοι; Και εδώ από την εικόνα που έχουμε από τα έσοδα του ΦΠΑ, δείχνει ότι οι πολίτες «ρημάζονται» στην πραγματικότητα από αυτό τον άδικο φόρο που επιβαρύνει την απλή τους, την καθημερινή τους, τη βασική τους κατανάλωση, σε τρόφιμα, σε είδη πρώτης ανάγκης και αυτό η Νέα Δημοκρατία το κάνει συνειδητά. Αφήνει το ΦΠΑ εκεί που είναι για να μαζεύει έσοδα το Κράτος για να μπορεί μετά να κάνει πολιτική και είτε να πιάνει τα πλεονάσματα που έχει δεσμευτεί είτε να κάνει άλλες φορολογικές επιλογές. Άρα, μιλάμε για επιλογή. Επιλογή είναι να μη μειώνεις το ΦΠΑ στα τρόφιμα παρότι το εισόδημα λεηλατείται. Επιλογή είναι να μην ανακουφίζεις τα νοικοκυριά όταν έχουμε 30% αύξηση στις τιμές των τροφίμων και των ειδών πρώτης ανάγκης. Επιλογή είναι τελικά να χρησιμοποιείς τον Δημοσιονομικό Χώρο για να κάνεις άλλες φοροελαφρύνσεις. Φοροελάφρυνση στη συγκέντρωση κεφαλαίου, φοροελάφρυνση στα μερίσματα, φοροελάφρυνση στα κέρδη των μεγάλων εταιρειών. Όλα αυτά είναι νομοθετημένα από τη Νέα Δημοκρατία.

Αυτή είναι η φορολογική πολιτική. Αν σε αυτό τώρα προσθέσουμε και την πολιτική στα δημόσια αγαθά τότε νομίζω ότι φτιάχνεται μια πολύ ξεκάθαρη εικόνα του πώς η καθημερινότητα του πολίτη που είναι τόσο επιβαρυμένη, τόσο δυσβάσταχτη οικονομικά άμεσα συνδέεται με τις επιλογές που κάνει η Κυβέρνηση. Ποια είναι η πολιτική στα δημόσια αγαθά; Kατά βάσιν είναι οι ιδιωτικοποιήσεις και το να ιδιωτικοποιείς υγεία, παιδεία, να ιδιωτικοποιείς την ενέργεια πρακτικά σημαίνει ότι ο πολίτης έρχεται και πληρώνει από την τσέπη του για πράγματα που θα έπρεπε να τα έχει παρεχόμενα καθολικά δωρεάν. Ακριβώς διότι γι’ αυτό το λόγο πληρώνει φορολογία.

Όμως, εδώ, στην πραγματικότητα πρέπει να το ξαναπληρώσει ιδιωτικά για να καλυφθεί και το Κράτος να αποσύρεται από την ευθύνη του να στηρίξει τα δημόσια αγαθά και έτσι έχουμε την Ελλάδα να είναι τελευταία στον ΟΟΣΑ, στις δαπάνες για την Παιδεία και να έχουμε τους εκπαιδευτικούς μας, με καθαρό μισθό, 760 ευρώ, το μήνα, δεν μπορούν ούτε το νοίκι τους να πληρώσουν. Έτσι έχουμε το Δημόσιο Σύστημα Υγείας σε διάλυση και είμαστε, οι πολίτες στην Ελλάδα, οι άνθρωποι που πληρώνουμε τα πιο πολλά, από όλους τους Ευρωπαίους, από την τσέπη μας, για να καλυφθούμε σε ανάγκες Υγείας και τελικά είμαστε αυτοί οι πολίτες σε όλη την Ευρώπη που έχουμε την λιγότερη κάλυψη, τις περισσότερες ακάλυπτες ανάγκες, ας το πω έτσι, στην Υγεία, απ’ όλους τους υπόλοιπους Ευρωπαίους πολίτες. Δηλαδή και δίνουμε τα περισσότερα ιδιωτικά και μένουμε περισσότερο ακάλυπτοι και το ίδιο πρόβλημα και στη στέγη. Μακράν οι πρώτοι στις δαπάνες για τη στέγη, 40% πάνω τα ενοίκια την περίοδο της διακυβέρνησης της Νέας Δημοκρατίας και δεν έχουμε στην πραγματικότητα ουσιώδη μέτρα που να αντιμετωπίζουν το στεγαστικό.

Ειρήσθω εν παρόδω, στο Ταμείο Ανάκαμψης και Ανθεκτικότητας, εντάξαμε 100 εκατομμύρια, εσείς, για να αντιμετωπίσουμε το στεγαστικό, όταν για παράδειγμα η Πορτογαλία, με μικρότερο πρόβλημα, ενέταξε 2,5 δις, για να αντιμετωπίσει το στεγαστικό. Αυτό δείχνει και μια αντίληψη για την ιεράρχηση των προβλημάτων.

Αυτή η πολιτική έχει οδηγήσει σε αυτό που οι πολίτες βιώνουν και το λένε, μας το λένε, αλλά το λένε και τα μεγέθη, το λένε και τα δεδομένα, την «ασφυξία» τους δηλαδή, το λένε οι δείκτες, κατά κεφαλήν ΑΕΠ, πρώτον. Στο κατά κεφαλήν ΑΕΠ είναι προτελευταία η Ελλάδα σε όρους αγοραστικής δύναμης, κάτω από μας είναι μόνο η Βουλγαρία και η Βουλγαρία μάλιστα τα τελευταία χρόνια έχει διπλάσιο ρυθμό αύξησης του κατά κεφαλήν ΑΕΠ από ότι εμείς.

Πραγματικός μισθός, μέσος μισθός. Η Ελλάδα να είναι στην τελευταία θέση στον ΟΟΣΑ. Αυτό δείχνουν και οι δείκτες. Άκουσα τον κύριο Πετραλιά να λέει χθες ότι η αύξηση του μέσου μισθού τα τελευταία 3 χρόνια είναι περίπου όσο η αύξηση των τιμών, γενικός δείκτης, δηλαδή του πληθωρισμού, άρα δεν υπάρχουν απώλειες, λέει, στην πραγματικότητα. Δεν είναι έτσι, και δεν είναι έτσι για τον εξής λόγο: Γιατί οι μισθωτοί ξοδεύουν, δαπανούν το μεγαλύτερο μέρος του εισοδήματός τους για τα τρόφιμα και τα είδη πρώτης ανάγκης. Εκεί δεν έχουμε το γενικό δείκτη, εκεί έχουμε αυξήσεις τιμών που έχουν ξεπεράσει το 30%, άρα έχουν υποστεί απώλειες και οι απώλειες αυτές δεν αναπληρώνονται.

Τρίτο στοιχείο, τα κέρδη των μεγάλων επιχειρήσεων και εκεί φαίνεται η ανισοκατανομή. Οι εισηγμένες στο χρηματιστήριο εταιρείες στην Ελλάδα τα χρόνια της διακυβέρνησης της Νέας Δημοκρατίας έχουν υπερπενταπλασιάσει τα κέρδη τους, 550% πάνω την ώρα που συμβαίνει αυτό στους μισθούς. Αυτό είναι το χάσμα. Αυτή είναι η ψαλίδα της ανισότητας και τέταρτον, φαίνεται αυτό και στο μερίδιο μισθών κερδών στον παραγόμενο πλούτο, γιατί το ζήτημα δεν είναι να λέμε μόνο πόσο αυξάνεται το ΑΕΠ, αλλά πού πάει αυτό. Και εκεί τι βλέπουμε; 27% το μερίδιο των μισθών, 53% το μερίδιο των κερδών. Διπλάσια δηλαδή παίρνουν από τον παραγόμενο πλούτο τα κέρδη των επιχειρήσεων που μετά γίνονται μπόνους πολύ υψηλά εισοδήματα στα ανώτατα στελέχη, αφορολόγητα μερίσματα και τα λοιπά. Έτσι γίνεται αυτή η τεράστια ψαλίδα και έτσι έχουμε αυτό το χαρακτήρα της ανάπτυξης. Φθηνή εργασία, φτωχοποίηση των περισσότερων, πλουτισμός προκλητικός ελάχιστων και το ίδιο προβλέπεται ουσιαστικά ότι θα συνεχιστεί και το 2025 στον Προϋπολογισμό. Γιατί εκεί τι βλέπουμε; Στους μισθούς τι λέτε στους εργαζομένους; Ότι οι εργαζόμενοι στον ιδιωτικό και στο δημόσιο τομέα έχουν να περιμένουν αυξήσεις της τάξης των 28€ και 34€ καθαρά κατ’ έτος για τα επόμενα 3 χρόνια κατά μέσο όρο; Αυτό θα πάρουνε από την ανάπτυξη, την ώρα που θα βλέπουνε τα δισεκατομμύρια των υπερκερδών να μαζεύονται στα super market, στα διυλιστήρια, στις τράπεζες και τα λοιπά. Φορολογία θα συνεχίσουν να εκρήγνυνται τα έσοδα από φόρους θα αυξηθούν κατά 2,5 δισ. το 2025, όπου πάλι τα μισά από αυτά θα είναι από το ΦΠΑ και προσέξτε και το εξής, για τη σχέση φόρου εισοδήματος: Το 2025 η αύξηση του φόρου εισοδήματος των πολιτών θα είναι πενταπλάσια από αυτή των επιχειρήσεων. Συνολικά δηλαδή το 2021-2025 οι πολίτες θα έχουν πληρώσει περίπου 20 δισ. περισσότερα σε φόρους από ό,τι πλήρωναν την προηγούμενη περίοδο.

Και τι έχουμε από νέα μέτρα, υποστηρικτικά μέτρα; Ύψους 1,1 δισ. ευρώ, εκ των οποίων το ένα είναι το μέτρο για τις συντάξεις, νομοθετημένη υποχρέωση της Κυβέρνησης -δεν κάνετε κάτι καινούργιο. Αυτή είναι μια νομοθετημένη υποχρέωση το 2017 να αυξάνονται κατ’ έτος οι συντάξεις με έναν συγκεκριμένο τύπο να μην το επαναλάβω, αλλά είναι νομοθετημένη υποχρέωση. Η μείωση των ασφαλιστικών εισφορών του κλάδου υγείας κατά την ταπεινή μου γνώμη θα υπονομεύσει την ιατρική περίθαλψη των εργαζομένων αυτό και το τρίτο τα 140 εκατομμύρια που θα πάνε για τους μισθούς των δημοσίων υπαλλήλων, το οποίο είπα σε τι μεταφράζεται, σε μια αύξηση της τάξης των 34€ καθαρά το μήνα. Αυτό είναι.

Επομένως, εγώ θα έλεγα ότι αν το δει κανείς σε συσχέτιση τι δίνεις με το τι παίρνεις, οι αυξήσεις στις συντάξεις και τους μισθούς το 25 δεν είναι ούτε στο μισό της αύξησης των εσόδων από ΦΠΑ. Είναι περίπου 500 κάτι εκατομμύρια, όταν τα έσοδα από ΦΠΑ θα αυξηθούν κατά 1,2 δισ., άρα δεν ισχύει καν αυτό που δημοσιογραφικά ακούω να λέγεται τους τα παίρνεις από τη μία τσέπη και τους τα δίνεις στην άλλη. Στην πραγματικότητα τους παίρνεις από τη μία τσέπη τους κρατάς τα μισά και τους δίνεις τα μισά πίσω. Αυτή είναι η συνθήκη της οικονομικής ασφυξίας, αποτέλεσμα σαφέστατων επιλογών που κάνει η Νέα Δημοκρατία, άρρηκτα συνδεδεμένες οι επιλογές που κάνει η Κυβέρνηση με αυτό που ζουν οι πολίτες και αυτό που φαίνεται και σε όλες τις μετρήσεις. Τα 3 προβλήματα που αναφέρουν οι πολίτες και λένε ότι είναι πλήρως απογοητευμένοι και δεν βλέπουν προοπτική, είναι ακρίβεια, μισθοί και δημόσια υγεία. Ακριβώς δηλαδή εκεί που έχει κάνει αυτές τις επιλογές τις σαφέστατες επιλογές των μεγάλων ανισοτήτων η Κυβέρνηση με τις πολιτικές που περιέγραψα.

Επομένως το αποτέλεσμα, η αλλαγή, η προοπτική θα υπάρξει μόνο αν υπάρξει μια συνολικά διαφορετική στρατηγική που θα χρησιμοποιήσει τα δημόσια εργαλεία για να αλλάξει το παραγωγικό υπόδειγμα, θα αυξήσει ουσιωδώς τους μισθούς και τούτο προϋποθέτει μια μεγάλη κάλυψη από συλλογικές συμβάσεις εργασίας, θα παρέμβει στην αγορά για να βάλει κανόνες και πλαφόν για να χτυπηθεί η αισχροκέρδεια και να μπει ένα φρένο σε αυτό το πάρτι που συμβαίνει, θα φορολογήσει τα κέρδη και τον πλούτο και από αυτό σωρεύοντας έσοδα θα μπορείς να κάνεις δημόσια πολιτική για τη στήριξη των δημόσιων αγαθών, υγείας, παιδείας και παροχή ζήτησης κατοικίας. Αυτή είναι μια πράγματι εντελώς διαφορετική στρατηγική, είναι και μία άλλη επιλογή. Ευχαριστώ πολύ και για την ανοχή, κύριε Πρόεδρε.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Ευθυμίου Άννα, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Γαβρήλος Γεώργιος, Σαρακιώτης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Στολτίδης Λεωνίδας, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε, κυρία συνάδελφε.

Τον λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Εισηγητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"»):** Σας ευχαριστώ πολύ, κύριε Πρόεδρε.

 Και σε αυτό το Προσχέδιο Προϋπολογισμού της Κυβέρνησης, όπως και τα προηγούμενα χρόνια, δεν υπάρχει κανένα όραμα, κανένα σχέδιο παραγωγικής ανασυγκρότησης ή αξιοποίησης των επιχορηγήσεων και των δανειακών κεφαλαίων του Ταμείου Ανάκαμψης και του ΕΣΠΑ, για παραγωγικό σκοπό. Δεν διαπιστώνουμε ούτε την καλοπροαίρετη πρόθεση να επιλυθούν ή έστω να περιοριστούν τα κύρια προβλήματα της ελληνικής οικονομίας, όπως είναι η ακρίβεια, ο πληθωρισμός, η αισχροκέρδεια, το υψηλό δημόσιο χρέος, το υψηλό κόκκινο ιδιωτικό χρέος, τα κόκκινα δάνεια, οι πλειστηριασμοί, το ξεπούλημα της δημόσιας περιουσίας μέσω του Υπερταμείου, η κατάρρευση της γεωργικής και κτηνοτροφικής παραγωγής, οι ανύπαρκτες βιομηχανικές επενδύσεις, τα λουκέτα στα εργοστάσια και η μετανάστευση ανθρώπινου δυναμικού, αλλά και οι θέσεις χαμηλής εξειδίκευσης. Μια ψυχρή λογιστική αποτύπωση μεγεθών, χωρίς κανένα όραμα και χωρίς να απεικονίζεται, η τραγική οικονομική κατάσταση στην οποία έχει επέλθει η οικονομία.

Επιτρέψτε μου μερικές παρατηρήσεις πάνω σε στοιχεία για το Ακαθάριστο Εγχώριο Προϊόν. Το Α.Ε.Π. του 2023 ανήλθε στα 220,3 δισεκατομμύρια ευρώ σε ονομαστικούς όρους ενσωματώνοντας τον πληθωρισμό του 2023, ο οποίος ανήλθε σε 4,2 βάσει της Ελληνικής Στατιστικής Αρχής.

Επομένως η μεγέθυνση του Α.Ε.Π. το οποίο παρουσιάζει ως επιτυχία η Κυβέρνηση, προήλθε στο μεγαλύτερο ποσοστό, από την αύξηση των τιμών και όχι του παραγόμενου όγκου προϊόντων. Το Ισοζύγιο Τρεχουσών Συναλλαγών διαμορφώθηκε το 2023 με έλλειμμα 13,9 δισεκατομμύρια ευρώ, με κύρια αρνητική συνιστώσα το εμπορικό ισοζύγιο, το οποίο διαμορφώθηκε στα μείον (-) 33 δισεκατομμύρια ευρώ.

Στα 8,8 δισεκατομμύρια ευρώ διαμορφώθηκε το Ισοζύγιο Τρεχουσών Συναλλαγών για το πρώτο εξάμηνο του 2024, ενώ το Εμπορικό Ισοζύγιο στα 19,390 δισεκατομμύρια ευρώ για το διάστημα Ιανουαρίου - Ιουλίου του 2024, έναντι 17 δισεκατομμυρίων 683 εκατομμυρίων ευρώ κατά το ίδιο διάστημα του έτους το 2023, καταγράφοντας αύξηση 9,6%.

Είναι προφανές ότι όσο και να αυξηθούν οι εξαγωγές, όταν οι εισαγωγές παραμένουν υψηλές λόγω έλλειψης βιομηχανικής ή μεταποιητικής παραγωγής, το ισοζύγιο θα παραμένει συνεχώς ελλειμματικό.

Το Εμπορικό Ισοζύγιο που διαμορφώθηκε με έλλειμμα 33 δισεκατομμύρια ευρώ το 2023, το πρώτο επτάμηνο του 2024 το Εμπορικό Ισοζύγιο διαμορφώθηκε στο δυσθεώρητο 19,39 δισεκατομμύρια ευρώ. Το Εμπορικό Ισοζύγιο είναι η κύρια προβληματική συνιστώσα του Ισοζυγίου Τρεχουσών Συναλλαγών, εξαιρουμένων των καυσίμων και των πλοίων. Δύο παράγοντες που επιδεινώνουν το ισοζύγιο αγαθών, είναι το εισαγωγικό περιεχόμενο των εξαγωγών, δηλαδή το ποσοστό των ξένων εισαγόμενων ενδιάμεσων προϊόντων που χρησιμοποιούνται για την παραγωγή των εξαγόμενων προϊόντων και η εξαγωγική εξειδίκευση, δηλαδή η παραγωγή βιομηχανικών προϊόντων στην Ελλάδα, η οποία είναι χαμηλής τεχνολογικής έντασης, αντί μεσαίας και υψηλής, σε άλλες χώρες.

Αντίστοιχα, το εισαγωγικό περιεχόμενο των ελληνικών εξαγωγών κατατάσσεται στο τέταρτο υψηλότερο μεταξύ των χωρών της ευρωζώνης, την περίοδο 2007 έως 2020. Το 2020 ανήλθε για την Ελλάδα στο 36,5%, ενώ των ισχυρών βιομηχανικών οικονομιών της ευρωζώνης, ανήλθε μόνο στο 23,35% για τη Γερμανία, στο 23,8% για τη Γαλλία και στο 25% για την Ισπανία. Αντίστοιχα τώρα για την εξαγωγική εξειδίκευση, το μέσο ετήσιο μερίδιο εξαγωγών βιομηχανοποιημένων προϊόντων βρίσκεται το 2022 στη χειρότερη θέση σε σύγκριση με τις 20 χώρες της Ευρωζώνης.

Τα ματωμένα πρωτογενή πλεονάσματα παραμένουν κύριος στόχος της δημοσιονομικής πολιτικής και των δανειστών. Το πρωτογενές πλεόνασμα της Γενικής Κυβέρνησης προβλέπεται το 2025 να διαμορφωθεί σε 5,967 δισεκατομμύρια ευρώ ή στο 2,5% του Α.Ε.Π., αυξημένο σε σχέση με το Πρόγραμμα Σταθερότητας του Απριλίου του 2024.

Τα πρωτογενή πλεονάσματα τα οποία επιβλήθηκαν στην Ελλάδα τα προηγούμενα χρόνια και ανήλθαν σε 29,4 δισεκατομμύρια ευρώ αθροιστικά για τα έτη 2016 - 2019 και συνέχισαν πέραν της περιόδου Covid με 2% του ΑΕΠ για το 2023, με θηριώδες πλεόνασμα στα 5 δισεκατομμύρια 665 εκατομμύρια ευρώ όπως διαμορφώθηκε το πρωτογενές πλεόνασμα Ιανουαρίου, Ιουλίου 2024, στραγγαλίζουν την ελληνική οικονομία και την από οξυγονώνουν από ρευστότητα, διαμορφώνοντας συνταγή χρεοκοπίας πέρα από κάθε οικονομική λογική.

Οι άμεσες ξένες επενδύσεις σύμφωνα με τα στοιχεία της Τραπέζης της Ελλάδος ανήλθαν σε 5 δισεκατομμύρια ευρώ το 2023 έναντι 8 δισεκατομμυρίων ευρώ το 2022. Κατά την περίοδο 2013 - 2023 οι καθαρές εισροές στις άμεσες ξένες επενδύσεις στον κλάδο των υπηρεσιών ανήλθαν σε ποσοστό 69,6%, ενώ στον πρωτογενή τομέα μόνο στο 2% και στο δευτερογενή τομέα στο 14%. Ο λόγος επενδύσεων προς ΑΕΠ το 2023 διαμορφώθηκε στα 13,9, ενώ ο μέσος όρος της ευρωζώνης για το ίδιο έτος είναι στο 22,2%. Σύμφωνα με τα τελευταία διαθέσιμα στοιχεία της Eurostat, οι δημόσιες επενδύσεις κατανέμονται στους κλάδους της δημόσιας διοίκησης, την άμυνα και την κοινωνική ασφάλιση και ακολουθεί ο κλάδος της διαχείρισης ακίνητης περιουσίας. Προφανώς, οι επενδύσεις αυτές αφορούν προγράμματα του Ταμείου Ανάκαμψης, την πράσινη μετάβαση και την ψηφιακή μετάβαση, καθώς και αγορά αμυντικού εξοπλισμού. Αντίθετα, ο κλάδος ορυχείων και λατομείων κατέγραψε κατάρρευση επενδύσεων στο μείον 43%, αλλά και ο κλάδος των μεταφορών και αποθήκευσης μείωση 9%.

Στο πρόγραμμα των δημοσίων επενδύσεων, πάγια ένστασή μας αποτελεί η μη αξιοποίηση όλων των πόρων του προγράμματος σε παραγωγικούς σκοπούς και η κατεύθυνση των κεφαλαίων του ταμείου ανάκαμψης σε πυλώνες όπως η πράσινη μετάβαση, η ψηφιακή μετάβαση, η κοινωνική συνοχή και οι ιδιωτικές επενδύσεις και όχι σε επενδύσεις υποδομών και κεφαλαιουχικού και μεταφορικού εξοπλισμού, λατομείων και ορυχείων, πρωτογενούς και δευτερογενούς παραγωγής, οι οποίες θα έχουν πολλαπλασιαστικό αποτέλεσμα στην οικονομία.

Στο μεσοπρόθεσμο σχέδιο αναφέρει πως η μεγέθυνση του ΑΕΠ θα βασιστεί στην ιδιωτική κατανάλωση, στην εγχώρια ζήτηση, στις επενδύσεις και στην αύξηση του διαθέσιμου εισοδήματος. Ωστόσο, η ιδιωτική κατανάλωση εξαρτάται άμεσα από τα εισοδήματα των νοικοκυριών και τους μισθούς δημοσίων και ιδιωτικών υπαλλήλων. Όταν λοιπόν οι μισθοί στο δημόσιο τομέα αυξηθούν με 2,2% - 2,5% για κάθε έτος, όπως είπε πρωθυπουργός στη ΔΕΘ για τη διετία 2025 – 2027, δεν μπορούν να καλύψουν τον πληθωρισμό και τον ρυθμό μεγέθυνσης. Οπότε η αγοραστική δύναμη τους όχι απλά δεν θα αυξηθεί, αλλά θα μειωθεί. Παράλληλα οι μισθοί δημοσίων και ιδιωτικών υπαλλήλων εξαρτώνται από την παραγωγικότητα της εργασίας. Η Ελλάδα παραμένει τελευταία στην παραγωγικότητα εργασίας στην Ευρωπαϊκή Ένωση των 19, με 34,5 δολάρια ανά ώρα εργασίας, όταν στις υπόλοιπες χώρες είναι ακόμα 60,8 δολάρια και στο σύνολο των χωρών του ΟΟΣΑ στα 53,8 δολάρια. Πώς λοιπόν να αυξηθούν οι μισθοί, όταν η παραγωγικότητα είναι τόσο χαμηλή;

Η υπερφορολόγηση και τα πρωτογενή πλεονάσματα συνεχίζουν να είναι στόχοι της Κυβέρνησης. Το όριο δαπανών που ορίζει το μεσοπρόθεσμο θα επιτευχθεί πάλι μέσω των ματωμένων πρωτογενών πλεονασμάτων, ενώ όσα δίνει σε παροχές ή αυξήσεις σε μισθούς και συντάξεις η Κυβέρνηση, είναι προφανές ότι θα τα λάβει πίσω και με το παραπάνω από την υπερφορολόγηση.

Το εξωτερικό χρέος διαμορφώθηκε στα 553,7 δισεκατομμύρια ευρώ το δεύτερο τρίμηνο του 2024, με τα δάνεια της Τράπεζας της Ελλάδος να αυξάνονται από τα 31,8 δισεκατομμύρια το τέταρτο τρίμηνο του 2019 στα 138,3 δισεκατομμύρια ευρώ το δεύτερο τρίμηνο του 2024. Ο δανεισμός από λοιπούς τομείς διαμορφώθηκε από 40 δισ. το τέταρτο τρίμηνο του 2023 στα 86,6 δισεκατομμύρια το δεύτερο τετράμηνο του 2024.

Σχετικά με το στεγαστικό πρόβλημα, στο προσχέδιο του Προϋπολογισμού καταγράφονται πολλές παρεμβάσεις για την αντιμετώπιση του στεγαστικού προβλήματος. Οι περισσότερες εξ αυτών έχουν εξαγγελθεί και τα προηγούμενα χρόνια και παρουσιάζονται χωρίς μετρήσιμα μεγέθη, οπότε και υπάρχει αδυναμία γνωμάτευσης για την επιτυχία τους ή μη. Ωστόσο η Κυβέρνηση δεν τολμά να ανακοινώσει ένα ευρύ πρόγραμμα κοινωνικής στέγης, τη στιγμή μάλιστα που με το δεύτερο μνημόνιο το 2012 καταργήθηκε ο Οργανισμός Εργατικής Εστίας. Αυτή είναι η πρώτη επιλογή για την επίλυση του στεγαστικού προβλήματος, δηλαδή η επαναλειτουργία δημόσιου οργανισμού με κύριο σκοπό την αύξηση της προσφοράς στέγης, οπότε και μελλοντικά της δημιουργίας αποθέματος κατοικιών που θα σημάνει και τη λύση του προβλήματος. Τα υπόλοιπα που εξαγγέλλει η Κυβέρνηση αξιολογούνται ως ημίμετρα και κάτω.

Στο δημογραφικό. Τα μέτρα για το δημογραφικό είναι κυρίως δημοσιονομικά και ποσοτικοποιμένα, χωρίς όμως να υπάρχουν μέτρα σύγκρισης. Για παράδειγμα, δεν έχουμε στοιχεία για το πόσο κοστίζουν στον κρατικό Προϋπολογισμό οι δομές των μεταναστών, η σίτιση τους, οι καλύψεις δαπανών υγείας στα δημόσια νοσοκομεία, οι επιδοτήσεις των ενοικίων και η κάλυψη των βιοτικών αναγκών τους, η οποία γίνεται με τα έξοδα του ελληνικού κράτους. Δεν υπάρχει συγκροτημένο σχέδιο αντιμετώπισης του δημογραφικού προβλήματος, το οποίο θα έπρεπε να έχει βασικούς πυλώνες μέτρων την αύξηση του δείκτη γονιμότητας, ο οποίος στην Ελλάδα είναι από τους χαμηλότερους στην Ευρώπη. Τη μείωση του δείκτη εξάρτησης, δηλαδή των εξαρτώμενων μελών έναντι των παραγωγικών μελών. Και η Κυβέρνηση, πέραν από το γεγονός ότι συναινεί στη λύση του δημογραφικού μέσω των μεταναστών, είναι άτολμη στη λήψη βασικών μέτρων, όπως θέσπιση μέτρων δημοσιοοικονομικών και κοινωνικών, ώστε κάθε Ελληνίδα μητέρα να γεννά τουλάχιστον δύο παιδιά. Θέσπιση μηνιαίου επιδόματος για κάθε παιδί που γεννιέται έως το 18ο έτος της ηλικίας του και όχι μόνο εφάπαξ επίδομα στη γέννηση. Χαμηλότοκα δάνεια σε νέα ηλικιακά ζευγάρια, τα οποία θα δημιουργήσουν τη δική τους οικογένεια και η συσχέτιση αυτών στην εξόφληση του στεγαστικού δανείου και ανάλογα με την γέννηση τέκνων.

Επιτρέψτε μου, να αναφερθώ στη διαρροή «εγκεφάλων» στο εξωτερικό, όπου την τετραετία του 2019 - 2022 εγκατέλειψαν την Ελλάδα συνολικά 238.000 άνθρωποι, οι οποίοι ανήκαν στον οικονομικά ενεργό πληθυσμό. Εξ αυτών οι 71.967 ήταν ηλικίας 15 έως 24, οι 161.000 ηλικίας 25 έως 44, ποσοστό 58% όσων έφυγαν και άλλες 51.000 σε ηλικίες 45 έως 64.

Στην Ελλάδα των μνημονίων το 2023 παρατηρείται υψηλή ζήτηση για ανειδίκευτη απασχόληση και πολύ περιορισμένη ζήτηση για εξειδικευμένη απασχόληση, καταδεικνύοντας την αποεπένδυση, την έλλειψη βιομηχανικής παραγωγής, την έλλειψη επενδύσεων στους τομείς της έρευνας και της καινοτομίας και την προβληματική δομή της οικονομίας, η οποία βασίζεται στις υπηρεσίες και όχι στην πρωτογενή και δευτερογενή παραγωγή.

Συνοψίζοντας, χάνεται και η ευκαιρία που αντιπροσώπευε το Ταμείο Ανάκαμψης και ανθεκτικότητας με τα 36 δισεκατομμύρια περίπου ευρώ. Λες και η ελληνική οικονομία είναι καταδικασμένη να αλλάζει τόσο μόνο όσο επιτρέπεται για να παραμένει εγκλωβισμένη στο παραδοσιακό μοντέλο της φτηνής εργασίας και της χαμηλής παραγωγικότητας. Ένα μοντέλο που στηρίζεται κυρίως στην υψηλή κατανάλωση και λιγότερο στις επενδύσεις. Εξού και το επενδυτικό κενό, οι οποίες πάλι γίνονται κυρίως στους κλάδους των μεταφορών και των κατασκευών, δεν αυξάνουν το παραγωγικό δυναμικό, δεν ενισχύουν την οικονομία της γνώσης, δεν βελτιώνουν την παραγωγικότητα σε σύγχρονους κλάδους στα διεθνώς εμπορεύσιμα αγαθά. Τελικά χάνουμε σε ανταγωνιστικότητα. Οι εισαγωγές αγαθών αυξάνονται δυσανάλογα προς τις εξαγωγές, το εμπορικό έλλειμμα μεγαλώνει και προκαλεί μαύρη τρύπα στο ισοζύγιο τρεχουσών συναλλαγών, το τελευταίο διευρύνεται μόλις αυξηθεί λίγο το ΑΕΠ, μας εξωθεί σε νέο δανεισμό και δημοσιονομικά ελλείμματα, αυξάνει το απόλυτο μέγεθος του χρέους. Αυτός ο φαύλος κύκλος θα έπρεπε να σπάσει και να καταφέρουμε η ελληνική οικονομία να αλλάξει. Να αλλάξει τροχιά, γιατί η κατάληξη της σημερινής τροχιάς είναι κρίσεις και χρεοκοπίες, σαν αυτές που βρίθουν στη νεότερη ιστορία του τόπου και τον έχουν σφραγίσει πολλές φορές, κάθε φορά διαψεύδοντας την κυρίαρχη πλην όμως έωλη πεποίθηση ότι δήθεν αυτή τη φορά θα είναι διαφορετικά. Δυστυχώς, δεν φαίνεται να είναι έτσι. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Εισηγήτρια της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ, κύριε Πρόεδρε.

Ο νέος προϋπολογισμός υπολογίζει τα υπέρ έσοδα του στα 5,76 δισ. ευρώ τη διετία 2024-2025. Αυτό σημαίνει πρακτικά ότι επιπλέον φόρους θα πληρώσουν νοικοκυριά και καταναλωτές ύψους 5,76 ευρώ σε αυτή τη διετία. Οι εισπράξεις από τους φόρους προβλέπεται να ανέλθουν στα 68,721 δισ. ευρώ από ότι ήταν στα 66,24 δισ. ευρώ φέτος, δηλαδή αύξηση κατά 3,7% λόγω της αύξησης των εισοδημάτων, της απασχόλησης, της μεγέθυνσης της οικονομίας, της διεύρυνσης των ηλεκτρονικών συναλλαγών, καθώς και των μέτρων κατά της φοροδιαφυγής, αλλά και της ακρίβειας που επιμένει στην αγορά.

Από τα επιπλέον 2,474 δισ. ευρώ, τα 878 εκατομμύρια θα προέλθουν από τον φόρο εισοδήματος φυσικών προσώπων λόγω αύξησης των μισθών, αλλά και της μη τιμαριθμοποίησης της φορολογικής κλίμακας και επίσης 1,254 δισ. ευρώ από τον Φ.Π.Α. λόγω αύξησης της κατανάλωσης και της ανάπτυξης της οικονομίας και του περιορισμού της φοροδιαφυγής. Το 38,57% των φοροεσόδων του 2025 προέρχεται από τον Φ.Π.Α. Από την επεξεργασία των δεδομένων προκύπτει ότι σε σχέση με τον αρχικό Προϋπολογισμό του 2024 τα έσοδα θα καταγράψουν αύξηση 3,88 δισ. ευρώ, ενώ το 2025 θα αυξηθούν περαιτέρω κατά 2,474 δισ. ευρώ.

Αυτά τα διαβάζουμε σε διθυραμβικά δημοσιευμένα άρθρα, που συντάσσουν εκλεκτοί διαφημιστές των κατασκευασμένων προϊόντων σκέψεις της Κυβέρνησης. Τα έσοδα από φόρους επί αγαθών και υπηρεσιών προβλέπονται να ανέλθουν στο ποσό των 37,798 εκατομμυρίων ευρώ, αυξημένα σε ποσοστό κατά 4,2% έναντι του 2024. Οι αυξήσεις των μισθών το 2024 στο δημόσιο, η αλλαγή του τρόπου φορολόγησης των εισοδημάτων για τους επαγγελματίες, «βλέπε τεκμαρτό εισόδημα» αλλά και η ακρίβεια εκτοξεύει τις εισπράξεις του δημοσίου το τρέχον έτος. Αντίστοιχη δε εικόνα θα υπάρξει και το 2025 όπου η αύξηση του κατώτατου μισθού και των συντάξεων θα οδηγήσει σε υπέρ έσοδα.

Παράλληλα, η αδυναμία αντιμετώπισης της ακρίβειας θα οδηγήσει σε επιπλέον έσοδα από τον ΦΠΑ και τους ειδικούς φόρους κατανάλωσης. Άρα, για τον Προϋπολογισμό του 2025, ο φόρος εισοδήματος φυσικών προσώπων προβλέπεται να ανέλθει σε 15,52 δισ. ευρώ, ως απόρροια της μεγέθυνσης της οικονομίας και της ονομαστικής αύξησης των εισοδημάτων. Ο φόρος εισοδήματος νομικών προσώπων προβλέπεται να ανέλθει στο ποσό των 7,972 δισ. ευρώ. Τα έσοδα από φόρους επί αγαθών και υπηρεσιών προβλέπεται να ανέλθουν στο ποσό των 37,798 δισ. ευρώ και δη τα έσοδα από τον ΦΠΑ αναμένεται να ανέλθουν στο ποσό των 26,508 δισ. ευρώ, ενώ οι ειδικοί φόροι κατανάλωσης προβλέπονται στο ποσό των 7,239 δισ. ευρώ.

Τώρα, αφού το 38,57% των φορο-εσόδων του 2025 θα προέρχεται από τον ΦΠΑ, γιατί να μη συνεχίσετε κύριοι της Κυβέρνησης στην ακρίβεια; Γιατί να μην προβείτε σε μία ακόμη κωδικοποίηση της νομοθεσίας περί Φ.Π.Α. που τόσο προσοδοφόρος είναι, αν και άδικος, όπως κάθε έμμεσος φόρος. Ποιο είναι το αντιστάθμισμα της αφαίμαξης που καθρεφτίζει εκτός από την υποκρισία, την αλαζονική πολιτική της μετατόπισης της αλήθειας; Η μείωση μόλις 1% των ασφαλιστικών εισφορών, η κατάργηση του Τέλους Επιτηδεύματος για τους ελεύθερους επαγγελματίες, η μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο, η απαλλαγή φόρου εισοδήματος για κενά ακίνητα που θα ενοικιαστούν και η απειροελάχιστη μείωση του φόρου ΕΝΦΙΑ είναι δυσανάλογα υπολειπόμενη της επιβάρυνσης, από την εισφορά της προϋπόθεσης της ασφαλιστικής κάλυψης του ακινήτου, προκειμένου για αυτή την πενιχρή απομείωση.

Επωδός και ασφαλιστική δικλείδα για την αποτυχία των στόχων του Προϋπολογισμού, καθώς οι κίνδυνοι και οι αβεβαιότητες που εντοπίζει το δημοσιονομικό συμβούλιο, όπως είναι η αυξανόμενη γεωπολιτική αβεβαιότητα που προκαλούν οι πολεμικές συρράξεις στη Μέση Ανατολή και στην Ουκρανία, καθώς και η μεγαλύτερη από ότι αναμενόταν επιβράδυνση των οικονομιών της Βόρειας Ευρώπης και οι πιθανές μη αναμενόμενες δυσκολίες για την εφαρμογή των διαρθρωτικών μεταρρυθμίσεων στην αντιμετώπιση του δημογραφικού προβλήματος.

Πρόσφατα μάλιστα γνωστοποιήθηκαν τα πρώτα συμπεράσματα από τη μελέτη επιστημόνων για το τοπικό πολεοδομικό σχέδιο του δήμου Αθηναίων και αξίζει να σταθούμε λίγο σε αυτό. Περιγράφουν αναλυτικά τη σημερινή κατάσταση, αλλά και τα εφιαλτικά σενάρια της οικιστικής και δημογραφικής παρακμής της πόλης, καθώς και την αποξένωση των φυσικών μονίμων, ως τώρα, κατοίκων της από το ενδιαίτημα τους. Το τοπικό πολεοδομικό σχέδιο του δήμου Αθηναίων βρίσκεται στο πρώτο στάδιο της εκπόνησης του και για την τελική του μορφή τον λόγο θα έχει ο δήμος, με καθαρά ωστόσο γνωμοδοτικό χαρακτήρα, όπως και οι υπόλοιποι δήμοι της χώρας σχετικά με τα εκατοντάδες σχέδια και τις διάφορες πόλεις και περιοχές της χώρας.

Η τελική ωστόσο απόφαση, αφού ελεγχθεί από το Συμβούλιο της Επικρατείας θα ληφθεί από την Κυβέρνηση μέσω του Υπουργείου Περιβάλλοντος και Ενέργειας για να πάρει τη μορφή Προεδρικού Διατάγματος.

Στη μελέτη των επιστημόνων περιγράφεται «ο κίνδυνος, να μετατραπεί η πρωτεύουσα σε μια πόλη αβίωτη, πανάκριβη, βρόμικη, αφιλόξενη, με λειψό πράσινο και δημόσιους χώρους αναψυχής, με μείωση των θέσεων εργασίας στο κέντρο, αλλά και τη δημιουργία γκέτο, με κακές συγκοινωνίες και υπερβολική αύξηση των αυτοκινήτων, με αποδιωγμένους τους εως τώρα κατοίκους της, που θα αναγκάζονται να φύγουνε βίαια».

Σημειώνεται, ακόμη η κυριαρχία του ιδιωτικού παράγοντα και των κερδοσκοπικών τάσεων και η επικράτηση του τουρισμού που υποβαθμίζει άλλες πιο παλιές και παραδοσιακές χρήσεις, που ήταν ενταγμένες στη ζωή της γειτονιάς, αλλά και η γήρανση και η μείωση του μόνιμου πληθυσμού.

Σημειώνεται, ότι η σκοπούμενη μεταφορά Υπουργείων από το κέντρο στην ΠΥΡΚΑΛ, υποβαθμίζει τον διοικητικό ρόλο της Αθήνας, ως μητροπολιτικής πρωτεύουσας, ενώ τα κενά κτίρια που αποδίδονται στον τουρισμό, θα αλλοιώσουν ακόμα περισσότερο τον παραδοσιακό διοικητικό χαρακτήρα του κέντρου της Αθήνας.

Επίσης, λόγω της αύξησης των ηλεκτρονικών αγορών, ελαττώνεται το λιανικό εμπόριο, υπάρχει γενικότερη πτώση της οικονομικής δραστηριότητας με αποτέλεσμα την υποβάθμιση της ποιότητας του δομημένου περιβάλλοντος και των υποδομών, ενώ παραβιάζεται ήδη το υφιστάμενο θεσμικό πλαίσιο για τις χρήσεις γης. Κάποια σημάδια που αυτά είναι ήδη ορατά. Ορατή είναι όμως, και η μηδενική προσπάθεια ανάσχεσης αυτής της τάσης από την κεντρική εξουσία και την Κυβέρνηση, κάτι που βέβαια ήταν αναμενόμενο από την πολιτική του γενικού ξεπουλήματος και των διευκολύνσεων προς τους λεγόμενους επενδυτές πάσης φύσεως, που εφάρμοσαν όλες ανεξαιρέτως οι μνημονιακές κυβερνήσεις και ειδικότερα η Κυβέρνηση της Νέας Δημοκρατίας.

Πώς προστατεύει τη γενιά του ενοικίου η Κυβέρνησή σας;

Πώς αντιμετωπίζει το τεράστιο ζήτημα του δημογραφικού της Ελλάδας που γερνάει;

Σύμφωνα, με την πρόσφατη ρύθμιση για την αλλαγή των ορίων επένδυσης, μπορεί να εξασφαλιστεί άδεια διαμονής μέσω του προγράμματος «χρυσή βίζα», με το χαμηλό όριο των 250.000 ευρώ, αντί για 800.000 ευρώ που έχει διαμορφωθεί πλέον. Προϋπόθεση είναι το ακίνητο που αγοράζεται, να προέρχεται από αλλαγή χρήσης και να είναι ελάχιστης επιφάνειας 120 τετραγωνικών. Αν, δηλαδή, ένα εμπορικό κατάστημα, ή μια ισόγεια αποθήκη ή ακόμα και ένα παλιό γραφείο μετατραπεί σε διαμέρισμα, τότε αρκούν 250.000 ευρώ για τη χορήγηση άδειας διαμονής στον επενδυτή που θα το αγοράσει. Μάλιστα ο νέος ιδιοκτήτης απαγορεύεται πλέον να το διαθέσει μέσω ψηφιακών πλατφορμών βραχυχρόνιας μίσθωσης, αλλά επιτρέπεται να το διαθέσει μέσω μακροχρόνιας μίσθωσης.

Ωστόσο, αυτό το παράθυρο του Airbnb, θα κλείσει από 1η προς το 2025, καθώς απαγορεύεται η χορήγηση νέου αριθμού Μητρώου ακινήτου στα πρώτα τρία δημοτικά διαμερίσματα του δήμου Αθηναίων, πλην υπάρχει πλέον η δυνατότητα προσθήκης νέου οικιστικού αποθέματος προς ενοικίαση και σε αυτές τις περιοχές, εφόσον γίνουν κινήσεις για αλλαγή χρήσης και πώληση σε ξένους επενδυτές που επιθυμούν, να λάβουν την άδεια διαμονής με το χαμηλότερο ύψος των 250.000 ευρώ. Όσοι διαθέτουν κοινή λογική, γνωρίζουν ότι το αστείο είναι παγκόσμιο που αποκαλύπτεται ωστόσο την ώρα του Προϋπολογισμού του επόμενου έτους. Με 300 τρις παγκόσμιο χρέος, οι αριθμοί σχεδόν παύουν να υφίστανται ή να έχουν σημασία. Οι αλχημιστές των αριθμών πάντα ωστόσο, παρουσιάζουν στο κοινό τα δημιουργήματά τους, ακόμα και σε καιρούς ολέθρου.

Ας πάμε και στις επενδύσεις. Τι συνέβη με αυτές την τελευταία διετία;

Σύμφωνα με το προσχέδιο του Προϋπολογισμού, η αύξηση των επενδύσεων προβλέπεται με ρυθμό 8,4% το 2025, ενισχυμένη έναντι του ρυθμού 6,7% το 2024 και με ικανούς επί μέρους ρυθμούς αύξησης, τόσο σε εξοπλισμό 11,1%, όσο και σε κατασκευές 8,1%. Αρχικός στόχος του Προϋπολογισμού 2024, ήταν στο 15,1%, ενώ ο Προϋπολογισμός του 2023, προέβλεπε επενδύσεις ακαθάριστο σχηματισμός παγίου κεφαλαίου στο 15,5% και το τελικό σκορ;

Έφτασε μόλις το 4%, δηλαδή, υπό τριπλάσιο του στόχου.

Συνεπώς, τίθεται ένα ερώτημα σχετικά με τους ρυθμούς με τους οποίους η Κυβέρνηση «τρέχει» μεταξύ άλλων το πρόγραμμα του Ταμείου Ανάκαμψης και Ανθεκτικότητας. Ακόμη σύμφωνα με το κείμενο του προσχεδίου του Προϋπολογισμού της επόμενης χρονιάς, οι επενδύσεις το 2025, σε σχέση με την προηγούμενη μεταπανδημική περίοδο, αναμένεται να αναδειχθούν σε κινητήρια δύναμη της ανάπτυξης στη θέση της ιδιωτικής κατανάλωσης, η οποία έχει την πρωταρχική συμβολή τα προηγούμενα έτη, ως αποτέλεσμα της εντατικότερης αξιοποίησης των ευρωπαϊκών πόρων του Ταμείου Ανάκαμψης Ανθεκτικότητας των κεκτημένων από τις εθνικές διαρθρωτικές πολιτικές και το επιχειρηματικό περιβάλλον και των ευνοϊκών συνθηκών χρηματοδότησης κατόπιν της χαλάρωσης της νομισματικής πολιτικής της Ευρωπαϊκής Κεντρικής Τράπεζας και της εμπέδωσης του κλίματος εμπιστοσύνης, από την ανάκτηση της επενδυτικής βαθμίδας για τη χώρα.

Αν ο Προϋπολογισμός, λοιπόν, του 2023 προέβλεπε επενδύσεις στο 15,5% και το τελικό σκορ έφτασε μόλις, στο 4% και αν οι εξαγωγές προέβλεπαν αύξηση στα 70 δισεκατομμύρια ευρώ και τελικά μειώθηκαν στα 50 δισεκατομμύρια ευρώ, έχετε πέσει μέσα σε κάτι υπάρχει;

Υπάρχει κάτι, το οποίο να ευσταθεί από όσα ακούγονται;

Έλληνες πολίτες, η Κυβέρνηση ευαγγελίζεται αυξήσεις στις παροχές προς εσάς, ύψους 1,1 δισεκατομμυρίων ευρώ, αλλά την ίδια στιγμή θα λάβει από εσάς επίσης 1,1 δισεκατομμύριο ευρώ φόρους εισοδήματος, περισσότερους από φέτος με βάση το προσχέδιο του νέου Προϋπολογισμού. Ευαγγελίζεται αυξήσεις των συντάξεων σας, έως 2,5% των επιδομάτων, του κατώτατου μισθού και της απασχόλησης στον ιδιωτικό τομέα με ανεργία κάτω του 10%, αλλά και των μισθών στο Δημόσιο. Ταυτόχρονα όμως, η Κυβέρνηση με τις αυξήσεις αυτές θα λάβει από εσάς τους πολίτες, ακόμα μεγαλύτερους φόρους λόγω της φορολογικής κλίμακας που παραμένει σταθερά η ίδια και των φορολογικών συντελεστών που επίσης, παραμένουν οι ίδιοι.

Η Κυβέρνηση ευαγγελίζεται πως θα υπάρξει σταδιακή αύξηση όλων των μισθών στο Δημόσιο κατά 100 ευρώ, ώστε ο κατώτατος να φτάσει από 850 ευρώ σήμερα στα 950 ευρώ το 2027 και συνολικά οι δημόσιοι υπάλληλοι θα λαμβάνουν ετησίως 280 εκατομμύρια ευρώ μεικτά. Όλα κρύβονται όμως, πίσω από τον όρο μεικτά. Μεικτά; Καθαρά; μισό φρούτο παραπάνω την ημέρα;

Με ποιο ανθρώπινο δυναμικό μπορούμε να βάλουμε τελικά στόχους για να πετύχουμε;

Με ποια εργαλεία θα μπορούσαμε να πετύχουμε τους στόχους βελτίωσης της θέσης μας όταν η χώρα καταγράφει την τελευταία θέση της Ευρωπαϊκής Ένωσης όσον αναφορά τις επενδύσεις ως ποσοστό του ΑΕΠ. Σύμφωνα με στοιχεία που παραθέτει το Ινστιτούτο Εναλλακτικών Πολιτικών, ΕΝΑ, στον κύκλο οικονομικής και κοινωνικής ανάλυσης που περιλαμβάνει αναλύσεις μακροοικονομικών δεικτών και μεγεθών της ελληνικής οικονομίας και πώς να μη συμβαίνει αυτή η πραγματική κατάσταση που αντανακλά τις πολιτικές επιλογές της Κυβέρνησης. Όπως εκείνες που αφορούν στον δανεισμό ακόμα και των super market με χρήματα του Ταμείου Ανάκαμψης, κι όμως, στα πέτρινα χρόνια της εξοντωτικής ακρίβειας ο Πρωθυπουργός επιλέγει τον δανεισμό μεγάλων επιχειρηματικών ομίλων με χρήματα του Ταμείου Ανάκαμψης, που μαζί με το ΕΣΠΑ, αντί της φροντίδας διοχέτευσης κονδυλίων στον εξοπλισμό νοσοκομείων, Κέντρων Υγείας, σχολείων ακόμα και για τη δημιουργία υποδομών με μετασχηματισμούς αληθινούς στην υπηρεσία της προστασίας του περιβάλλοντος και της ανάπτυξης σε όφελος των πολιτών, δημιουργεί μια λίστα πρόσβασης ημετέρων σε υπέρογκα ποσά και επειδή, όλα συνδέονται μεταξύ τους, στην Πολιτεία που ο σεβασμός της ανθρώπινης υπόστασης αναζητείται, αυτό που ανακαλύπτει κανείς για την κατ’ ευφημισμό ευημερία που επικαλείστε μέσω της επενδυτικής βαθμίδας είναι, ότι μετά την επιβολή προστίμου από την Επιτροπή Ανταγωνισμού, στα τέλη του περασμένου Δεκεμβρίου στις τράπεζες των καλούμενων εναρμονισμένων πρακτικών, δηλαδή, στις τράπεζες των καρτέλ για τις υπέρογκες προμήθειες που χρεώνουν, εκείνες το πρώτο εξάμηνο του 2024 ανέβασαν το ύψος των προμηθειών και χρέωσαν τους πελάτες τους με περισσότερα από 1 δισεκατομμύριο ευρώ. Φανταστείτε να μην είχε επιβληθεί και το πρόστιμο της Επιτροπής Ανταγωνισμού.

Βεβαίως, η ανταμοιβή των τραπεζών αναμένεται να φτάσει ακόμα μεγαλύτερα κέρδη το δεύτερο εξάμηνο του τρέχοντος έτους. Αυτό ωστόσο, που γίνεται αντανακλαστικά των πολιτικών σας επιλογών αντιληπτό, είναι η υπονόμευση του συνόλου των δικαιωμάτων του ανθρώπου στην εργασία, στην έκφραση, στη συμμετοχή και στην ασφάλεια. Η «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» συνεχίζει στην κατεύθυνση της συλλογικής προσπάθειας για την υπεράσπιση των θεμελιωδών δικαιωμάτων των πολιτών, βάλλοντας με κάθε τρόπο κατά της διαπλοκής που στοιχειώνει και διαταράσσει την αξιοπρεπή διαβίωση, διεκδικώντας αξιοπρέπεια και δημοκρατικές λειτουργίες. Η ιστορία εξάλλου, γράφεται πάντα μέσα από αγώνες αντίστασης και όχι, υπακοής. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Σας ευχαριστούμε κυρία συνάδελφε και τον λόγο τώρα έχει ο Ειδικός Εισηγητής της Κοινοβουλευτικής Ομάδας «ΣΠΑΡΤΙΑΤΕΣ», ο κ. Ιωάννης Κόντης. Ορίστε κύριε συνάδελφε έχετε τον λόγο.

**Ιωάννης Κόντης (Ειδικός Εισηγητής της Κ.Ο. «ΣΠΑΡΤΙΑΤΕΣ»):** Ευχαριστώ κύριε Πρόεδρε, κύριε Υπουργέ. Συζητάμε για τον Προϋπολογισμό του 2025 και θυμάμαι την περσινή συζήτηση του 2024, όταν είχαμε μπει στη Βουλή και βλέπουμε ότι από όσα υποσχέθηκε η Κυβέρνηση ότι θα γίνουν και θα τα αισθανθούν στη ζωή τους οι Έλληνες, τα περισσότερα δεν έχουν συμβεί. Είναι λοιπόν μια συζήτηση η οποία γίνεται πάντα σε υποθετικά πλαίσια και η οποία στην ουσία δεν έχει αντίκτυπο στη ζωή των Ελλήνων, δεν έχει βελτιωθεί η ζωή των Ελλήνων, δεν έχει μειωθεί ακρίβεια, δεν έχουν μειωθεί οι τιμές στα καύσιμα, στην ενέργεια, δεν υπάρχει καν εκείνη βοήθεια που δινόταν στο ρεύμα. Εγώ προσωπικά στο λογαριασμό μου πήρα τέσσερα 4 ευρώ μείωση στον λογαριασμό, 4 ευρώ τη στιγμή που πέρσι θυμάμαι ήταν 70 και έρχεται εξίσου υψηλός.

Ας κάνουμε μια γενική επισκόπηση, ότι βλέπουμε για το 2025 οι συνολικές δαπάνες είναι αυξημένες κατά 4 περίπου δισ. ευρώ, 4,5, σε σχέση με το 2024. Η αύξηση αυτή υποτίθεται αποδίδεται στην επιτάχυνση των έργων Ταμείου Ανάκαμψης και στις αυξημένες δαπάνες για εξοπλιστικά προγράμματα, όπως βλέπουμε στα παραδείγματα. Ωστόσο, το πραγματικό ερώτημα είναι κατά πόσο αυτή η αύξηση των δαπανών ανταποκρίνεται στις ανάγκες των πολιτών ή είναι ένα προσωρινό εργαλείο για να κερδηθεί κάποιος πολιτικός χρόνος, χωρίς να διασφαλίζεται η μακροπρόθεσμη βιωσιμότητα.

Στο Υπουργείο Εθνικής Άμυνας αυξάνονται σημαντικά οι δαπάνες που είχαν προβλεφθεί το 2024 και αυτή η αύξηση σχετίζεται σίγουρα με τις φυσικές παραλαβές οπλικών συστημάτων και τη βελτίωση των υποδομών στον Έβρο και οπωσδήποτε συμφωνούμε ότι η ενίσχυση της άμυνας είναι αναγκαία. Το πρόβλημα όμως είναι ότι επενδύουμε υπερβολικά στις προμήθειες χωρίς να επενδύουμε στην εγχώρια παραγωγή αμυντικών συστημάτων, όπως κάνει η Τουρκία, όπως κάνουν χώρες οι οποίες έχουν την αυτοτέλεια. Υπάρχουν χώρες οι οποίες είναι αυτάρκεις, οι οποίες παράγουν από σφαίρες και πυρομαχικά μέχρι που φτάνουν σε τελειότερα συστήματα, τα οπλικά συστήματα. Και έτσι αυτό αφήνει τη χώρα μας εκτεθειμένη σε γεωπολιτικές κρίσεις καθώς εξαρτόμαστε από ξένους προμηθευτές.

Στην υγεία, η χρηματοδότηση είναι ελλιπέστατη εν μέσω αυξημένων αναγκών. Δεν λαμβάνει τις απαραίτητες αυξήσεις. Οι δαπάνες για τα νοσοκομεία αυξάνονται κατά 640 εκατομμύρια το 2025 από τα 500 το 2024. Ωστόσο, αυτή η αύξηση είναι ελάχιστη μπροστά σε τεράστιες ανάγκες του Εθνικού Συστήματος Υγείας, που συνεχίζει να υποφέρει από τις ελλείψεις που ξέρουμε σε προσωπικό και εξοπλισμό. Θα πρέπει να υπάρξει εκεί πέρα μία σοβαρότατη αύξηση, μια προσέγγιση, αύξηση και σε προσωπικό και οικονομική ενίσχυση.

Η παιδεία μας έχει μια ελάχιστη αύξηση με δομικά προβλήματα. Το μόνο που βλέπουμε είναι η πρόσληψη, υποτίθεται και να τη δούμε, 10.000 μόνιμων εκπαιδευτικών η οποία σίγουρα δεν επαρκεί για να καλύψει τις ανάγκες αλλά είναι μια βοήθεια αν πραγματοποιηθεί, ειδικά σε αγροτικές περιοχές.

Το στεγαστικό επίδομα των φοιτητών αυξάνεται κατά 500 ευρώ ανά φοιτητή αλλά δεν ανταποκρίνεται στις αυξημένες και συνεχώς αυξανόμενες τιμές των ενοικίων σε μεγάλες πόλεις. Για παράδειγμα, εγώ να σας πω τη Θεσσαλονίκη που βλέπω ακόμη και σε περιοχές που θεωρούνταν υποβαθμισμένες, όπως το κέντρο και πιο κάτω σε μικρά σπίτια, να ζητάνε 800 και 1.000 ευρώ, κύριε Υπουργέ. Και υπάρχουν πολλοί φοιτητές οι οποίοι πλέον συστεγάζονται, μαζεύονται και νοικιάζουν σπίτια δύο και τρία άτομα μαζί. Αν βρουν βέβαια κι αν τους δώσουν.

Στην κοινωνική πολιτική, αυξήσεις για το δημογραφικό και τη στέγαση σίγουρα δεν ικανοποιούν το σκοπούμενο. Γιατί, όταν αυξάνεται το οικογενειακό επίδομα κατά 20 ευρώ για το πρώτο παιδί και 50 ευρώ για κάθε επιπλέον παιδί, μιλάμε για συμβολικές αυξήσεις που δεν ανταποκρίνονταν στις τεράστιες ανάγκες που υπάρχουν για την αντιμετώπιση υπογεννητικότητας. Θα πρέπει να υπάρξουν άλλες παροχές και σίγουρα η παροχή στεγαστικού επιδόματος, αρχίζοντας από τις τρίτεκνες οικογένειες, για να μη μιλήσουμε και για τις κανονικές απλές οικογένειες. Και μιλάμε για αμελητέες αυξήσεις που δεν μπορούν να δώσουν ουσιαστικά κίνητρα στις νέες οικογένειες.

Στο μεταναστευτικό, αντίθετα, έχουμε συνεχή αύξηση των δαπανών χωρίς καμία μακροπρόθεσμη στρατηγική. Τους δίνουμε χρήματα για να πηγαίνουν στα ΑΤΜ, να παίρνουν τα χρήματα αυτά, κύριε Υπουργέ, και να πηγαίνουν με τη σειρά τους στα Western Union και στα άλλα κέντρα που στέλνουν χρήματα στο εξωτερικό και να τα στέλνουν όπως είναι, χωρίς να έχει πληρωθεί κάποιος φόρους στην Ελλάδα, υπάρχει μια συνεχής αφαίμαξη. Χρήματα που παίρνουν εδώ στην Ελλάδα, φεύγουν για το εξωτερικό, χάνουμε συνάλλαγμα, χάνουμε τη δυνατότητα να μείνουν αυτά τα χρήματα εδώ στην εσωτερική κατανάλωση.

Στην ανεργία και την απασχόληση. Μιλάμε για μειωμένες δαπάνες, για προγράμματα απασχόλησης παρά τη δέσμευση για μείωση ανεργίας της Κυβέρνησης στο 9,7%. Οι δαπάνες για προγράμματα απασχόλησης μειώνονται κατά 106 εκατομμύρια ευρώ σε σχέση με το 2024. Αυτό αποτελεί ένα μέτρο το οποίο δεν συντελεί στη μείωση της ανεργίας αφού δεν έχουμε στοχευμένα προγράμματα κατάρτισης και επενδύσεις σε νέες θέσεις εργασίας, κάτι που δεν αποτυπώνεται στον Προϋπολογισμό.

Παρουσιάζετε ένα σύνολο δημοσιονομικών παρεμβάσεων, που ανέρχονται σε 11 δισ. για το 2025, που περιλαμβάνουν μέτρα στήριξης από στεγαστικό και τις φυσικές καταστροφές. Παρά τις παρεμβάσεις αυτές οι κοινωνικές δαπάνες παραμένουν περιορισμένες, ειδικά για την αντιμετώπιση της υπογεννητικότητας και των στεγαστικών επιδομάτων.

Οπότε, συμπερασματικά, το κυβερνητικό αφήγημα για την ανθεκτικότητα της ελληνικής οικονομίας βασίζεται σε παράγοντες εξωτερικούς, οι οποίοι είναι αν λάβουμε υπόψη μας τις επενδύσεις από το Ταμείο Ανάκαμψης και την αύξηση του ΑΕΠ και δε λαμβάνουμε υπόψη μας τις υποκείμενες αδυναμίες, όπως η μείωση κατανάλωσης και την εξάρτηση από τα ευρωπαϊκά κεφάλαια. Η μειωμένη στήριξη των κοινωνικών προγραμμάτων και η αδυναμία επίλυσης των δημοσιονομικών, εντείνουν την αίσθηση ότι η οικονομία δεν είναι τόσο ανθεκτική όσο παρουσιάζεται.

Προβλέπουμε αύξηση του ΑΕΠ κατά 23% το 2025, ενώ η ιδιωτική κατανάλωση αναμένεται να μειωθεί στο 16% από 17%. Η διαφορά μεταξύ αύξησης του ΑΕΠ και της μείωσης της ιδιωτικής κατανάλωσης δημιουργεί αμφιβολίες. Αν η κατανάλωση μειώνεται σημαίνει ότι οι πολίτες δεν αισθάνονται οικονομικά ασφαλείς για να ξοδέψουν χρήματα. Επομένως, η ανάπτυξη στηρίζεται περισσότερο σε εξωτερικές επενδύσεις και λιγότερο στην εγχώρια οικονομική δραστηριότητα.

Η ανθεκτικότητα μέσω επενδύσεων, η αύξηση των επενδύσεων που αναμένουμε να φτάσει στο 84% το 2025, έναντι 67% το 2024, είναι σε ένα μεγάλο αποτέλεσμα και απόρροια των κεφαλαίων που μπαίνουν από το Ταμείο Ανάκαμψης ανθεκτικότητας και παρότι οι επενδύσεις είναι απαραίτητες για την ανάπτυξη της οικονομίας μας, η εξάρτηση από τα ξένα κεφάλαια υπονομεύει την αυτονομία μας και αν οι ροές των ευρωπαϊκών κεφαλαίων μειωθούν στο μέλλον η οικονομική δραστηριότητα θα επηρεαστεί σημαντικά. Συνεπώς, θα αμφισβητηθεί και η ανθεκτικότητα, που επικαλείται η Κυβέρνηση.

Για το ποσοστό ανεργίας, που προβλέψαμε στο 9,7%, δεν δείχνουν τόσο αισιόδοξα τα δεδομένα που έχουμε. Το δημόσιο χρέος ως ποσοστό του ΑΕΠ προβλέπεται να μειωθεί κατά 4,6%. Ωστόσο το έλλειμμα παραμένει στο 0,6% του ΑΕΠ. Αυτή η μείωση του χρέους προκύπτει από την φορολογική και χρηματοπιστωτική πολιτική της Ευρωπαϊκής Ένωσης, που έδειχνε ευνοϊκή αυτή τη χρονιά αλλά δεν αντικατοπτρίζει μια διατηρήσιμη δημοσιονομική κατάσταση.

Στην ανάλυση που κάνει η Κυβέρνηση και βλέπει μια καλυτέρευση στον μεταποιητικό τομέα στον Προϋπολογισμό και στη δυναμική ανάπτυξης, η αύξηση των επενδύσεων στον μεταποιητικό τομέα υποστηρίζεται κυρίως από ευρωπαϊκά κονδύλια, πάλι από το Ταμείο Ανάκαμψης και Ανθεκτικότητας, με το οποίο η Ελλάδα προσπαθεί να συγκροτήσει παραγωγική βάση.

Ωστόσο και αυτός ο τύπος επενδύσεων είναι σε μεγάλο βαθμό εξαρτημένος από την εξωτερική χρηματοδότηση, γεγονός που δημιουργεί σημαντικούς κινδύνους για τη βιωσιμότητα. Η οικονομία που βασίζεται τόσο έντονα σε εξωτερικούς παράγοντες κινδυνεύει να αντιμετωπίσει σοβαρές διαταραχές σε περίπτωση που σταματήσει ή περιοριστεί αυτή η χρηματοδότηση.

Η αύξηση της παραγωγικότητας και η καταναλωτική ζήτηση, παρόλο που φαίνεται στον μεταποιητικό τομέα να αυξάνεται, αναμένεται να αυξηθεί κατά 16% το 2025.

Είναι σημαντικό να δούμε η αύξηση αυτή θα μπορέσει να μεταφραστεί σε πραγματική ώθηση για την οικονομία ή θα παραμείνει απλά στα νούμερα, σαν μία αύξηση;

Αυτό γιατί η ζήτηση για προϊόντα μεταποίησης παραμένει εξαρτημένη από τις εξαγωγές, γεγονός που σημαίνει ότι η εγχώρια αγορά δε μπορεί να υποστηρίξει την αναπτυξιακή δυναμική αυτή, αφού ανατρέχει σε προϊόντα που έρχονται από εισαγωγή, φθηνότερα προϊόντα και πιο εύκολο να αποκτηθούν.

Οι μακροπρόθεσμες προοπτικές και οι κοινωνικές ανισότητες, που αναγνωρίζει η Κυβέρνηση την ανάγκη ενίσχυσης της ανταγωνιστικότητα στον τομέα αυτό, δε διαφαίνεται να έχουμε μια μακροπρόθεσμη στρατηγική για την ελάττωση των κοινωνικών ανισοτήτων που συνδέονται με την άνιση κατανομή πόρων. Αν οι επενδύσεις συνεχίσουν να επικεντρώνονται μόνο σε μεγάλες επιχειρήσεις και ομίλους, οι μικρομεσαίες επιχειρήσεις είναι καταδικασμένες να μη μπορέσουν να επιβιώσουν, εντείνοντας κοινωνικές και οικονομικές ανισότητες.

Δε θα αναλύσω σήμερα, γιατί θα μακρηγορήσω, για την ανάλυση των νομισματικών και πιστωτικών εξελίξεων στην Ελλάδα, γιατί το προσχέδιο αναφέρει ότι ο δείκτης τιμών καταναλωτή εκτιμάται σε 2,7% για το 2024και προβλέπεται να αποκλιμακωθεί στο 2,1% το 2025. Όμως, αν και αυτό παρουσιάζεται σαν εξέλιξη θετική, στην πραγματικότητα η αποκλιμάκωση του πληθωρισμού δεν αντανακλά την πραγματική αγοραστική δύναμη των πολιτών. Αυτό φαίνεται στις αυξήσεις στο κόστος ζωής και στη συνεχόμενη αύξηση των τιμών σε βασικά αγαθά, όπως τις πιστωτικές εξελίξεις και τα επιτόκια, αφού το προσχέδιο υπογραμμίζει το μεσοσταθμικό επιτόκιο των δανείων προς τα νοικοκυριά ότι θα χαμηλώσει και παρ’ όλα αυτά προβλέπεται να παραμείνει υψηλό το 2025.

Τα υψηλά επιτόκια σηματοδοτούν αυξημένο κόστος δανεισμού για τα νοικοκυριά και τις επιχειρήσεις και δεν τους δίνει τη δυνατότητα να έχουν πρόσβαση σε πιστώσεις, ώστε να καλυτερεύσουν την κατάστασή τους.

Προβληματισμοί υπάρχουν για την ικανότητα διαχείρισης χρέους, αφού το προσχέδιο επισημαίνει την ανάγκη μείωσης του χρέους ως ποσοστό του Α.Ε.Π. κατά 4,6%. Ωστόσο, η μείωση αυτή, που λέει ότι έχει επιτευχθεί, είναι κυρίως αποτέλεσμα βραχυπρόθεσμων πολιτικών και εξωτερικής χρηματοδότησης.

Αποταμιεύσεις και καταθέσεις έχουν μειωθεί. Καταλαβαίνουμε ότι δεν μπορεί ο Έλληνας, πλέον, ούτε να πλησιάσει τις τράπεζες είτε για να καταθέσει είτε για να συζητήσει για έναν δανεισμό για την εργασία του, το επάγγελμά του.

Αυτά μέχρι στιγμής, κύριε Υπουργέ.

Για τα υπόλοιπα, θα επανέλθουμε στις επόμενες συνεδριάσεις, αλλά και στην Ολομέλεια.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε συνάδελφε.

Τον λόγο έχει ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, συζητάμε σήμερα επί του προσχεδίου του Προϋπολογισμού 2025.

Βεβαίως, θα έλεγα είναι μία έκπληξη για μένα καθότι κανένας από εσάς δεν είπε ένα θετικό, που θα μπορούσε να αποτυπώσει αυτός ο Προϋπολογισμός.

Θα έλεγα, εάν κάποιος ήθελε να είναι ειλικρινής, θα έπρεπε να δηλώσει ότι αυτός ο Προϋπολογισμός είναι ένας Προϋπολογισμός, που έχει κατ’ ουσίαν διπλάσιες δαπάνες, καλύπτοντας το επενδυτικό κενό, σε σχέση με το 2019.

Είναι ένας Προϋπολογισμός, ο οποίος υπερδιπλασιάζει τις δαπάνες στην υγεία, στην παιδεία, την ασφάλεια και την πολιτική προστασία.

Επιτρέψτε μου, τα ιδιαίτερα στοιχεία του Προϋπολογισμού, προφανώς, θα τα αναφέρει και ο αρμόδιος Υφυπουργός, ο κ. Πετραλιάς και Εισηγητής της Νέας Δημοκρατίας, άλλα, νομίζω ότι έχει σημασία σε αυτή την αίθουσα να κατανοήσουμε ότι λόγω αυτού του Προϋπολογισμού όλοι εσείς, κυρίες και κύριοι συνάδελφοι, έχετε λάβει ένα «sms», μπορεί κάποιοι από εσάς να έχουν λάβει και δύο. Ένα «sms», που έλαβα εγώ σήμερα, στις 11:23΄, το πρωί, λέει «Πρόγραμμα προλαμβάνω από το Υπουργείο Υγείας για τον Καρκίνο του Παχέος Εντέρου, με πόρους από το Ταμείο Ανάκαμψης. Εκδόθηκε ειδοποίηση για τον ΑΜΚΑ, τάδε, για δωρεάν προμήθεια αυτοδιαγνωστικού ελέγχου «self test» στο colon.gov.gr». Σίγουρα, κύριε συνάδελφε, το λάβατε. Μην βιάζεστε, υπάρχει για όλους προληπτικός έλεγχος. Αυτό το μήνυμα το έλαβαν 3,8 εκατομμύρια συμπολίτες μας και όχι, μόνο αυτοί.

Επίσης, για τον Καρκίνο του Μαστού, που αφορά γυναίκες από 45 έως 74 ετών και το αντίστοιχο για τον Καρκίνο του Τραχήλου της Μήτρας, έχουν λάβει μήνυμα περίπου 2,5 εκατομμύρια συμπολίτισσές μας.

Επίσης, για τις καρδιαγγειακές παθήσεις που απευθύνεται σε γυναίκες και άντρες, από 30 έως 70 ετών. Αυτό το «sms» θα το λάβουν περίπου 5,5 εκατομμύρια συμπολίτες μας.

Επομένως, λίγο πολύ καλύπτει όλη την αίθουσα αυτή.

Θα έλεγα ότι αυτό είναι μία από τις θετικές ειδήσεις του Προϋπολογισμού.

Επίσης, υπάρχει και μία άλλη θετική είδηση για την ημέρα, καθότι αύριο ίσως ή μεθαύριο, θα μπουν στα ταμεία του κράτους περίπου 1 δισεκατομμύριο ευρώ, αποτέλεσμα της ολοκλήρωσης του τέταρτου αιτήματος και της επίτευξης των ορόσημων και των στόχων του Ταμείου Ανάκαμψης, ανεβάζοντας κατ’ ουσίαν το ποσό που έχουμε λάβει ως Ελλάδα στα 18,2 δισεκατομμύρια ευρώ ήτοι πάνω από το 50%, που μας τοποθετεί σε μία πολύ υψηλή θέση μέσα στις πρώτες χώρες της Ευρώπης.

Η συζήτηση για το προσχέδιο προφανώς και εναρμονίζεται και με το Μεσοπρόθεσμο Δημοσιονομικό Διαρθρωτικό Σχέδιο 2025 – 2028, αλλά ταυτόχρονα στον Προϋπολογισμό του 2025 σε σχέση με του 2024, έχουμε επιπλέον δημοσιονομικό κόστος σε δράσεις ακριβώς για να στηριχθεί η κοινωνία και η οικονομία ύψους 1,1 δις. ευρώ. Σε αυτό το πλαίσιο ακριβώς έχουμε και το μεγαλύτερο Πρόγραμμα Δημοσίων Επενδύσεων που μόλις και με τον τελευταίο νόμο περί του Αναπτυξιακού Προγράμματος Δημοσίων Επενδύσεων οι δαπάνες συνολικά, οι επενδυτικές δαπάνες, αναμένεται να ανέλθουν για το 2024 στα 13,1 δισεκατομμύρια ευρώ και το 2025 στα 14,3 δισεκατομμύρια ευρώ χωρίς να συμπεριλάβουμε τους πόρους του δανειακού σκέλους του Ταμείου Ανάκαμψης.

Αυτό, λοιπόν, είναι ένα αποτέλεσμα που κατ’ ουσίαν κάπως μετράτε. Γι’ αυτό λοιπόν και η Ελλάδα κατέγραψε το δεύτερο εξάμηνο του 2024 σε σχέση με το αντίστοιχο τρίμηνο του 2023, τη δεύτερη υψηλότερη θέση στην Ευρώπη και κατ’ ουσίαν ανεβάζει τις επενδύσεις σύμφωνα με τον Προϋπολογισμό για το 2025 στο 8,4%, ένα αρκετά υψηλό στόχου τον οποίο δεν τον είχαμε δει στο πρόσφατο παρελθόν. Αυτό σε συνέργεια με την ανάπτυξη και όλη την σταθερή δημοσιονομική εικόνα ωθεί το χρέος ως προς το ΑΕΠ προς τα κάτω. Είμαστε η χώρα με τη μεγαλύτερη μείωση χρέους ως προς το ΑΕΠ και αναμένουμε ότι έως το 2028 θα φτάσουμε το χρέος ως προς το ΑΕΠ περίπου στο 133% κάτι το οποίο θα μας τοποθετήσει πλέον όχι στην τελευταία θέση στην Ευρώπη, αλλά σε πολύ καλύτερη θέση δείχνοντας την πορεία και την προσπάθεια και τα αποτελέσματα τα οποία έχουν έρθει μέσα από τη σωστή και ορθή δημοσιονομική πολιτική.

Θα ήθελα και πάλι να αναφερθώ στο επενδυτικό πλαίσιο του 2024 και του 2025, έτσι όπως αναπτύσσεται μέσα από τον Προϋπολογισμό. Αν συνυπολογίσουμε -προσέξτε πέραν της συμβασιοποίησης των δανείων από το Ταμείο Ανάκαμψης που έχουν απευθείας σχέση με την με την ανάπτυξη στην πατρίδα μας- και τις αναλήψεις των δικαιούχων από το πρόγραμμα το δανειακό του Ταμείο Ανάκαμψης, θα δούμε το 2024 χωρίς τους ιδιωτικούς πόρους που εισρέουν στην οικονομία, 14,8 δισεκατομμύρια ευρώ να εισρέουν στην οικονομία. Θα το δούμε μέχρι 31/12/2024 και 18,9 δισεκατομμύρια ευρώ μαζί με το δανειακό σκέλος στο 2025. Αντιλαμβάνεστε ότι αυτό το ποσό προφανώς είναι περίπου τρεις φορές το Πρόγραμμα Δημοσίων Επενδύσεων του 2019, μία πολύ μεγάλη αλλαγή που συμβάλλει στην επίτευξη των στόχων.

Εδώ, όμως, αυτά όλα έρχονται να συνδυαστούν και με τις αποδόσεις και με τη λειτουργία του νέου ΕΣΠΑ 2021 – 2027. Η Ελλάδα, όχι μόνο στο Ταμείο Ανάκαμψης, αλλά και στο ΕΣΠΑ, στη νέα προγραμματική περίοδο είναι η τέταρτη χώρα -με επίσημα στοιχεία της Ευρωπαϊκής Ένωσης- σε επίπεδο απορροφήσεων. Επειδή αναφέρομαι σε επίπεδο απορρόφησης του ΕΣΠΑ 2021 – 2027, δηλαδή της νέας προγραμματικής περιόδου, θα πρέπει να σας πω ότι στο Ευρωπαϊκό Περιφερειακό Ταμείο Ανάπτυξης, που γνωρίζετε πολύ καλά ότι είναι κρίσιμο για τη στήριξη ειδικά των κοινωνικών προγραμμάτων, η Ελλάδα είναι η πρώτη χώρα στις απορροφήσεις και νομίζω ότι αυτά τα στοιχεία δεν μπορούν να αμφισβητηθούν καθότι μπορείτε να μπείτε στον επίσημο ιστότοπο της Ευρωπαϊκής Ένωσης και να τα βρείτε.

Η Ελλάδα είναι πρώτη στις απορροφήσεις στο Ευρωπαϊκό Ταμείο Περιφερειακής Ανάπτυξης. Αυτό συμπεριλαμβάνει την πολιτική προστασία, το πρόγραμμα μεταφορές. Εδώ, να σας πω, ότι στο πρόγραμμα αυτό έχει ενταγμένα έργα στο 94% του Προϋπολογισμού, μιλάω για το νέο πρόγραμμα, μιλάω για τη προγραμματική περίοδο 2021 - 2027. Να θυμίσω, ότι το 2019, κύριε συνάδελφε, κύριε Μηταράκη, όταν ξεκίνησε η διακυβέρνηση, η απορρόφηση που παραλάβαμε τότε από την διακυβέρνηση του ΣΥΡΙΖΑ ήταν στο 23% και έπρεπε να τρέξουμε με υπερβολική ταχύτητα για να μπορέσουμε να μην απωλέσουμε ούτε ένα ευρώ από την προγραμματική περίοδο 2014-2020 και το καταφέραμε. Έκλεισε, χωρίς η Ελλάδα να απωλέσει ούτε ένα ευρώ.

Αυτά όλα που σας ανέφερα, προφανώς σχετίζονται και με τους ρυθμούς και επειδή ζούμε στην Ευρώπη, κύριε Πρόεδρε, σε μια οικογένεια 27 χωρών, θα πρέπει κατ’ ουσία να συγκρίνουμε και την πατρίδα μας, διότι δεν θα τη συγκρίνουμε με τη Μαλαισία, θα τη συγκρίνουμε με την Ευρώπη στο σύνολό της. Και επειδή ορισμένοι δείκτες κάτι λένε, το 2024, ναι, προβλέπουμε 2,2% ανάπτυξη, η Ευρώπη, όμως, αναμένει 0,8%. Επομένως, είμαστε περίπου τρεις φορές πάνω από την ανάπτυξη της Ευρώπης και το 2025, που αναμένουμε 2,3% ανάπτυξη, η Ευρώπη, με τα επίσημα στοιχεία, δεν αναμένει πάνω από 1%.

Επομένως, και εδώ βλέπετε, ότι τα αποτελέσματα της πολιτικής μας κατ’ ουσία τι σηματοδοτούν; Σηματοδοτεί τη δυνατότητα να μπορούμε να αυξάνουμε τους πόρους που διαχέονται κατ’ ουσία στο να τρέξουν τα κοινωνικά προγράμματα και να στηρίξουμε την οικονομία και για τους συνταξιούχους και για τους εργαζόμενους και βεβαίως, να υλοποιούμε και τις προγραμματικές μας εξαγγελίες, κάτι το οποίο το κάναμε από τη πρώτη στιγμή, από το πρώτο μήνα μετά τις εκλογές του 2023 και μετουσιώνεται φέρνοντας εις πέρας όλο το πρόγραμμα το οποίο έχουμε ανακοινώσει.

Τώρα, το Ταμείο Ανάκαμψης είναι σε μία πορεία όπου πολύ σύντομα, εντός του Νοεμβρίου, ίσως τέλος Νοεμβρίου, το πολύ αρχές Δεκεμβρίου, θα υποβάλουμε το πέμπτο αίτημα, το οποίο μαζί με το δανειακό σκέλος αθροίζει περίπου σε 3,6 δισεκατομμύρια ευρώ. Εμείς, ως χώρα, εξασφαλίσαμε, λόγω της διαπραγμάτευσης του Προέδρου, το υψηλότερο κατά κεφαλή Ταμείο Ανάκαμψης. Είναι 16,7%. Είμαστε η πρώτη χώρα στην Ευρώπη, ενώ το δεύτερο κράτος μετά από εμάς είναι στο 15% και το μέσο όρο είναι πολύ χαμηλότερο ως προς το ΑΕΠ. Επομένως, συνεχίζουμε να είμαστε μέσα στο στενό πυρήνα των χωρών που έχουν υποβάλει το τέταρτο αίτημα, που ολοκληρώνεται, όπως σας είπα. Θα εισπράξουμε το τελευταίο 1 δισεκατομμύριο, γιατί πήραμε τα χρήματα από το δανειακό σκέλος και ετοιμαζόμαστε να υποβάλουμε το πέμπτο αίτημα. Μόνο τέσσερις χώρες έχουν υποβάλει ένα αίτημα παραπάνω από εμάς και πολύ σύντομα θα είμαστε ακόμα υψηλότερα σε αυτή την κατάταξη.

Το Ταμείο Ανάκαμψης έχει δύο σκέλη, τις επιχορηγήσεις και το δανειακό σκέλος. Έχουμε εντάξει 800 έργα συνολικά 22 δις, μαζί με το ΦΠΑ αυτό και με την υπερδέσμευση και οι πληρωμές ανέρχονται σε 6,5 δις, που αντιστοιχούν σε ποσοστό απορρόφησης 30% επί των ενταγμένων έργων. Να θυμίσω, ότι ενταγμένα έργα συμπεριλαμβάνουν και εθνικό σκέλος, που σημαίνει ο στόχος μας είναι κατ’ ουσία να απορροφήσουμε όλα τα λεφτά του Ταμείου Ανάκαμψης, που είναι 18 δισεκατομμύρια ευρώ.

Τώρα, τα δάνεια του Ταμείου Ανάκαμψης ανέρχονται σε 17,7. Και επειδή έγινε μια αναφορά από τη συνάδελφο την κυρία Αχτσιόγλου σχετικά με το πρόγραμμα της Πορτογαλίας, θα πρέπει να πούμε, ότι σήμερα στην Ελλάδα εμείς τρέχουμε ένα πολύ υψηλότερο πρόγραμμα από ότι τρέχει η Πορτογαλία. Διότι αφενός έχουμε το πρόγραμμα το «Σπίτι μου 2», το οποίο μαζί με το «Αναβαθμίζω» που αφορά τα σπίτια, είναι 2,3 δισεκατομμύρια ευρώ, τρέξαμε το πρόγραμμα «Σπίτι μου 1» το οποίο ήταν ύψους 1 δισεκατομμυρίου ευρώ, δηλαδή κατ’ ουσίαν 3,3 δισεκατομμύρια ευρώ. Και τρέχουμε και όλα τα προγράμματα· το «Ανακαινίζω», «Νοικιάζω», τρέχουμε το «Εξοικονομώ». Ένα πρόγραμμα πολύ ψηλότερο από τα υπόλοιπα προγράμματα της Ευρωπαϊκής Ένωσης.

Από τα δάνεια, αν εξαιρέσουμε το πρόγραμμα «Σπίτι μου» όπου ανακατευθύναμε 1,3 δις, συνολικά δηλαδή 2,3 μαζί με το σκέλος των τραπεζών, από τα 12,4 των συμβασιοποιημένων, έχουν ήδη διατεθεί στην αγορά το 37%. Επομένως περίπου 5 δισεκατομμύρια ευρώ.

Έχει αναφερθεί και στη τριμηνιαία έκθεση του Γραφείου Προϋπολογισμού του Κράτους στη Βουλή η σημαντική άνοδος και η συμβολή του Ταμείου Ανάκαμψης, επειδή ακριβώς επιθυμούμε την αλλαγή του παραγωγικού μοντέλου και αυτό έχει μια σχέση και με περιοχές όπως η δυτική Μακεδονία, γιατί γίνεται μια συζήτηση για τη δυτική Μακεδονία. Δυστυχώς κυρίες και κύριοι συνάδελφοι, πριν τη Νέα Δημοκρατία, ενώ η απολιγνιτοποίηση έτρεχε δεν είχε τρέξει κανένα πρόγραμμα για να στηρίξει τις περιοχές αυτές. Η Νέα Δημοκρατία, ο Κυριάκος Μητσοτάκης ήταν αυτός ο οποίος από το βήμα των Ηνωμένων Εθνών μίλησε για την ανάγκη στήριξης των περιοχών που προχωρά η απολιγνιτοποίηση, όπως μίλησε και για άλλα ακόμα πράγματα.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Γενικός Εισηγητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** *Ομιλεί εκτός μικροφώνου.*

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Μηδέν κύριε συνάδελφε, κ. Κουκουλόπουλε. Μηδέν τρέξατε. Από τότε μέχρι σήμερα πήραμε πρόγραμμα 1,6 δισεκατομμύρια ευρώ και εσείς θα είστε αύριο αν θα έρθετε στην Κοζάνη για να μιλήσουμε μαζί με το Πανεπιστήμιο και με το ταλέντο που απαιτείται από τις επιχειρήσεις που θα εγκατασταθούν στην περιοχή σας και θα μιλήσω λίγο πιο κάτω για προγράμματα τα οποία δεν είχατε ξαναδεί, ούτε είχε ενδιαφερθεί κάποιος, αλλά προφανώς εσείς έχετε χρόνο να βρεθείτε στη διακυβέρνηση. Αλλά επειδή μιλά ο ΣΥΡΙΖΑ για τις περιοχές της Μεγαλόπολης, Τρίπολης, Γορτυνίας, - περιφερειακές ενότητες - άκουσα και για τον Έβρο, θα πρέπει να πούμε ότι η Νέα Δημοκρατία είναι αυτή η οποία έστρεψε την προσοχή στις περιοχές αυτές. Προφανώς όταν η απολιγνιτοποίηση έχει φτάσει στο 60% το 2019 και δεν έχει κανείς στρέψει την προσοχή. Μια Υπουργική Απόφαση βγήκε ένα μήνα πριν από τις εκλογές του 2019. Μια Υπουργική Απόφαση χωρίς καμία εφαρμογή. Μάλιστα, νομίζω, ότι αυτή την Υπουργική Απόφαση την είχε υπογράψει ο κ. Φάμελλος. Αλλά αυτό για τη συζήτηση.

Τώρα, έχουμε σχόλια γενικά και από τους διεθνείς οίκους αξιολόγησης και γενικά η εξέλιξη του Ταμείου Ανάκαμψης και ο τρόπος με τον οποίο λειτουργούμε στην Ελλάδα. Και εδώ πρέπει να πούμε ότι η Ελλάδα δεν φοβάται τις μεταρρυθμίσεις. Η Νέα Δημοκρατία είναι μια Κυβέρνηση, η οποία θέλει τις μεταρρυθμίσεις. Επομένως, σε οποιαδήποτε συζήτηση από δω και πέρα και ειδικά στα θέματα της πολιτικής συνοχής, επειδή γίνεται στην Ευρώπη μια συζήτηση τέτοια και εμείς σταθερά λέμε, ότι η Ελλάδα χρειάζεται την πολιτική συνοχής και εδώ θα πρέπει όλοι να βρεθούμε στο ίδιο μετερίζι, εμείς δεν έχουμε κανένα πρόβλημα, μαζί με την πολιτική συνοχής να δούμε και μεταρρυθμίσεις. Διότι, θεωρούμε, ότι είμαστε από τις χώρες που είμαστε καλοί στις μεταρρυθμίσεις και επομένως δεν φοβόμαστε να έχουμε και το ζήτημα των μεταρρυθμίσεων ως ένα συνακόλουθο των οποιωνδήποτε προγραμμάτων συζητήσουμε για την επόμενη μέρα.

Τώρα, στο Σχέδιο Δίκαιης Αναπτυξιακής Μετάβασης δεν θα αναφερθώ πάλι κύριε συνάδελφε. Θα σας πω μόνο ένα πολύ σημαντικό γεγονός, νομίζω ότι θα το κρίνετε και εσείς, ότι υπάρχει η σύσταση του Ταμείου Χαρτοφυλακίου. Δεν θα αναφέρω τώρα τις εταιρείες κτλ. Τα έχουμε πει.

Εγώ σας προσκαλώ και αύριο να έρθετε στο Πανεπιστήμιο στην Κοζάνη και σας προσκαλώ να έρθετε και στην Ακρινή, για να δούμε πώς μια κοινότητα που είχε εγκαταλειφθεί κατ’ ουσίαν, αυτή τη στιγμή βρίσκεται σε ένα πλαίσιο στήριξης, κάτι το οποίο δεν το είχατε διανοηθεί. Επαναλαμβάνω βέβαια έχετε χρόνο που δεν ήσασταν στην διακυβέρνηση.

Δύο ταμεία λοιπόν. Ένα Ταμείο, το οποίο κατ’ ουσίαν θα κινητοποιήσει 190 εκατομμύρια ευρώ σε δάνεια και με επιδότηση για την περιοχή αυτή. Πέραν, δηλαδή, των προγραμμάτων που τρέχουν και τώρα θα ανακοινωθούν και οι εταιρείες οι οποίες έχουν προκριθεί και είναι πάρα πολλές - σας τις έχω αναφέρει με εκατοντάδες εκατομμύρια που θα στηριχθούν - έχουμε και ένα ειδικό χαρτοφυλάκιο για να μπορέσουμε να στηρίξουμε περαιτέρω την διεύρυνση, τη μεγέθυνση της περιμέτρου αυτής των επιχειρήσεων που έχουν πρόσβαση στον τραπεζικό τομέα. Και με εγγυοδοτικό, γιατί είναι πολύ σημαντικό οι επιχειρήσεις και μετά μέσα από την κρίση να δυσκολεύονται να έχουν πρόσβαση σε τραπεζικό τομέα. Γι’ αυτό μας ενδιαφέρουν πολύ και τα εγγυοδοτικά. Σας λέω, ότι αυτή τη στιγμή βρίσκεται σε εξέλιξη το Ταμείο Επιχειρηματικότητας 3, όπου συνολικά μπορεί να μοχλεύσει 1,7 δισεκατομμύρια ευρώ. Είναι ανοικτό και πολλές επιχειρήσεις το αξιοποιούν.

Συνολικά έχουμε δώσει 49.000 δάνεια από το 2019. Το 81% έχει δοθεί σε επιχειρήσεις με κύκλο εργασιών έως 2 εκατομμύρια ευρώ και το 75% των επιχειρήσεων που έλαβαν αυτά τα δάνεια έχουν προσωπικό κάτω από 10 άτομα. Επομένως, μιλάμε για πολύ μικρές επιχειρήσεις. Το 71% που έχουν λάβει τα δάνεια από την Ελληνική Αναπτυξιακή Τράπεζα είναι επιχειρήσεις πολύ μικρές. Συνολικά 10,2 δισεκατομμύρια ευρώ σε δάνεια, 49.000 δάνεια.

Κλείνω με ένα πολύ σημαντικό εργαλείο. Είναι η Ελληνική Αναπτυξιακή Τράπεζα Επενδύσεων. Έχουμε επενδύσει σε 30 funds. Δεν είναι τυχαίο. Ξέρετε η μείωση της ανεργίας δεν είναι αποτέλεσμα ότι εμείς έχουμε απλά την ανάπτυξη και δεν βλέπουμε την αλλαγή του παραγωγικού μοντέλου, ούτε το γεγονός ότι αυτή τη στιγμή η εξαγωγική δραστηριότητα και οι εξαγωγές στην Ελλάδα έχουν ανέλθει στο 50% του ΑΕΠ.

Είναι αποτέλεσμα της στρατηγικής που έχουμε ακριβώς για να στηρίξουμε και την επιχειρηματικότητα. Γι’ αυτό η Ελληνική Αναπτυξιακή Τράπεζα Επενδύσεων έχει επενδύσει σε 30 funds. Συνολικά 774 εκατομμύρια ευρώ. Έως 30/9 είναι τα στοιχεία τα οποία σας δίνω. Το συνολικό μέγεθος είναι 2,3 δισεκατομμύρια ευρώ. Αυτά τα σχήματα επιχειρούν και στηρίζουν επιχειρήσεις start ups, νεοφυείς επιχειρήσεις, οι οποίες θέλουν να λάβουν τη στήριξη για να μπορέσουν να αναπτυχθούν.

Θα συνεχίσουμε λοιπόν την πολιτική μας. Μια πολιτική που στρέφεται στη στήριξη της κοινωνίας των οικονομικά ευάλωτων συμπολιτών μας, στην επιχειρηματικότητα γιατί είναι στο DNA μας να στηρίζουμε. Εμείς πιστεύουμε ότι μέσω της στήριξης της επιχειρηματικότητας μπορούμε να δημιουργούμε νέες θέσεις εργασίας. Άλλωστε είναι δικαίωμα της κάθε Ελληνίδας και του κάθε Έλληνα να έχει δουλειά και αυτή είναι η πολιτική, η οποία και είναι αυτή τη στιγμή σε εξέλιξη και θα είναι σε εξέλιξη καθ’ όλη τη διάρκεια της θητείας μας. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Εμείς ευχαριστούμε κύριε Υπουργέ.

Τον λόγο έχει ο κ. Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών)**: Ευχαριστώ πολύ κύριε Πρόεδρε. Να δώσω δύο απαντήσεις σε αυτά που εκλέχθηκαν από κάποιους Εισηγητές. Κατ’ αρχήν να ανακοινώσω ότι μόλις κατατέθηκε το Προσχέδιο του Προϋπολογισμού στα αγγλικά με τους πίνακες και το format που το θέλει η Επιτροπή. Έχει ακριβώς τα ίδια νούμερα που είχε και το Προσχέδιο στα ελληνικά. Προφανώς δεν έχει διαφοροποιήσεις.

Το μόνο που υπάρχει ακόμη που απαιτείται από την Επιτροπή μέσα στο Draft Budgetary Plan είναι στις σελίδες 36 με 39. Θα δείτε την ανάλυση για τους δείκτες ανισότητας. Από πέρυσι έχουμε καθιερώσει αυτή η ανάλυση να μπαίνει και στο τελικό σχέδιο του Προϋπολογισμού που θα κατατεθεί 20 Νοεμβρίου.

Να αναφέρω κατ’ αρχήν επειδή τέθηκε το θέμα των ανισοτήτων και από τον κ. Γαβρήλο και από την κυρία Αχτσιόγλου, στη σελίδα 194 του Προϋπολογισμού πέρυσι που έχουμε το αντίστοιχο κεφάλι τις ανισότητες θα δείτε ότι με τα κυβερνητικά μέτρα πέρυσι οι δείκτες ανισότητας, για παράδειγμα, ο δείκτης S80 προς S20, δηλαδή, το εισόδημα το 20% του πλουσιότερου, σε σχέση με το 20% των φτωχότερων, μειώθηκε κατά 0,0597, 5,9% ποσοστιαίες μονάδες πέρυσι με τα μέτρα που πήραμε.

Επίσης, πέρυσι, το 2024 ο δείκτης φτώχειας μειώθηκε 0,7% με τα μέτρα που έλαβε η Κυβέρνηση. Είναι μέσα στον Προϋπολογισμό. Φέτος τι προβλέπεται με τα νέα μέτρα; Ποια είναι τα νέα μέτρα; Η αύξηση του κατώτατου μισθού, η μείωση των ασφαλιστικών εισφορών μια μονάδα, η κατάργηση του τέλους επιτηδεύματος, η αύξηση των μισθών των δημοσίων υπαλλήλων, η αύξηση συντάξεων και η αναμόρφωση των επιδομάτων που είναι πολύ στοχευμένη ακριβώς για να μειώσει τις ανισότητες.

Αυτά τα έξι μέτρα ποσοτικοποιημένα ακριβώς και με τα προβλεπόμενα μακροοικονομικά στοιχεία θα δείτε στο Draft Budgetary Plan ότι μειώνουν τον δείκτη S80 προς S20 2,6 ποσοστιαίες μονάδες και επίσης, έχουμε πολύ σημαντική μείωση του δείκτη φτώχειας που το 17,3 του πληθυσμού, είναι ο απολογισμός της ΕΛΣΤΑΤ σε φτώχεια, κατά 1,3% του δείκτη φτώχειας και τη μεγαλύτερη μείωση 3,3% να είναι στις ηλικίες 15 έως 24 ετών. Στους νέους μας. Τα στοιχεία τα επίσημα, με τις αναλύσεις. Αυτό όσον αφορά τις ανισότητες και τα μέτρα που παίρνουμε, αν μεγαλώνουν ή μειώνουν τις ανισότητες και είναι προφανές από τα στοιχεία τι γίνεται.

Το δεύτερο. Έθεσε και σχετίζεται με αυτό η κυρία Αχτσιόγλου, ένα θέμα ότι όντως από το 2021 έως το 2025 αν δείτε τις προβολές, ο μισθός ανά εργαζόμενο έχει αύξηση 19,1% και όντως και ο πληθωρισμός 2021 με 2025, είναι κι αυτό 19,1%. Άρα, στο μέσο όρο του πληθυσμού το 2025 ερχόμαστε να καλύψουμε το σοκ που έγινε με τον πληθωρισμό του 2021-2022. Αυτό έχει συμβεί.

Καλύπτουμε τώρα πλέον στο μέσο όρο με τις αυξήσεις των μισθών που κάνουμε τον μέσο όρο. Βέβαια, επιπλέον αυτού είναι και οι μειώσεις φόρων, ασφαλιστικών εισφορών κτλ. που έχουμε κάνει και αυτό δεν μετριέται από το Compensation Replace. Μάλιστα, η μεταβλητή αυτή είναι μικτή, οπότε με τη μείωση των ασφαλιστικών εισφορών πέφτει. Κανονικά είναι και μεγαλύτερη, δηλαδή, η αύξηση στα καθαρά.

Να πω και ένα άλλο στοιχείο. Ανέφερε ότι για τους πιο ευάλωτους και πιο χαμηλόμισθους. Όμως, στους πιο χαμηλόμισθους έχουμε αυξήσει τον κατώτατο 27% και τώρα με τη νέα αύξηση θα είναι 33% με 34% η αύξηση στους πιο χαμηλόμισθους και αυτό δείχνει και τις ανισότητες που μόλις σας ανέφερα. Άρα, οι πιο χαμηλόμισθοι έχουν υπερκαλύψει τις απώλειες του πληθωρισμού. Αυτή είναι η αλήθεια.

Τώρα, δύο άλλα μεγέθη. Είπε ο κ. Γαβρήλος και σωστά έχει αναγράψει το νούμερο, 14,68 δις οι παροχές σε εργαζομένους στο δημόσιο το 2025 και βλέπετε εκτίμηση 14,9% το 2024. Πάντοτε ο Προϋπολογισμός όλα τα χρόνια, αν πάτε στη σελίδα 38 που αναφέρει αυτό το μέγεθος, θα δείτε ότι το Γενικό Λογιστήριο λαμβάνει υπόψη τις αποχωρήσεις και το κόστος των προσλήψεων μπαίνει στην από κάτω ακριβώς γραμμή για το επόμενο έτος, στις πιστώσεις υπό κατανομή που γράφουμε μέσα, που είναι επιπλέον 792 εκατομμύρια ευρώ μισθοδοσία, γιατί ισχύει ο κανόνας 1 προς 1.

Άρα, η μισθολογική δαπάνη για την κεντρική διοίκηση από 14.923 δις φαίνεται κιόλας και στις πιστώσεις προς κατανομή, που το 2025 πολύ πιο αυξημένες από το 2024, γιατί είναι εκεί μέσα και αυτό το μέγεθος. Άρα, οι συνολικές πιστώσεις για τους εργαζόμενους για το 2025 είναι 15.474 δις σε σχέση με 14.923 δις φέτος και 14.039 δις το 2023.

Τι σημαίνει 15.474 δις το 2025 έναντι 14.039 δις το 2023; Σημαίνει 10,2% κατά μέσο όρο αύξηση των μισθών των δημοσίων υπαλλήλων.

Ναι, κάποιες ομάδες έχουν πάρει μεγαλύτερη αύξηση, π.χ. ιατροί, ένστολοι και κάποιες άλλες ομάδες, κάποιοι άλλοι μικρότερη, αλλά η μεσοσταθμική αύξηση είναι 10,2% και σ’ αυτό δεν βάζουμε και τη μείωση των ασφαλιστικών εισφορών και τη μείωση του Ταμείου Πρόνοιας Δημοσίων Υπαλλήλων, του φόρου κλπ. Να ξέρουμε απλά τα μεγέθη. Οι κυρίως κοινωνικές παροχές του ΟΠΕΚΑ και όλα αυτά είναι στο ισοζύγιο ΚΑΑ, θα τις δείτε ότι αυξάνονται σημαντικά από 49,8 δισ. το 2024 και έχουμε και την αύξηση των κοινωνικών παροχών σε είδος από 5,3 στα 5,5 δισ.

Να αναφέρω αυτό που είπε ο κ. Φωτόπουλος για το έλλειμμα τρεχουσών συναλλαγών. Όντως, οι μακροοικονομικές ισορροπίες της χώρας είναι κάτι που κι εμάς μας αφορά και είναι ένα από τα σημαντικότερα ζητήματα που πρέπει να λύσουμε το επόμενο διάστημα, γι’ αυτό και όλα τα επενδυτικά εργαλεία έχουν προτεραιοποίηση στις εξαγωγικές επιχειρήσεις, αυτό είναι το πιο σημαντικό. Να αναφέρουμε μόνο ότι, όπως είδατε και στα στοιχεία του Προϋπολογισμού, το ισοζύγιο πληρωμών είχε ένα σοκ το 2022 με την ενεργειακή κρίση, είχαμε έλλειμμα 10,6% -εξαγωγές μείον εισαγωγές, το 2023 πήγε -5,8%, το 2024 βελτιώνεται σε -5,2% και το 2025 βελτιώνονται περαιτέρω σε -4,8%. Είναι ακόμη αρνητικό, χρειάζεται μεγαλύτερη βελτίωση σίγουρα και αυτή είναι η προσπάθειά μας, αλλά παρατηρείται ετησίως μια βελτίωση.

Τέλος, να αναφέρω για τα έσοδα από ΦΠΑ και τα έσοδα γενικά του Προϋπολογισμού που τίθενται. Να σας εξηγήσω πώς κάνει το Γενικό Λογιστήριο την πρόβλεψη για τα έσοδα του Προϋπολογισμού για να ξέρετε ακριβώς. Παίρνει την εκτέλεση του 2024 και βάζει στο ΦΠΑ το macro, την ονομαστική ιδιωτική κατανάλωση που είναι 3,7. Άρα, εάν βάλετε το ΦΠΑ επί την ονομαστική αύξηση της ιδιωτικής κατανάλωσης επί 3,7 είναι το νούμερο που βλέπετε έσοδο ΦΠΑ πρόβλεψη για το 2025 χωρίς άλλη παρέμβαση. Αντίστοιχα στους μισθούς των εργαζομένων βάζει το macro αμοιβών εξαρτημένης εργασίας που είναι 3,4. Αυτή είναι η πρόβλεψη. Άρα, εφόσον είχαμε μεγαλύτερη απόδοση απ’ ό,τι λέει το macro, που το macro έχει μέσα και τον πληθωρισμό, από τι προήλθε αφού δεν εξηγείται στις μακροοικονομικές μεταβλητές; Προφανώς, προήλθε από δύο πράγματα. Πρώτον, η μακροοικονομική μεταβλητή αμοιβών εξαρτημένης εργασίας βγήκε καλύτερη απ’ ότι προβλέπαμε και δεύτερον, όλο το υπόλοιπο, 2 δισ. ήταν από τη μείωση της φοροδιαφυγής, διασύνδεση POS ταμειακών, myDATA, έσοδα - έξοδα και αύξηση ηλεκτρονικών συναλλαγών. Εφόσον δεν εξηγείται από τις μακροοικονομικές μεταβλητές, είναι αύξηση ηλεκτρονικών συναλλαγών και φοροδιαφυγή, δεν είναι κάτι άλλο.

Σας Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κι εμείς, κύριε Υφυπουργέ.

Με τη σύντομη τοποθέτηση του κυρίου Υφυπουργού ολοκληρώσαμε τη δεύτερη συνεδρίαση της Επιτροπής. Επόμενη συνεδρίαση σε πέντε λεπτά, εδώ στην ίδια αίθουσα.

Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Στολτίδης Λεωνίδας, Τσοκάνης Χρήστος, Φωτόπουλος Στυλιανός, Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

Τέλος και περί ώρα 16.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**